Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί των σχεδίων νόμου του Υπουργείου Οικονομικών: α. Κύρωση του Απολογισμού του Κράτους οικονομικού έτους 2019. β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2019 έως 31-12-2019. Η συζήτηση του απολογισμού και του ισολογισμού του κράτους γίνεται όπως ορίζει ο Κανονισμός της Βουλής με ανάλογη εφαρμογή των άρθρων 122, 123- παράγραφος 8- , 107 και 97. Σύμφωνα, λοιπόν, με το άρθρο 107, που εφαρμόζεται αναλόγως, η Διάσκεψη των Προέδρων στη συνεδρίασή της στις 11 Νοεμβρίου τρέχοντος έτους αποφάσισε να διεξαχθεί η συζήτηση σε μία συνεδρίαση με οργανωμένη συζήτηση. Ειδικότερα, στη σημερινή συνεδρίαση θα τοποθετηθούν οι εισηγητές, οι ειδικοί αγορητές, οι Υπουργοί και όσοι τυχόν ομιλητές εγγραφούν ηλεκτρονικά. Δικαίωμα δευτερολογίας στη διαδικασία αυτή έχουν μόνο οι εισηγητές μετά την ολοκλήρωση της ομιλίας του τελευταίου ομιλητή. Συμφωνεί το Σώμα;
Το Σώμα συνεφώνησε. Παρακαλώ να ανοίξει το σύστημα της ηλεκτρονικής εγγραφής ομιλητών. Όσοι συνάδελφοι θέλουν να μιλήσουν, μπορούν να εγγραφούν μέχρι το πέρας του δεύτερου εισηγητή, δηλαδή θα μιλήσει ο κ. Σπανάκης Βασίλης και η κ. Παπανάτσιου Αικατερίνη. Ευθύς αμέσως θα κλείσει το σύστημα. Τον λόγο, λοιπόν, έχει τώρα ο εισηγητής της Νέας Δημοκρατίας κ. Βασίλειος - Πέτρος Σπανάκης για οκτώ λεπτά. Παρακαλώ να τηρείται αυστηρά ο χρόνος.
Κύριε πρόεδρε, κυρίες και κύριοι συνάδελφοι, έχω την τιμή να είμαι εισηγητής σε αυτή τη σημαντική διαδικασία της Βουλής για την κύρωση του απολογισμού και του ισολογισμού του κράτους για το έτος 2019. Τον Δεκέμβριο του 2020 κατατέθηκαν στη Βουλή από τον Υπουργό Οικονομικών ο απολογισμός των εσόδων και των εξόδων του κράτους για το έτος 2019 και ο ισολογισμός και οι λοιπές χρηματοοικονομικές καταστάσεις της κεντρικής διοίκησης για τη συγκεκριμένη περίοδο, σύμφωνα με το άρθρο 79 παράγραφος 7 του Συντάγματος. Ο απολογισμός, ο ισολογισμός και οι λοιπές χρηματοοικονομικές καταστάσεις καταρτίστηκαν από το Γενικό Λογιστήριο του Κράτους και συνοδεύονται και από την έκθεση του Ελεγκτικού Συνεδρίου. Στην αρμόδια επιτροπή της Βουλής έγινε αναλυτική παρουσίαση της έκθεσης του Ελεγκτικού Συνεδρίου από τον Πρόεδρο και από τους συμβούλους του Ελεγκτικού Συνεδρίου. Αποκομίσαμε πολύ ενδιαφέροντα στοιχεία και απαντήθηκαν όλες οι ερωτήσεις. Το πρώτο βασικό στοιχείο που πρέπει να σημειωθεί είναι πως οι χρηματοοικονομικές καταστάσεις του οικονομικού έτους 2019 είναι οι πρώτες που καταρτίστηκαν στο πλαίσιο της λογιστικής μεταρρύθμισης στο δημόσιο τομέα, που θεσπίστηκε αρχικά με τον ν.4270/2014 και εν συνεχεία με το π. δ. 54/2018. Συγκεκριμένα, με το π. δ. 54/2018 καθορίστηκαν οι αρχές, οι κανόνες και ο χρόνος έναρξης εφαρμογής του λογιστικού πλαισίου της γενικής κυβέρνησης. Η Ελλάδα έχει δεσμευτεί με αυτό το προεδρικό διάταγμα να υιοθετήσει τα διεθνή λογιστικά πρότυπα του δημοσίου τομέα. Με την εφαρμογή της λογιστικής μεταρρύθμισης καθώς και την υπαγωγή της χρηματοδότησης του νέου πληροφοριακού συστήματος για την κεντρική διοίκηση, η Κυβέρνηση θέτει στέρεες βάσεις ώστε το κράτος να γνωρίζει τα περιουσιακά του στοιχεία με ακρίβεια. Η κεντρική διοίκηση είναι η πρώτη που καλείται να εφαρμόσει από 1-1-2019 σταδιακά και με μεταβατική περίοδο τεσσάρων ετών τη λογιστική πολιτική για την πρώτη εφαρμογή του λογιστικού πλαισίου, η οποία εκδόθηκε με τη σχετική απόφαση τον Ιούλιο του 2020 του Υφυπουργού Οικονομικών. Το νέο λογιστικό πλαίσιο της γενικής κυβέρνησης καταρτίστηκε με βάση τα αντίστοιχα διεθνή λογιστικά πρότυπα και έχει σκοπό την ποιοτική αναβάθμιση της χρηματοοικονομικής πληροφόρησης που παρέχει το κράτος στους φορολογούμενους, στους επενδυτές, στους δανειστές, στους πολίτες. Από τις καταστάσεις, τα αναλυτικά στοιχεία που μας δόθηκαν και από την έκθεση του Ελεγκτικού Συνεδρίου προέκυψαν κάποια σημαντικά και άκρως ενδιαφέροντα συμπεράσματα, τα οποία μάλιστα φωτίστηκαν ιδιαιτέρως και από την παρουσίαση της έκθεσης. Θα ήθελα λοιπόν, ξεκινώντας ανάποδα, να τα παραθέσω τώρα πολύ συνοπτικά και θα αναφερθώ αναλυτικά στη συνέχεια της εισήγησης μου. Πρώτον, πρέπει να προχωρήσουμε άμεσα, να επισπεύσουμε την καταγραφή των παγίων περιουσιακών στοιχείων του δημοσίου. Επισημάνθηκε και στη συνεδρίαση της επιτροπής πολλές φορές. Είναι παράλογο να βλέπουμε στις χρηματοοικονομικές καταστάσεις στις 31-12-2018 65 εκατομμύρια οικοδομές, 140 εκατομμύρια εξοπλισμό, 1,9 δισεκατομμύρια στα λοιπά στοιχεία και στις 31-12-2019 στους λογαριασμούς να βλέπουμε «0». Το δεύτερο είναι η σύγκριση βεβαιωθέντων και εισπραχθέντων εσόδων. Αναλύοντας την είσπραξη αυτή - και θα παραθέσω αναλυτικά τα στοιχεία παρακάτω - κατά την πενταετία 2015-2019 βλέπουμε πως το ποσοστό αυτό κάθε χρόνο μειώνεται. Αυτό μας δείχνει, αφ' ενός, τη δυνατότητα που υπάρχει για την είσπραξη των εσόδων αυτών, αφ' ετέρου, αποδεικνύει την αποτυχία των ακολουθούμενων πολιτικών της προηγούμενης κυβέρνησης που σε περίοδο ύφεσης ασκούσε πολιτικές υπερφορολόγησης. Το τρίτο στοιχείο, στο οποίο θέλω να αναφερθώ, είναι η μη καταγραφή των ανείσπρακτων εσόδων των τελωνείων της χώρας μας που, σύμφωνα με τις χρηματοοικονομικές καταστάσεις, ανέρχονταν στις 31-12-2019 σε 5,91 δισεκατομμύρια ευρώ. Και ένα τέταρτο σημαντικό στοιχείο που θα αναλύσω, είναι η απομείωση των απαιτήσεων και φυσικά ο συντελεστής της εισπραξιμότητάς τους. Όλα αυτά τα στοιχεία, που θα αναλυθούν θα πρέπει να τα δούμε και σε σχέση με δύο άλλα στοιχεία - και αυτό αξίζει - , δηλαδή με την κατανάλωση και φυσικά με το ακαθάριστο εγχώριο προϊόν και τα στοιχεία - όσοι διαβάζουμε τις ανακοινώσεις της ΕΛΣΤΑΤ φυσικά - τα βλέπουμε είναι πολύ θετικά και για το 2019 αλλά και για τα επόμενα χρόνια, διότι πρέπει να αισιοδοξούμε για το μέλλον της ελληνικής οικονομίας και τα αποτελέσματα θα είναι πολύ καλά τα επόμενα χρόνια. Σύμφωνα λοιπόν με τον απολογισμό εσόδων - εξόδων του κράτους οικονομικού έτους 2019, τα συνολικά έσοδα μη χρηματοοικονομικών συναλλαγών του κράτους ανήλθαν σε 55,15 δισεκατομμύρια ευρώ, αυξημένα κατά 1,72 δισεκατομμύρια σε σχέση με το 2018, που ανήλθαν σε 53,39 δισεκατομμύρια. Όπως ανέφερα και προηγουμένως, σας παραθέτω ανάλυση προηγούμενων ετών 2015-2019 ως προς τα εισπραχθέντα έσοδα. Σύμφωνα με τον παραπάνω πίνακα, που θα καταθέσω και στα Πρακτικά, παρατηρείται μείωση των εισπραχθέντων εσόδων για τα έτη 2016 έως και 2018, ενώ παρατηρείται αύξηση για το 2019 σε 55 δισεκατομμύρια. Τον πίνακα αυτόν τον καταθέτω για τα Πρακτικά. [[Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πιο συγκεκριμένα, παρατηρείται ότι για το έτος 2015 τα εισπραχθέντα έσοδα ήταν 41,35% των βεβαιωθέντων εσόδων, ποσοστό που συνεχώς μειώνεται μέχρι το 2019 που ανέρχεται σε 30,57%. Και αυτόν τον πίνακα τον καταθέτω στα Πρακτικά για να είναι στη διάθεση του Κοινοβουλίου μας και των συναδέλφων μας. [[Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για την περαιτέρω ανάλυση της παραπάνω άποψης - διότι θέλω ό,τι λέμε εδώ να το αποδεικνύουμε - σας παραθέτω έναν άλλο πίνακα, τον οποίο θα καταθέσω και στα Πρακτικά, για το εισπρακτέο υπόλοιπο για τα έτη 2015-2019. Πιο συγκεκριμένα, το εισπρακτέο υπόλοιπο συνεχώς αυξάνεται. Το 2015 ήταν 86,64 δισεκατομμύρια, το 2016 94,24 δισεκατομμύρια, το 2017 100,34 δισεκατομμύρια, το 2018 104,22 δισεκατομμύρια και το 2019 ανέρχεται σε 105,09 δισεκατομμύρια, δηλαδή στο 56% - προσέξτε - του Ακαθάριστου Εγχώριου Προϊόντος που εκτιμάται σε 187,5 δισεκατομμύρια ευρώ περίπου.
Και τώρα πόσο είναι;
Θα τα πούμε κι αυτά. Οι κυριότεροι παράγοντες, που συνέβαλαν στη διαμόρφωση του εισπρακτέου υπολοίπου των 105,09 δισεκατομμυρίων είναι 28,62 δισεκατομμύρια ευρώ ανείσπρακτες απαιτήσεις από φόρους, 10,88 δισεκατομμύρια ανείσπρακτες απαιτήσεις από επιστροφές καταπτώσεων εγγυήσεων, 63,33 δισεκατομμύρια ανείσπρακτες απαιτήσεις από πρόστιμα, ποινές και καταλογισμούς. Στο εισπρακτέο υπόλοιπο του απολογισμού δεν συμπεριλαμβάνονται, όπως προανέφερα, οι ανείσπρακτες απαιτήσεις 5,91 δισεκατομμύρια που έχουν βεβαιωθεί από τελωνεία της χώρας μας. Η μη καταγραφή των ανείσπρακτων εσόδων τελωνείων φυσικά και αντίκειται στις διατάξεις του Συντάγματος, σύμφωνα με τις οποίες όλα τα έσοδα και έξοδα του κράτους πρέπει να αναγράφονται στον ετήσιο προϋπολογισμό και απολογισμό. Αξίζει να αναφερθώ στα εισπραχθέντα έσοδα του έτους 2019 των 55,11 δισεκατομμυρίων, όπου έχουμε το 84,39% να είναι από φόρους: Το 33% από τον φόρο εισοδήματος φυσικών και νομικών προσώπων, το 34% από ΦΠΑ, το 15% από ειδικούς φόρους κατανάλωσης και το 6% από ΕΝΦΙΑ και φόρους ακίνητης περιουσίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα λίγο την ανοχή σας. Αξίζει πραγματικά να αναφέρουμε κάποια στοιχεία στο Κοινοβούλιο. Ένα ακόμη στοιχείο, που πρέπει να αναφερθεί είναι οι διαγραφές των εσόδων. Συνολικά για το έτος 2019, οι διαγραφές εσόδων ανήλθαν στο ποσό των 15,04 δισεκατομμυρίων ευρώ, ποσό που είναι αυξημένο κατά 12,25 δισεκατομμύρια ή 436,65% σε σχέση με το 2018. Οι κυριότερες διαγραφές εσόδων - και κρατήστε το αυτό - αφορούν 534 εκατομμύρια ευρώ σε διαγραφές εσόδων από επιστροφές καταπτώσεων εγγυήσεων του ελληνικού δημοσίου για τη χορήγηση δανείων σε επιχειρήσεις, οργανισμούς και φορείς της γενικής κυβέρνησης. Σε σχέση με το προηγούμενο έτος καταγράφεται αύξηση 1.113,64%. Έχουμε 158 εκατομμύρια ευρώ για οφειλές φορολογουμένων λόγω παραγραφής. Τα έξοδα μη συμπεριλαμβανομένων εξόδων χρηματοοικονομικών συναλλαγών και λοιπών εξόδων ανήλθαν σε 49,63 δισεκατομμύρια. Οι κυριότερες πληρωμές - και κρατήστε για τις πληρωμές γιατί το αναφέρω - ανά κατηγορία είναι οι εξής: 25,26 δισεκατομμύρια σε εγχώριες μεταβιβάσεις, νοσοκομεία, ΥΠΕ, ΟΤΑ, οργανισμούς κοινωνικής ασφάλισης, 13,3 δισεκατομμύρια σε παροχές προς εργαζόμενους, 1,18 δισεκατομμύρια σε επιδοτήσεις, 697 εκατομμύρια σε κοινωνικές παροχές. Οι κατηγορίες εξόδων με τις μεγάλες υπερβάσεις - για να δούμε λίγο και τις υπερβάσεις σε σχέση με τον προϋπολογισμό - είναι, όπως φαίνεται και από πίνακα που θα καταθέσω στα Πρακτικά, από μεταβιβάσεις, επιδοτήσεις, κοινωνικές παροχές και πληρωμές για αγορές πάγιων περιουσιακών στοιχείων. Ως προς τις μεταβιβάσεις, οι υπερβάσεις οφείλονται σε τρεις συγκεκριμένους λόγους: Πρώτον, στις αυξημένες πληρωμές - για το 2019 μιλάμε τώρα - για μεταβιβάσεις σε οργανισμούς κοινωνικής ασφάλισης και κυρίως στον ΕΦΚΑ για την κάλυψη συντάξεων το 2019, δεύτερον στις πληρωμές επιχορηγήσεων επενδύσεων σε Οργανισμούς Τοπικής Αυτοδιοίκησης για κτήρια και υποδομές και, τρίτον, στις αυξημένες πληρωμές επιχορηγήσεων επενδύσεων στα λοιπά νομικά πρόσωπα. Ωστόσο, οι επιχορηγήσεις και της πρώτης περίπτωσης για τις συντάξεις και της τρίτης αποτελούν δαπάνες του Προγράμματος Δημοσίων Επενδύσεων. Αυτός ο πίνακας είναι στη διάθεσή σας. [[Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ως προς τις κοινωνικές παροχές, η υπέρβαση οφείλεται σε πληρωμές λοιπών προνοιακών επιδομάτων, όπως το Κοινωνικό Εισόδημα Αλληλεγγύης, το επίδομα θέρμανσης και άλλα. Όσον αφορά στον ισολογισμό - και κλείνω, κύριε Πρόεδρε και ευχαριστώ πολύ για την ανοχή σας - ο ισολογισμός και οι λοιπές συμμετοχικές καταστάσεις καταρτίστηκαν για πρώτη φορά με βάση τις αρχές, όπως είπα και προηγουμένως, του λογιστικού πλαισίου γενικής κυβέρνησης. Πρόκειται για μία μεγάλη αλλαγή που δεν πρέπει να περνάμε σε ψιλά γράμματα και πρόκληση, αν θέλετε, για το μέλλον της χώρας. Σύμφωνα με αυτή την πρώτη εφαρμογή, εφαρμόζουμε διατάξεις στα στοιχεία που αυτό είναι εφικτό, σταδιακά και με σκοπό μέχρι τη λήξη της μεταβατικής περιόδου, που είπα προηγουμένως για το χρονικό διάστημα, να εφαρμοστεί σε όλα τα στοιχεία που αυτή αφορά. Οι απαιτήσεις επιμετρούνται στο ανακτήσιμο κατά την ημερομηνία αναφοράς ποσό, δηλαδή αυτό που αναμένεται να εισπραχθεί. Κατά τον ισολογισμό έναρξης και κατά την ημερομηνία αναφοράς υπολογίστηκαν απομειώσεις στις χρηματοοικονομικές απαιτήσεις που παρουσιάζονται σ' αυτόν τον λογαριασμό, έτσι ώστε αυτές να προσαρμοστούν στο ύψος που εύλογα αναμένεται να εισπραχθεί. Η απομείωση για τις κατηγορίες απαιτήσεων υπολογίστηκε με βάση τον κινητό μέσο όρο των συντελεστών εισπραξιμότητας των πέντε τελευταίων περιόδων αναφοράς. Έτσι, προέκυψε για πρώτη φορά απομείωση λογιστική των απαιτήσεων κατά 101,4 δισεκατομμύρια ευρώ λόγω του νέου τρόπου επιμέτρησης και αναγνώρισής τους και προκειμένου το υπόλοιπό τους να αποδίδει τις εξ αυτών πράγματι εισπράξιμες, ώστε να συνεισφέρει στην αληθή και εύλογη απεικόνιση της χρηματοοικονομικής θέσης και της χρηματοοικονομικής επίδοσης της οντότητας κεντρική διοίκηση. Στον πίνακα που θα καταθέσω στα Πρακτικά, παρουσιάζονται οι απομειώσεις των 101,4 δισεκατομμυρίων των απαιτήσεων στις 31-12-2019 κατά κατηγορία και αξίζει να πω ότι σ' αυτά τα 101,4 δισεκατομμύρια έγινε με συγκεκριμένο τρόπο και δεν σημαίνει ότι έχουν διαγραφεί. Μιλάμε για λογιστική διαγραφή. Σε καμμία περίπτωση δεν επηρεάζει και τις διεκδικήσεις της κεντρικής διοίκησης έναντι τρίτων και δεν προδικάζει την τελική εισπραξιμότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, ο συντελεστής εισπραξιμότητας προσδιορίζεται από έναν συγκεκριμένο τύπο, τον οποίο έχουμε αναφέρει. Κλείνοντας, κύριε Πρόεδρε, ως προς τον απολογισμό, το συνολικό αποτέλεσμα διαμορφώθηκε σε έλλειμμα 3,44 δισεκατομμύρια ευρώ, ενώ η καθαρή θέση διαμορφώνεται αρνητική κατά 318,13 δισεκατομμύρια και είναι επιβαρυμένη σε σχέση με την προηγούμενη οικονομική χρήση κατά 101,14 δισεκατομμύρια. Όμως, η καθαρή θέση της χώρας, κατά την προσωπική μου άποψη - και το καταθέτω αυτό στο ελληνικό Κοινοβούλιο - είναι θετική, διότι η Κυβέρνηση αυτή θα προχωρήσει άμεσα και στο Μητρώο Παγίων Περιουσιακών Στοιχείων, με έναν αναλυτικό και σύγχρονο τρόπο, όπου θα μπορούμε να γνωρίζουμε ποια είναι τα πάγια περιουσιακά στοιχεία της χώρας, κάτι που δεν έχει γίνει μέχρι σήμερα. Και η καθαρή θέση θα γυρίσει θετική, όπως λέμε στα λογιστικά. Κλείνοντας, ο απολογισμός και ο ισολογισμός απεικονίζουν την πραγματικότητα και πρέπει να τονίσουμε τη σημασία που έχουν. Προτεραιότητά μας είναι η φορολογική μας πολιτική, που πρέπει να βαδίσει σε μια κατεύθυνση μείωσης των φορολογικών συντελεστών και αύξησης της εισπραξιμότητας των φορολογικών εσόδων. Άρα, το Κοινοβούλιό μας, όλες οι πτέρυγες του Κοινοβουλίου, θα πρέπει να υπερψηφίσουν τον απολογισμό, τον ισολογισμό, τις χρηματοοικονομικές καταστάσεις για το έτος 2019. Ευχαριστώ, κύριε Πρόεδρε.
Εγώ ευχαριστώ, κύριε Σπανάκη. Τον λόγο έχει τώρα η εισηγήτρια του ΣΥΡΙΖΑ κ. Αικατερίνη Παπανάτσιου. Ορίστε, κυρία συνάδελφε, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, ο προϋπολογισμός του 2019 ήταν ένα πρώτο βήμα για τη μετά των μνημονίων πορεία της χώρας. Σε εκείνο το σημείο τα προγράμματα δημοσιονομικής σταθερότητας είχαν επηρεάσει τη χώρα, την οικονομία και την κοινωνία σε τέτοιο βαθμό, που μόνο προπολεμικά θα μπορούσαμε να σκεφθούμε τέτοιου μεγέθους ανθρωπιστική και οικονομική κρίση. Τα δυο επιτυχημένα προγράμματα προσαρμογής, με τη χώρα αποκλεισμένη από τον εξωτερικό δανεισμό, συρρίκνωσαν το ΑΕΠ κατά 25%. Αν το σκεφτούμε καλά είναι συγκλονιστικό νούμερο για χώρα στις σύγχρονες κοινωνίες ανεπτυγμένων χωρών. Εκεί όμως βρεθήκαμε λόγω της κάκιστης διαχείρισης των δημοσίων οικονομικών, του ΠΑΣΟΚ και της Νέας Δημοκρατίας, πριν την κρίση του 2008-2009, όπου τα ελλείμματα σε προϋπολογισμό και εξωτερικό ισοζύγιο υπερέβαιναν το 15%. Οδηγηθήκαμε λοιπόν με σταθερά βήματα σε αύξηση των εισοδηματικών και κοινωνικών ανισοτήτων. Χαρακτηριστικό είναι ότι το 2012 τα νοικοκυριά στο χαμηλότερο 20% της εισοδηματικής κλίμακας κατείχαν μόλις το 6,4 του συνολικού εισοδήματος, ενώ αντίστροφα τα νοικοκυριά που βρίσκονταν στο 20% της ανώτερης εισοδηματικής κλίμακας κατείχαν το 40,3% του συνολικού εισοδήματος. Το ποσοστό του πληθυσμού που βρισκόταν σε κατάσταση φτώχειας ανερχόταν στο 35,8% το 2012, ενώ εκτινάσσεται στο 44,3% του 2013 και στο 48% το 2014. Αυτά τα νούμερα, σε συνδυασμό με την ανεργία, καταδεικνύουν ένα πράγμα: Η διαχείριση της οικονομίας από τα δύο κόμματα οδήγησε στη χρεοκοπία, η οποία μας κληροδότησε τα μνημονιακά προγράμματα. Είναι πάρα πολύ καθησυχαστικό για την ψυχική σας ηρεμία να μιλάτε για την τετραετία του ΣΥΡΙΖΑ, αλλά είναι δυνατόν να μην μπορείτε να πείτε έστω και μία λέξη, έναν απολογισμό για τη χρεοκοπία της χώρας; Είναι βαρετό να σας απαντάμε τα ίδια κάθε φορά που αρχίζει το παραμύθι της καταστροφής της χώρας το 2015 ειλικρινά. Ειλικρινά είναι κουραστικό, αλλά δυστυχώς δείχνει και το μέγεθος της πολιτικής σας υποκρισίας. Εδώ λοιπόν, μέσα σε όλα αυτά τα προβλήματα, το πρόβλημα το δικό σας είναι ότι η έξοδος από τα προγράμματα δεν είναι και τόσο καθαρή, όπως μας είπε ο κύριος Αναπληρωτής Υπουργός. Ας πούμε όμως λίγα λόγια για τον προϋπολογισμό του 2019 και θα επανέλθω σε αυτό. Στόχος μας ήταν αρχικά ο απεγκλωβισμός της ελληνικής οικονομίας από την επιτροπεία των διεθνών οργανισμών και η ανάκτηση βαθμών ελευθερίας στη χάραξη οικονομικής πολιτικής και εν τέλει η ανάκτηση της εθνικής κυριαρχίας στα δημόσια οικονομικά. Προϋπόθεση για να πετύχουμε αυτόν τον απεγκλωβισμό ήταν να μπορεί η χώρα μας να δανείζεται ελεύθερα και με χαμηλά επιτόκια στις διεθνείς αγορές, να μπορεί να αναχρηματοδοτεί χωρίς προβλήματα το δημόσιο χρέος, το χρέος που δημιουργήθηκε στα προηγούμενα χρόνια μέχρι το 2015. Αυτό όμως δεν γίνεται από μόνο του, ειδικά όταν η χώρα έχει δυστυχώς απωλέσει την ευρωστία της, και αυτό ξέρετε είναι αυταπόδεικτο, όσο κι αν δεν απολογείστε γι' αυτό. Απαιτείτο λοιπόν η αποκατάσταση της αξιοπιστίας του ελληνικού χρέους, των ελληνικών χρεογράφων αλλά και γενικότερα της δημοσιονομικής πολιτικής και η εμπέδωση εμπιστοσύνης στις προοπτικές της ελληνικής οικονομίας. Γι' αυτό κι ήταν απαραίτητη η δημιουργία πρωτογενούς δημοσιονομικού πλεονάσματος, ώστε να μπορούν να πληρώνονται οι τόκοι του δημοσίου χρέους, αλλά ταυτόχρονα να μπορεί και να μειώνεται το ύψος του. Αλλά, όπως έχω πει αρκετές φορές και όπως είπα και στην επιτροπή, εδώ έχουμε μια ακόμη διαχωριστική από το μοντέλο της Νέας Δημοκρατίας. Για εμάς η ανάπτυξη δεν αποτελεί μονοδιάστατη εμμονή. Η οικονομική ανάκαμψη και η δημοσιονομική τάξη μορφοποιούνται ή πρέπει να δημιουργούνται με τρόπο δίκαιο. Καμμιά ανάπτυξη δεν είναι βιώσιμη, αν πρωτίστως δεν είναι κοινωνικά δίκαιη. Παρ' όλο που ο προϋπολογισμός του 2019 ήταν ένας ακόμη πλεονασματικός προϋπολογισμός, ήταν ταυτόχρονα κι ένας επεκτατικός προϋπολογισμός, όσο αντιφατικό κι αν ακούγεται αυτό. Με βάση λοιπόν την τότε συγκυρία ο προϋπολογισμός αυτός προσπαθούσε να δώσει δημοσιονομικό χώρο στη δίκαιη ανάπτυξη. Ο προϋπολογισμός για τον οποίο συζητάμε είχε μείωση εισφορών και φόρων και αύξηση κοινωνικών δαπανών, παρά τους περιορισμούς του Συμφώνου Σταθερότητας και των υπόλοιπων ευρωπαϊκών δημοσιονομικών κανόνων. Πρώτα από όλα, ήταν η μη εφαρμογή του μέτρου της περικοπής των κύριων και επικουρικών συντάξεων, η μείωση του ΕΝΦΙΑ, στην οποία τρέξατε να συμπεριλάβετε και τις μεγάλες περιουσίες αξίας άνω του 1 εκατομμυρίου ευρώ στο δεύτερο εξάμηνο του 2019, η μείωση κατά 1/3 του συντελεστή κύριας ασφάλισης για ελεύθερους επαγγελματίες, αυτοαπασχολούμενους και αγρότες και την εφαρμογή ελάχιστης εισοδηματικής βάσης για επικουρική ασφάλιση και εφάπαξ παροχή, η χορήγηση επιδόματος στέγασης σε νοικοκυριά που πληρώνουν ενοίκιο ή δόση στεγαστικού δανείου με εισοδηματικά και περιουσιακά κριτήρια, η μείωση του φόρου στα μερίσματα από 15% σε 10%, η επιδότηση ασφαλιστικών εισφορών για νέους εργαζόμενους, οι προσλήψεις τεσσερισήμισι χιλιάδων εκπαιδευτικών και εξειδικευμένου προσωπικού για ενίσχυση της ειδικής αγωγής, η μονιμοποίηση τριών χιλιάδων εργαζομένων για το πρόγραμμα «Βοήθεια στο Σπίτι», η εφαρμογή του κανόνα «ένα προς ένα» για τις προσλήψεις στο δημόσιο το 2019, η κατάργηση του τέλους επιτηδεύματος για αγρότες, μέλη συνεταιρισμών, αγροτικούς συνεταιρισμούς και για ανενεργές επιχειρήσεις. Επίσης, ακολούθησαν εντός του 2019 η μείωση του ΦΠΑ στην ενέργεια, η μείωση του ΦΠΑ στις συναυλίες κι η μείωση στον κανονικό συντελεστή του ΦΠΑ συγκεκριμένων αγαθών. Παραλάβατε μια οικονομία με ανάπτυξη 1,48%, με το ΑΕΠ στα 187,4 δισεκατομμύρια ευρώ, και ένα θετικό δημοσιονομικό αποτέλεσμα με έσοδα στα 55 δισεκατομμύρια ευρώ και δαπάνες σε 48,6 δισεκατομμύρια ευρώ. Το τρίτο πρόγραμμα λοιπόν ήταν το μόνο που ολοκληρώθηκε. Όποια κριτική μπορεί να γίνει σ' αυτό την κάνουμε εμείς, την κάνουμε εμείς πρώτοι, γιατί δεν ήταν αυτό που θέλαμε, αλλά ήταν το καλύτερο δυνατό που μπορούσαμε να έχουμε με βάση την κατάσταση που παραλάβαμε. Όμως αυτό το πρόγραμμα οδήγησε σε μια δέσμη μέτρων ελάφρυνσης και διευθέτηση του δημοσίου χρέους, που περιλάμβανε τη μείωση επιτοκίων, την αναβολή και επιμήκυνση του χρόνου αποπληρωμής. Αυτά τα μέτρα το κατέστησαν βιώσιμο, πράγμα το οποίο αποτυπώνεται και στη σελίδα 65 της έκθεσης του Ελεγκτικού Συνεδρίου για τον απολογισμό και ισολογισμό του 2019. Κυρίες και κύριοι συνάδελφοι, άκουσα με προσοχή τον κύριο Υπουργό, που είπε αρκετά χρήσιμα και τεχνικά πράγματα στην επιτροπή. Θέλω όμως να αναφερθώ σε κάποια σημεία. Άκουσα ότι δεν θα πρέπει να γίνεται αναφορά στα 109 δισεκατομμύρια ληξιπρόθεσμα. Εδώ έχουμε μια σοβαρή διαφοροποίηση - και δεν είναι η πρώτη φορά - της αντιπολιτευόμενης Νέας Δημοκρατίας με την Κυβέρνηση της Νέας Δημοκρατίας. Σαν Υφυπουργός Οικονομικών τότε θυμάμαι με τη ζέστη μιλούσε τότε η αντιπολιτευόμενη Νέα Δημοκρατία για τα ληξιπρόθεσμα και την αποστράγγιση της πραγματικής οικονομίας και κάθε βδομάδα είχαμε και μία ερώτηση για τα ληξιπρόθεσμα, όπου προφανώς ήταν λιγότερο από ό,τι είναι σήμερα. Παρ' όλα αυτά ακολουθώ τον συλλογισμό του κυρίου Αναπληρωτή Υπουργού και σε κάποια σημεία συμφωνούμε, αλλά πότε είχε δίκιο η Νέα Δημοκρατία, η τότε Νέα Δημοκρατία σαν αντιπολίτευση ή τώρα σαν Κυβέρνηση; Σε ένα δεύτερο σημείο θα ήθελα να καθησυχάσω τον κύριο αναπληρωτή Υπουργό να μην αισθάνεται άσχημα. Δεν βλέπετε οράματα. Η εποπτεία είναι κάτι που συνηθίζεται στις χώρες που εξέρχονται των προγραμμάτων στήριξης και όπου νέα μέτρα δεν υπάρχουν, αλλά υπάρχει παρακολούθηση κάποιων υφιστάμενων δράσεων. Μια χαρά καθαρή ήταν και η έξοδος της χώρας μας. Αλλά αυτό δεν είναι το μεγαλύτερο πρόβλημα, φαντάζομαι. Ίσως θα έπρεπε να μας εξηγήσετε γιατί τότε φωνασκούσε η αντιπολίτευση, η Νέα Δημοκρατία, για την πιστοληπτική γραμμή στήριξης, που θα έπρεπε να ακολουθήσει την έξοδο από τα προγράμματα. Γιατί αυτό έλεγε η παράταξή σας τότε, κύριε Υπουργέ. Εμείς σας απαντήσαμε τι ήταν και γιατί θέλαμε το cash buffer. Εσείς μπορείτε να μας πείτε αν τότε είχε δίκιο η αντιπολίτευση; Διότι, όπως σας ακούω, μάλλον στηρίζετε την αναγκαιότητα του μαξιλαριού. Τέλος, για την υπερφορολόγηση, το έχουμε πει αρκετές φορές. Τα τελευταία χρόνια, όπως και το 2018, 2019, παρατηρήθηκε σαφής αύξηση στα φορολογικά έσοδα. Η αύξηση των φορολογικών εσόδων που σημειώθηκε επί δικής μας διακυβέρνησης συνδέεται άμεσα με θετικά αποτελέσματα που είχαμε από τη μείωση της φοροδιαφυγής. Κεντρικός παράγοντας σ' αυτό ήταν η κατακόρυφη αύξηση του πλαστικού χρήματος στην Ελλάδα αλλά και το πρόγραμμα της εθελοντικής αποκάλυψης εισοδημάτων. Να σημειώσουμε πάλι ότι την περίοδο 2010-2014 τα φορολογικά μέτρα έφτασαν τα 36 δισεκατομμύρια. Αυτά χωρίς τα μέτρα μείωσης των δαπανών. Έτσι, για να ξέρουμε ποιοι μιλούν για υπερφορολόγηση. Κλείνοντας, θέλω να σημειώσω δύο σημεία, έστω και επιγραμματικά. Μπαίνουμε πλέον στον χειμώνα. Η κατάσταση με την πανδημία είναι στα χειρότερά της. Έχουμε πάνω από εβδομήντα απώλειες τη μέρα. Είναι πάρα πολύ σοβαρό θέμα. Είναι ό,τι χειρότερο μπορούσε να συμβεί μετά από δύο χρόνια πανδημίας. Εδώ δεν μιλάμε για κριτική σε πολιτικές. Μιλάμε για απραξία. Έχετε παραδοθεί στο έλεος της πανδημίας, από τη μια, χαϊδεύοντας αυτιά αρνητών, από την άλλη, στην περί δημοσίου και ιδιωτικού αντίληψή σας. Κάντε κάτι. Δεν θα πω κάτι παραπάνω. Ο Πρόεδρός μας και η Κοινοβουλευτική μας Ομάδα έχουν καταθέσει προτάσεις. Κάντε κάτι. Πεθαίνει κόσμος άδικα. Τέλος, αυτές τις μέρες είδαμε τα στοιχεία για την άνοδο του πληθωρισμού στο 3% με 4%. Αυτή τη βδομάδα είδαμε επίσης τη δήλωση του κυρίου Υπουργού για την πορεία του προϋπολογισμού τον Οκτώβριο. Κύριε Υπουργέ, μου προκάλεσε έκπληξη ότι παραδέχεστε πως ο κόσμος πληρώνει, χωρίς εσείς βέβαια να τον βοηθάτε σε σχέση με τα πανδημικά χρέη. Εσείς κάνετε απλώς σύσταση στις επιχειρήσεις για αυτοσυγκράτηση εν όψει της δυναμικής ανάπτυξης. Είναι μνημείο αυτή η δήλωση, το εγκώμιο της απραξίας. Το μόνο που βλέπετε, δηλαδή, εσείς από τις ανατιμήσεις είναι η άνοδος των εσόδων. Συγχαρητήρια! Μα, επί της ουσίας, αυτό θα κάνουν, κύριε Υπουργέ, με αυτά που λέτε. Θα συνεχίσουν τις αυξητικές τάσεις, πρώτον, γιατί, σύμφωνα με τη δήλωσή σας, ο κόσμος πληρώνει, δεύτερον, γιατί θα έχουν κέρδος και βλέψεις και τρίτον, θα κατανοούν ότι δεν θα προσπαθήσετε να ανακόψετε αυτήν την πορεία. Στην έρευνα της εταιρείας Ανωτάτων Στελεχών Επιχειρήσεων, που απεστάλη σε όλους μας, το 56% των ερωτηθέντων στελεχών πιστεύει ότι θα πληγεί η ελληνική οικονομία από τις ανατιμήσεις. Το ποσοστό αυξάνει στο 69% σε σχέση με τη βιομηχανία και ενώ το 65% θεωρεί ότι θα πληγεί και η ανταγωνιστικότητα των επιχειρήσεων λόγω της αύξησης των τιμών στην ενέργεια. Δεν έχω τίποτε παραπάνω να προσθέσω. Η πολιτική σας θυμίζει τον τίτλο μελέτης γνωστής ως το εγκώμιο της απραξίας, με τη διαφορά όμως ότι η κινεζική φιλοσοφία δεν χρειάζεται να διακρίνει τις σχέσεις σχεδιασμού και αποτελέσματος. Η δική σας οπτική δεν ξεχωρίζει καν την ανάγκη σχεδιασμού. Σας ευχαριστώ.
Και εγώ ευχαριστώ, κυρία Παπανάτσιου. Υπάρχει συνάδελφος που δεν έχει δηλώσει για να μιλήσει; Από ό,τι βλέπω, όχι. Παρακαλώ, λοιπόν, να κλείσει το σύστημα της ηλεκτρονικής εγγραφής των ομιλητών. Πριν δώσω τον λόγο στον κ. Σκανδαλίδη, έχω να κάνω μια ανακοίνωση προς το Σώμα. Οι Υπουργοί Προστασίας του Πολίτη, Οικονομικών, Εξωτερικών, Εθνικής Άμυνας, Δικαιοσύνης και Μετανάστευσης και Ασύλου, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 17-11-2021 σχέδιο νόμου: «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007». Επίσης, οι Υπουργοί Προστασίας του Πολίτη, Οικονομικών, Εξωτερικών, Εθνικής Άμυνας, Δικαιοσύνης, Μετανάστευσης και Ασύλου, Ναυτιλίας και Νησιωτικής Πολιτικής και Επικρατείας, καθώς και ο Αναπληρωτής Υπουργός Εξωτερικών κατέθεσαν στις 17-11-2021 σχέδιο νόμου: «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία». Παραπέμπονται στην αρμόδια Διαρκή Επιτροπή. Να σας γνωρίσουμε, κύριε Υπουργέ, κύριοι συνάδελφοι, ότι τέσσερις συνάδελφοι Βουλευτές έχουν δηλώσει για να μιλήσουν. Τον λόγο έχει ο ειδικός αγορητής του Κινήματος Αλλαγής, ο κ. Κώστας Σκανδαλίδης.
Ευχαριστώ πολύ, κύριε Πρόεδρε. Είναι αδύνατον να μιλήσω σήμερα στη Βουλή και να μην αναφερθώ σε αυτά που συμβαίνουν σήμερα σε ό,τι αφορά την πανδημία. Ένα ακόμα διάγγελμα του Πρωθυπουργού για πολλοστή φορά θα ακούσουμε το απόγευμα, με μια Κυβέρνηση που τρέχει πίσω από τα γεγονότα. Στα ερωτήματα που έχουμε θέσει αυτές τις μέρες - και εγώ προσωπικά από τις προηγούμενες συνεδριάσεις της Βουλής - δεν απαντά. Δεν απαντά γιατί πεθαίνει τόσος κόσμος εδώ, όταν στις άλλες ευρωπαϊκές χώρες έχουν φτάσει σε ελάχιστους θανάτους. Ούτε η επιστημονική κοινότητα το εξηγεί ούτε η Κυβέρνηση. Δεν απαντά γιατί η σημερινή περιγραφή από τις εφημερίδες της πρωτοβάθμιας περίθαλψης βρίσκεται σε διάλυση, υποδαυλίζεται συνεχώς. Δεν απαντά γιατί δεν παίρνει μια απόφαση γενική για υποχρεωτικό εμβολιασμό όσων έρχονται σε επαφή με πολύ κόσμο καθημερινά. Δεν απαντά γιατί δεν παρεμβαίνει στην αδιάκοπη πολιτικολογία των επιδημιολόγων και στην επιστημολογία των Υπουργών, που ενσπείρουν σύγχυση, αβεβαιότητα, ανασφάλεια και τρόμο σε κάθε ελληνικό σπίτι. Δεν απαντά σε αυτά τα ερωτήματα και έχει μόνο να δώσει παραινέσεις, συμβουλές και αποσπασματικά και ατελέσφορα μέτρα. Μόνο διαγγέλματα. Δεν θέλω να σας πάω μακριά. Κοιτάξτε τη σημερινή «ΚΑΘΗΜΕΡΙΝΗ», μια κυβερνητική εφημερίδα. Τρεις γελοιογραφίες έχει. Και οι τρεις γελοιοποιούν τον Πρωθυπουργό για το σημερινό του διάγγελμα. Όμως και από την άλλη μεριά, ακούω ότι προαναγγέλλεται αντιδιάγγελμα του Αρχηγού της Αξιωματικής Αντιπολίτευσης. Δεν λύνονται αυτά τα προβλήματα με διαγγέλματα και αντιδιαγγέλματα. Δεν αξίζει αυτή η χώρα να γίνεται αποδέκτης αυτής της κατάστασης, αυτής της πολιτικής. Το ερώτημα που έχει κάθε πολίτης είναι πότε επιτέλους θα συζητήσουν οι πολιτικές δυνάμεις ένα συνεκτικό και ολοκληρωμένο σχέδιο που θα πατάει στα πραγματικά γεγονότα, να πάρουμε τη συνευθύνη μας, για να μπορέσουν να λυθούν και άλλα προβλήματα που διχάζουν σήμερα την ελληνική κοινωνία. Πότε; Το σκέπτεται αυτό η Κυβέρνηση; Θα φέρει κάποια πρόταση κάποια φορά; Την έχουμε εγκαλέσει επανειλημμένα για αυτό. Κύριε Υπουργέ, καταλαβαίνω ότι αυτή η συζήτηση και για εσάς που είστε ένας πρακτικός άνθρωπος, είναι λίγο άχαρη: Νούμερα, αριθμοί παρελθούσης σημασίας. Άκουσα τον εισηγητή της Πλειοψηφίας να κάνει μια φιλότιμη προσπάθεια να παραθέσει νούμερα και να εξηγήσει γιατί ψηφίζει τον απολογισμό του προϋπολογισμού, που καταψήφισε η Νέα Δημοκρατία το 2019. Τι νόημα έχουν όλα αυτά και σε τι συμβάλλει αυτή η συζήτηση, όπου θα πάρει η Βουλή μια τυπική απόφαση - ως οφείλει - και δεν γίνεται αυτό αφορμή από μια πρωτοβουλία της Κυβέρνησης αυτή η αναγκαστική διαδικασία της έγκρισης ενός προϋπολογισμού στα παρελθόντα έτη να γίνει μια ευρύτερη κουβέντα για το τι ανάπτυξη συντελέστηκε, με ποιες διαδικασίες. Να γίνει μια συζήτηση επιτέλους επί της ουσίας. Και φέρνουμε εδώ το Ελεγκτικό Συνέδριο - πολύ καλά κάνουμε - φτιάχνει μια ολόκληρη ανάλυση με τα μεγέθη και βάζει μερικά ερωτήματα, τα οποία συνήθως απαντώνται, γιατί κάθε χρόνο επαναλαμβάνονται τα ίδια. Τα ίδια είναι αυτά που επαναλήφθηκαν και αυτή τη φορά. Γιατί, ας πούμε για παράδειγμα, τα μη βεβαιωμένα έσοδα στα τελωνεία της χώρας δεν εμφανίζονται ως εισπρακτέο υπόλοιπο; Αυτό ήταν και στις παρατηρήσεις της προηγούμενης χρονιάς. Η περιορισμένη συμμετοχή ορισμένων φορέων της γενικής κυβέρνησης στο κοινό κεφάλαιο της Τράπεζας της Ελλάδος ήταν παρατήρηση της περασμένης χρονιάς. Η ανάλωση πιστώσεων του τακτικού αποθεματικού για δαπάνες που δεν εμπίπτουν στον σκοπό του, είναι πάλι η ίδια παρατήρηση που έγινε και την προηγούμενη χρονιά. Γίνονται οι παρατηρήσεις κάθε χρόνο. Τουλάχιστον σε αυτές δεν απαντά η Κυβέρνηση με μια καινούργια διαδικασία που να φέρει, παραδείγματος χάριν - λέω ένα παράδειγμα - έναν προϋπολογισμό πολιτικής προστασίας εκ των προτέρων με τον κρατικό προϋπολογισμό, να εντάξει εκεί ένα σεβαστό κονδύλιο να μην τα παίρνει από το αποθεματικό κάθε φορά, ούτως ώστε να μπορεί και το αποθεματικό να κατευθύνεται σε συγκεκριμένες κατευθύνσεις που λέει η ουσία, η διαδικασία και ο στόχος του. Δεν διορθώνουμε ούτε τα τυπικά των κατανομών και των διαδικασιών και μετά λέμε γιατί δεν προχωράει το πράγμα στην οικονομία. Είναι φανερό ότι αυτοί οι απολογισμοί δεν έχουν και τόσο μεγάλη, επαναλαμβάνω, σημασία. Γι' αυτό, λοιπόν, εγώ, κύριε Υπουργέ, θα επαναλάβω επί της ουσίας την εισήγηση που έκανα και στην επιτροπή που αφορά με αφορμή αυτή τη συζήτηση έναν ευρύτερο οικονομικό απολογισμό της διετίας της Κυβέρνησής σας. Η εκτέλεση του προϋπολογισμού αυτού στο ακέραιο είναι απτή απόδειξη αυτού που καταγγέλλουμε από την πρώτη μέρα, γιατί θυμίζουμε ότι ο προϋπολογισμός του '19 ήταν ένας που η εκτέλεσή του ήταν χρονικά μοιρασμένη ανάμεσα στον ΣΥΡΙΖΑ και τη Νέα Δημοκρατία. Η Κυβέρνηση της Νέας Δημοκρατίας δεν είχε την πρόθεση να επαναδιαπραγματευθεί καμμία από τις βαριές κληρονομιές του ΣΥΡΙΖΑ. Βέβαια εδώ οφείλω να ομολογήσω ότι ο ΣΥΡΙΖΑ, απ' ό,τι κατάλαβα, θα υπερψηφίσει τον απολογισμό γιατί ήταν δικός του προϋπολογισμός και αυτή η αντίφαση λύθηκε. Για εσάς που καταψηφίσατε απολύτως τον προϋπολογισμό του '19 και σήμερα υπερψηφίζετε τον απολογισμό του δεν αρκεί το δεύτερο εξάμηνο, γιατί το δεύτερο εξάμηνο ήταν η συνέχιση της πολιτικής του ΣΥΡΙΖΑ του πρώτου εξαμήνου. Το παράλογο πρωτογενές πλεόνασμα του 3,5% δεν το διαπραγματευθήκατε. Την υποθήκευση της δημόσιας περιουσίας μέσω του Υπερταμείου για ενενήντα εννέα χρόνια δεν την επαναδιαπραγματευθήκατε. Την άρση της προστασίας της πρώτης κατοικίας μετά την κατάργηση του νόμου ΠΑΣΟΚ δεν τη φτιάξατε. Την κατάργηση του ΕΚΑΣ δεν την αναπληρώσατε. Όλα αυτά σημαίνουν ότι ακολουθήσατε την ίδια πολιτική, με κορυφαία βέβαια τη δέσμευση της δημόσιας περιουσίας όπου είναι σαφές ότι δεν υπάρχει ακόμα μητρώο της δημόσιας περιουσίας στο ταμείο. Δεν υπάρχει γνώση μας για το ποια είναι αυτή επιτέλους η δημόσια περιουσία που έχει παραχωρηθεί και δεν είναι καταγεγραμμένη σ' έναν συγκεκριμένο κατάλογο για να ξέρουμε τι μας γίνεται. Το πρωτογενές πλεόνασμα, λοιπόν, αναθεωρήθηκε λόγω υγειονομικής κρίσης σ' όλη την Ευρώπη, αλλά οι υπόλοιπες δεσμεύσεις παραμένουν. Μάλιστα, για να μη ξεχνάμε ότι οι εταίροι δεν σταματούν να μας θυμίζουν τις δεσμεύσεις αυτές στην απόφαση της έγκρισης της πρώτης για τους πόρους του Ταμείου Ανάκαμψης αναφέρονται τέσσερις φορές οι μεταπρογραμματικές δεσμεύσεις που δόθηκαν από την κυβέρνηση του ΣΥΡΙΖΑ στο πλαίσιο του Eurogroup στις 22 Ιουνίου του 2018. Εκεί προβλεπόταν η διαχείριση των κόκκινων δανείων μέσα από το νέο Πτωχευτικό Κώδικα - λαιμητόμο που θέσπισε η Κυβέρνηση, οι δεσμεύσεις για τη συνέχιση και ολοκλήρωση μιας σειράς αποκρατικοποιήσεων, αλλά και οι απορρυθμίσεις στην αγορά εργασίας και προϊόντων. Σε αυτήν την απόφαση η Νέα Δημοκρατία φέρνει ένα άλλοθι ότι η ίδια δεν ήταν αρμόδια, δεν πήρε αποφάσεις, αλλά κάποιες επιλογές μπορούσαν να γίνουν και να ανατρέψουν στοιχειωδώς αυτήν την πραγματικότητα. Για παράδειγμα, θα αναφέρω επιγραμματικά γιατί δεν προβλέφθηκαν στην απόφαση του Eurogroup κάποιες ηθελημένες επιλογές της Νέας Δημοκρατίας ως προς την οικονομική πολιτική, δηλαδή ότι η Νέα Δημοκρατία θα καθιστούσε την Ελλάδα τη χώρα με τη χαμηλότερη φορολογία μερισμάτων - μόλις 5% - στην Ευρωπαϊκή Ένωση, που ως γνωστόν αποτελεί κίνητρο για αποεπένδυση και όχι για περαιτέρω επένδυση των επιχειρηματιών. Για παράδειγμα, από τα πρώτα πράγματα που θα ψήφιζε είναι η ευνοϊκή φορολόγηση των μπόνους που δίνονται στα εταιρικά στελέχη με τη μορφή μετοχών ή και δικαιωμάτων προαίρεσης. Για παράδειγμα, θα απάλλασσε από τον φόρο δωρεάς περιουσίας από τριακόσιες χιλιάδες ως οκτακόσιες χιλιάδες ευρώ για να προάγει τον θεσμό της οικογένειας, όπως έγραψαν στην αιτιολογική έκθεση κατ' ευφημισμόν. Για παράδειγμα, θα επιτάχυνε περαιτέρω μέρα με τη μέρα το άδικο μείγμα φορολογικής πολιτικής για τα λαϊκά νοικοκυριά με τη συνεχή αύξηση της αναλογίας έμμεσων - άμεσων φόρων που ξεκίνησε από το πρώτο έτος διακυβέρνησης του ΣΥΡΙΖΑ και συνεχίζεται μέχρι σήμερα. Ότι θα κάλυπτε τα στελέχη του χρηματοοικονομικού τομέα, αφού προβλέφθηκε ότι αν η απιστία στρέφεται άμεσα κατά πιστωτικού ή γνωμοδοτικού ή χρηματοδοτικού ιδρύματος ή επιχειρήσεων του χρηματοπιστωτικού τομέα, απαιτείται έγκληση, τη στιγμή που υπήρξαν δημοσιεύματα πως κάποιοι ισχυροί πέτυχαν διαγραφές χρεών έως και 90% από τράπεζες και funds. Ότι θα «έκαιγε» 2,36 δισεκατομμύρια ευρώ δημόσιας περιουσίας που κατείχε το ταμείο μέσα από μετατρέψιμες ομολογίες, αλλά και την περιουσία ιδιωτών μετόχων ύψους 300 εκατομμυρίων ευρώ προς όφελος των ακρογωνιαίων επενδυτών της Πειραιώς, όπως αυτοχαρακτηρίστηκαν. Έχουμε κάνει επανειλημμένα αυτές τις συζητήσεις εδώ στη Βουλή. Ότι θα κατάρτιζε ένα σχέδιο για τους κρίσιμους πόρους του Ταμείου Ανάκαμψης με προσχηματικό διάλογο και με προνομιακούς συνομιλητές που αφορά λίγους και όχι τους πολλούς. Ότι έδειξε την προσήκουσα επιμέλεια στα εργασιακά, στο να ευνοήσει την εμπορική δραστηριότητα έναντι της παραγωγικής δραστηριότητας στις λαϊκές αγορές, στο να μειωθεί κατ' εξαίρεση ο συντελεστής φορολογίας εισοδήματος από το 44% που προβλέπει η κλίμακα για εισοδήματα άνω των σαράντα χιλιάδων σε 22% για εισοδήματα που αποκτούν επαγγελματίες αθλητές και προπονητές, στο να θεσπίσει προνομιακά φορολογικά καθεστώτα στο όνομα της προσέλκυσης κατοίκων εξωτερικού χωρίς καμμία σύνδεση με επενδύσεις και απασχόληση, για να φτιαχτούν εν τέλει οικονομικά γραφεία από ντόπιους παράγοντες και ντόπιες μπίζνες. Στο να μειώσει τα χρονικά όρια διάρκειας των μέτρων δέσμευσης περιουσιακών στοιχείων από την Αρχή Καταπολέμησης Νομιμοποίησης Εσόδων από εγκληματικές δραστηριότητες. Αυτός είναι ένας σύντομος αλλά ουσιαστικός απολογισμός των έργων και των ημερών της Κυβέρνησής σας και προφανώς αυτός ο απολογισμός δεν μπορεί να εγκριθεί από την παράταξή μας, ούτε και το υποκεφάλαιο του 2019. Ευχαριστώ.
Ευχαριστούμε τον κ. Σκανδαλίδη. Κυρίες και κύριοι συνάδελφοι, ο συνάδελφος κ. Γεώργιος Αρβανιτίδης, Βουλευτής Β΄ Θεσσαλονίκης του Κινήματος Αλλαγής, διά του Προέδρου της Βουλής ζητεί να του χορηγηθεί ολιγοήμερη άδεια απουσίας στο εξωτερικό από 18 Νοεμβρίου 2021 μέχρι και τις 22 Νοεμβρίου 2021. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Γίνεται γνωστό στο Σώμα ότι οι Υπουργοί Προστασίας του Πολίτη, Οικονομικών, Εξωτερικών, Εθνικής Άμυνας, Δικαιοσύνης και Μετανάστευσης και Ασύλου, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 17-11-2021 σχέδιο νόμου: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007». Επίσης, οι Υπουργοί Προστασίας του Πολίτη, Οικονομικών, Εξωτερικών, Εσωτερικών, Δικαιοσύνης και Επικρατείας, καθώς και ο Αναπληρωτής Υπουργός Οικονομικών κατέθεσαν την 17-11-2021 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία». Παραπέμπονται στην αρμόδια Διαρκή Επιτροπή. Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 19 Νοεμβρίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 169/10-11-2021 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Περιβάλλοντος και Ενέργειας, με θέμα: «Υπογραφή προεδρικού διατάγματος για την κατασκευή του γηπέδου «Νέα Τούμπα» του ΠΑΟΚ». 2. Η με αριθμό 171/11-11-2021 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας, με θέμα: «Ποιος είναι ο σχεδιασμός του Υπουργείου Περιβάλλοντος και Ενέργειας για την πολεοδομική ανασυγκρότηση των σεισμόπληκτων περιοχών του Ηρακλείου;». 3. Η με αριθμό 183/15-11-2021 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Απαράδεκτη και αντικοινωνική η αναστολή λειτουργίας των Περιφερειακών Ιατρείων στον ορεινό όγκο της Ροδόπης». 4. Η με αριθμό 179/15-11-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Τους εργαζόμενους στο Εθνικό Μουσείο Σύγχρονης Τέχνης». 5. Η με αριθμό 185/15-11-2021 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ο ΧΥΤΑ Φυλής δηλητηριάζει τον αέρα της δυτικής Αθήνας και του Λεκανοπεδίου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 170/10-11-2021 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Έλλειψη των ειδικών υποδομών για τη χρήση ηλεκτρικών αυτοκινήτων». 2. Η με αριθμό 176/12-11-2021 επίκαιρη ερώτηση του Βουλευτή Β' Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προχειρότητα και ανεπάρκεια της Κυβέρνησης απέναντι στο κύμα ακρίβειας στην ενέργεια». 3. Η με αριθμό 187/15-11-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Πολιτισμού και Αθλητισμού, με θέμα: «Αναγκαία η άμεση λήψη σωστικών μέτρων για τα μνημεία των σεισμόπληκτων περιοχών». 4. Η με αριθμό 186/15-11-2021 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΧΥΤΑ Τεμπλονίου Κέρκυρας και Σταθμοί Μεταφόρτωσης Απορριμμάτων (ΣΜΑ)». 5. Η με αριθμό 184/15-11-2021 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη κωλυσιεργία στη λειτουργία του νέου Πυροσβεστικού Κλιμακίου Ξυλοκάστρου και την αντιπυρική θωράκιση της ευρύτερης περιοχής». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 364/15-10-2021 ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Εσωτερικών, με θέμα: «Αντιμετώπιση κινδύνων από πλημμυρικά φαινόμενα». Ο κ. Βασίλειος Βιλιάρδος, ειδικός αγορητής της Ελληνικής Λύσης, έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην επιτροπή που προηγήθηκε ο Υπουργός ξεκίνησε θριαμβολογώντας για τις προβλέψεις της Κομισιόν, σύμφωνα με τις οποίες η ανάκαμψη της Ελλάδας το 2021 θα είναι 7,1%. Εν προκειμένω, εκτός τού ότι με βάση τις δικές μας προβλέψεις από πολύ πριν θα διαμορφωθεί στο 7,5% έως 8,5% ως αποτέλεσμα της καλύτερης εξέλιξης των τουριστικών εσόδων, του κρυφού πληθωρισμού και της στήριξης της οικονομίας μας με το θηριώδες ποσό των 42,7 δισεκατομμυρίων ευρώ με δανεικά - τονίζουμε, με δανεικά - δεν κατανοούμε καθόλου τις θριαμβολογίες, ειδικότερα μετά την πτώση του ΑΕΠ μας από 183,64 δισεκατομμύρια ευρώ το 2019 στα 167,07 δισεκατομμύρια το 2020 σε σταθερές τιμές, σύμφωνα με την ΕΛΣΤΑΤ, όπως θα καταθέσουμε στα Πρακτικά, 165,8 δισεκατομμύρια κατά το προσχέδιο του προϋπολογισμού - αλλά δεν είναι αυτό το σημαντικό - χάθηκε ΑΕΠ ύψους 16,57 δισεκατομμυρίων ευρώ, ενώ το 2021 θα ανακτηθούν μόλις περί τα 12 δισεκατομμύρια ευρώ με κριτήριο τις προβλέψεις τις Κομισιόν. Επομένως, το μόνο που κατάφερε η Κυβέρνηση δαπανώντας 42,7 δισεκατομμύρια ευρώ με δανεικά είναι να μειώσει το ΑΕΠ μας κατά 4,5 δισεκατομμύρια περίπου τη διετία 2020-2021 σε σχέση με το 2019. Το γεγονός αυτό μοιάζει με μια επιχείρηση που δίνει δανειζόμενη δωρεάν στους πελάτες της 100.000 ευρώ για να αγοράσουν τα προϊόντα της χωρίς καν να αυξήσει τον τζίρο της αλλά αντίθετα να τον μειώσει. Θα το έκανε αλήθεια ο Υφυπουργός σε μια δική του επιχείρηση; Είναι αλήθεια λόγος αυτός για να θριαμβολογεί η Κυβέρνηση; Πόσω μάλλον όταν η Ελλάδα έχει ξανά τερατώδη δίδυμα ελλείμματα και υπέρογκα δίδυμα χρέη 387 δισεκατομμύρια δημόσιο και 244 δισεκατομμύρια κόκκινο ιδιωτικό, καθώς επίσης εξωτερικό χρέος 525 δισεκατομμύρια δολάρια αυξημένο κατά 125 δισεκατομμύρια δολάρια μέσα σε τρία μόλις χρόνια. Η άνοδος του εξωτερικού μας χρέους δεν σημαίνει πως έχει χαθεί ξανά η ανταγωνιστικότητα της οικονομίας μας παρά την επώδυνη εσωτερική υποτίμηση; Το ίδιο δεν συμπεραίνεται από την αλματώδη αύξηση του εμπορικού μας ελλείμματος, όπως θα καταθέσουμε στα Πρακτικά αργότερα όλοι μαζί; Αυτό που είχε βέβαια ενδιαφέρον είναι η επιβεβαίωση του Υπουργού για τη συνέχιση των μνημονίων όπου έχει απλά αλλάξει το όνομα των θεσμών της τρόικας προηγουμένως με το «ενισχυμένη εποπτεία» σήμερα. Όπως είπε χαρακτηριστικά δεν κατάλαβε πόσο καθαρή ήταν η έξοδος από τα μνημόνια που επικαλείται ο ΣΥΡΙΖΑ, αφού κάθε τόσο - κάθε τρίμηνο εννοούσε - έρχονται κάποιοι κύριοι που δεν τους βλέπεις σε οράματα και που ανήκουν στην ενισχυμένη εποπτεία. Ενδιαφέρον είχε επίσης η αναφορά στο μαξιλάρι, σύμφωνα με την οποία η διαφορά είναι πως η Νέα Δημοκρατία το γεμίζει με δανεικά, ενώ ο ΣΥΡΙΖΑ με πλεονάσματα. Αλήθεια, σε μια δική του επιχείρηση θα προτιμούσε να δανείζεται για να έχει κεφαλαιακές ρεζέρβες αντί να πραγματοποιεί κέρδη; Όσον αφορά τον δανεισμό με χαμηλά επιτόκια όλοι γνωρίζουμε πως οφείλεται στην Ευρωπαϊκή Κεντρική Τράπεζα που αγοράζει όλα τα ελληνικά ομόλογα. Η εμπιστοσύνη δε των δανειστών οφείλεται στο ότι είναι βέβαιη πως η σημερινή Κυβέρνηση αφ' ενός μεν θα ακολουθεί πιστά τις εντολές τους, αφ' ετέρου θα ξεπουλήσει ολόκληρη τη δημόσια περιουσία, ενώ θα πλειστηριάσει την ιδιωτική αλλάζοντας έτσι το ιδιοκτησιακό καθεστώς της χώρας μας. Στον ισολογισμό - απολογισμό τώρα του 2019 θέσαμε μια σειρά ερωτημάτων που δεν απαντήθηκαν, επαναλαμβάνοντας μόνο τα παρακάτω για τα οποία ελπίζουμε να πάρουμε σήμερα μια απάντηση. Ειδικότερα σε σχέση με τις συμμετοχές, το σύνολό τους ανέρχεται στα 23,56 δισεκατομμύρια ευρώ, γεγονός που σημαίνει πως πρόκειται για ένα εξαιρετικά χαμηλό ποσόν εάν τις εξετάσει κανείς αναλυτικά. Εμείς το έχουμε κάνει, προσκομίζοντας τα στοιχεία σε προηγούμενους απολογισμούς, ενώ το ελεγκτικό συνέδριο αναφέρει πως η αποτίμηση είναι προβληματική επίσης με βάση τα διεθνή λογιστικά πρότυπα. Σε σχέση με πέρυσι έχει γίνει τουλάχιστον μια επικαιροποίηση με κριτήριο τις λογιστικές τους αξίες την 31-12-2018, αν και δεν είναι αντικειμενική. Ελέγχονται από το Υπερταμείο από μια ξένη οντότητα που δεν υπόκειται σε κοινοβουλευτικό έλεγχο. Οι ερωτήσεις μας εδώ είναι οι εξής: Πρώτον, γιατί συμπεριλαμβάνεται το Υπερταμείο, η ΕΕΣΥΠ δηλαδή στις συγγενείς ή ελεγχόμενες επιχειρήσεις, αφού παρά το ότι διαθέτουμε το 100% δεν διορίζουμε διοικητικό συμβούλιο; Δεύτερον, πώς είναι δυνατόν να έχει αξία μόνο 2,99 δισεκατομμύρια ευρώ στη σελίδα 61, ενώ κατέχει το σύνολο της ελληνικής δημόσιας περιουσίας μαζί με την ΕΤΑΔ, το ΤΧΣ και το ΤΑΙΠΕΔ; Και τρίτον, γιατί εμφανίζεται χωριστά το ΤΧΣ με 5,1 δισεκατομμύρια ευρώ παρά το ότι είναι θυγατρική της ΕΕΣΥΠ: Μήπως πρόκειται για διπλή καταμέτρηση, δηλαδή δεν έπρεπε να γίνεται ένα είδος ενοποίησης; Όσον αφορά τα δέκα λιμάνια εκτιμώνται επίσης πολύ χαμηλά αν και υπάρχει μια ενημέρωση της λογιστικής τους αξίας στα 120 εκατομμύρια από 112 εκατομμύρια προηγουμένως. Αλήθεια που είναι καταχωρημένη η αξία των άλλων λιμανιών, αφού η Ελλάδα διαθέτει πάνω από εκατό; Επίσης πού είναι καταχωρημένη των είκοσι τριών τουλάχιστον αεροδρομίων που δεν παραχωρήθηκαν στη «FRAPORT»; Εάν είναι στο Υπερταμείο, τότε γιατί δεν καταχωρούνται και εδώ, όπως τα λιμάνια, που επίσης ανήκουν στο Υπερταμείο; Θα επιλυθεί το θέμα όταν επιτέλους δημιουργηθεί το Μητρώο Παγίων του Δημοσίου; Εκτός αυτού, γιατί συμπεριλαμβάνονται η Αγροτική Τράπεζα που ανήκει στο ΤΧΣ, ενώ εκκαθαρίζει η PQH και οι Ολυμπιακές Αερογραμμές σε συμμετοχές; Περαιτέρω, όπως αναφέραμε, η διαδικασία συνεχίζεται στην ίδια γραμμή με τους απολογισμούς του 2017 και 2018 όσον αφορά την αρνητική εικόνα με τις ίδιες λογιστικές ατέλειες που είχαν εντοπιστεί προηγουμένως χωρίς να έχει αλλάξει κάτι. Η πρώτη μας παρατήρηση, δε, η οποία είναι αρκετή για να μην γίνει δεκτός ο απολογισμός ήταν η αρνητική καθαρή θέση των πολιτών στα πλην 318 δισεκατομμύρια ευρώ από πλην 217 δισεκατομμύρια το προηγούμενο έτος λόγω της τεράστιας διαγραφής των απαιτήσεων, κάτι που είχαμε μεν επισημάνει, αλλά δεν πιστεύαμε πως θα ήταν τελικά 101 δισεκατομμύρια ευρώ. Με απλά λόγια, εάν η Ελλάδα ξεπουλούσε ό,τι έχει και δεν έχει το 2019 θα έμενε με χρέος 318 δισεκατομμύρια ευρώ το οποίο θα ήταν αναγκασμένοι προφανώς να πληρώσουν οι πολίτες. Κατά τον Υπουργό βέβαια δεν έχει γίνει σωστή αποτίμηση των περιουσιακών στοιχείων της χώρας που είναι πάρα πολύ μεγάλα παρά το ότι είχε προβλεφθεί από το 2014 το μητρώο παγίων κάτι που έχει όμως δρομολογηθεί για το 2022- έτσι είπε ο Υπουργός - με την ανάθεση στον ένα και μοναδικό ενδιαφερόμενο. Παραδόξως, ένας και μοναδικός ενδιαφερόμενος. Ακόμη όμως και αν είναι έτσι, γιατί δεν έχουν τουλάχιστον αποτιμηθεί σωστά τα πάγια που μεταβιβάστηκαν στο Υπερταμείο των ξένων; Όπως αναφέραμε προηγουμένως, πώς είναι δυνατόν να έχει αξία μόλις 2,99 δισεκατομμύρια ευρώ, ενώ κατέχει το σύνολο της ελληνικής δημόσιας περιουσίας μαζί με την ΕΤΑΔ, το ΤΧΣ και το ΤΑΙΠΕΔ; Προφανώς το γεγονός αυτό δεν είναι θέμα έλλειψης μητρώου παγίων, αλλά λογιστικής ανεπάρκειας εάν όχι σκοπιμότητας του Υπερταμείου και των ορκωτών, όπου ένα δεν κάνουμε λάθος στο Υπερταμείο είναι η «DELOITTE» και στην ΕΤΑΔ η «PWC». ΣΕ κάθε περίπτωση το δημόσιο δεν θα έπρεπε να υπογράφει τέτοιους ισολογισμούς όσον αφορά τις παραπάνω εταιρείες, θυμίζοντας εδώ τα εξής από την περσυνή συζήτηση: Δεν είναι ποινικό αδίκημα η μεταβίβαση χωρίς αποτίμηση των παγίων του δημοσίου στο Υπερταμείο των ξένων και ειδικά στην ΕΤΑΔ σε μια ξένη οντότητα; Ειδικότερα στην έκθεση του Ελεγκτικού Συνεδρίου για το 2018 αναφέρεται ότι ο συνολικός αριθμός των ακινήτων που έχει στην κατοχή της η ΕΤΑΔ ανέρχεται περίπου σε εβδομήντα επτά χιλιάδες εκ των οποίων μόνο στα δύο χιλιάδες πεντακόσια είκοσι εννιά έχει πραγματοποιηθεί εκτίμηση της εύλογης αξίας τους. Στον ισολογισμό της ΕΤΑΔ το 2018 εμφανίζεται να έχει εβδομήντα μία χιλιάδες πεντακόσια ακίνητα αξίας 900 εκατομμυρίων, δηλαδή κάτω από 13.000 ευρώ το καθένα. Είναι δυνατόν όταν πρόκειται για διακόσια δέκα τουριστικά ακίνητα, όπως ξενοδοχεία, μαρίνες, χιονοδρομικά γκολφ κ.λπ. οκτώ ολυμπιακά και περίπου εβδομήντα χιλιάδες τίτλους ακινήτων της ιδιωτικής περιουσίας του δημοσίου; Είναι δυνατόν η μέση λογιστική αξία των εκατόν είκοσι τριών ακινήτων του ΤΑΙΠΕΔ να είναι 322 ευρώ και η συνολική 36.659 ευρώ; Δεν είναι ντροπή να αναφέρονται τέτοια νούμερα; Συνεχίζοντας, δεν είναι περίεργο εάν όχι ύποπτο το ότι με τόσες άλλες μεταρρυθμίσεις δεν είχε επιβληθεί από την τρόικα η σωστή απεικόνιση της περιουσίας του δημοσίου; Πόσο μάλλον όταν η τρόικα έχει ασχοληθεί από την πρώτη μέρα με την καταγραφή των δημοσίων υπαλλήλων και με το Κτηματολόγιο. Από την άλλη πλευρά δεν είναι ντροπή η «ΛΑΡΚΟ», το σύγχρονο χρυσωρυχείο του νικελίου, όπως θα καταθέσουμε στα Πρακτικά - έχουμε επίσης καταθέσει επίκαιρη ερώτηση - να αποτιμάται με μηδενική αξία; Επίσης, η ΕΑΒ που εκσυγχρονίζει τα F -16 και η ΕΛΒΟ έχουν και οι δυο μηδενική αξία. Η αξία της ΕΑΣ αποτιμάται μόλις στα 7,5 εκατομμύρια ευρώ. Κλείνω με τις παρατηρήσεις του Ελεγκτικού Συνεδρίου. Είναι λιγότερες μεν από τις δεκαοκτώ περυσινές, όσον αφορά τον αριθμό, οι σημαντικότερες όμως παραμένουν ως είχαν, όπως οι παρακάτω. Πρώτον, η μη καταγραφή των οφειλών που έχουν βεβαιωθεί και εκκρεμούν προς είσπραξη από τα τελωνεία της χώρας. Δεύτερον, η μη ύπαρξη μητρώου παγίων. Τρίτον, το θέμα των προκαταβολών όσον αφορά τις υποχρεώσεις από εξοπλιστικά προγράμματα. Συμπερασματικά, λοιπόν, πρόκειται για έναν απαράδεκτο και αναξιόπιστο ισολογισμό που δεν αξίζει ούτε στους Έλληνες ούτε στη σημερινή συζήτηση, ούτε σε καμμία συζήτηση. Ακόμη χειρότερα, είναι επικίνδυνος αν θεωρηθεί ως βάση για τη λήψη αποφάσεων, όσον αφορά για παράδειγμα την αξία των συμμετοχών του δημοσίου έτσι ώστε να ξεπουληθούν αργότερα σε εξευτελιστικές τιμές. Ευχαριστώ πολύ.
Κι εγώ ευχαριστώ πολύ τον κ. Βιλιάρδο. Τον λόγο θα δώσω στον κ. Γιώργο Λογιάδη, τον ειδικό αγορητή του ΜέΡΑ25. Αμέσως μετά τον κ. Λογιάδη τον λόγο θα πάρει ο Αναπληρωτής Υπουργός Οικονομικών κ. Θεόδωρος Σκυλακάκης.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι, συζητάμε σήμερα για τον απολογισμό και ισολογισμό του κράτους για το 2019. Η πρώτη μας παρατήρηση είναι ότι φέρνετε τον απολογισμό και ισολογισμό του 2019 δύο χρόνια αργότερα. Κανονικά θα έπρεπε να τον έχετε φέρει πέρυσι και όχι φέτος. Το ίδιο το Ελεγκτικό Συνέδριο αναφέρει ότι για άλλη μια χρονιά πρώτον, δεν καταγράφονται τα πάγια στοιχεία του κράτους, δεύτερον, δεν περιλαμβάνονται οι ανείσπρακτες απαιτήσεις που έχουν βεβαιωθεί από τα τελωνεία της χώρας και τρίτον, δεν έχουν καταγραφεί οι υποχρεώσεις που απορρέουν από τα εξοπλιστικά προγράμματα. Όλα αυτά δημιουργούν μια στρεβλή και λανθασμένη εικόνα αποτίμησης και αποτύπωσης των οικονομικών στοιχείων του κράτους. Ανέφερε στην επιτροπή μας ο Αναπληρωτής κύριος Υπουργός τα εξής. Διαβάζω ακριβώς. «Δυστυχώς αυτή την πολύ μεγάλη δημόσια περιουσία ποτέ δεν είχε καταφέρει το ελληνικό κράτος να τη μετρήσει σωστά». Δεν έχετε καταφέρει όλοι εσείς που έχετε κυβερνήσει την Ελλάδα διαχρονικά να φτιάξετε το Κτηματολόγιο. Πώς θα αποτιμήσετε ένα πράγμα, μία αξία που δεν γνωρίζετε ποια και πόση είναι; Όταν, λοιπόν, η πολιτεία παραδέχεται επισήμως αυτές τις στρεβλώσεις πώς είναι δυνατόν να υπερψηφίσουμε για την κύρωση του απολογισμού και ισολογισμού του 2019; Ουσιαστικά φάσκετε και αντιφάσκετε. Αναφέρει ο κύριος Υπουργός ότι «τώρα ξεκίνησε η κυβέρνηση να βρει έναν ανάδοχο για την καταγραφή αυτών των περιουσιακών στοιχείων του δημοσίου. Διαβάζω ακριβώς τι είπε ο κύριος Υπουργός. «Ο διαγωνισμός εξελίσσεται κανονικά. Δεν είχαμε πολλές προσφορές. Ήταν μία προσφορά. Συνεπώς έχουμε ανάδοχο». Οι παρατηρήσεις μας εδώ. Ο διαγωνισμός εξελίσσεται κανονικά. Μια πρόταση με τρεις λέξεις. Και οι τρεις λάθος. «Διαγωνισμός»: δεν είναι διαγωνισμός αφού υπάρχει μόνο μια προσφορά, όπως είπατε, κύριε Υπουργέ. Θα διαγωνιστεί ο ένας και μοναδικός ποιόν; Τον εαυτό του; «Εξελίσσεται»: τι εννοείτε; Αφού δεν είχε κάποια άλλη δεύτερη και τρίτη προσφορά. Δεν εξελίσσεται. Αυτό είναι. Και η τρίτη λέξη είναι «κανονικά»: για ποια κανονικότητα μιλάτε; Διαστρεβλώνετε την έννοια των λέξεων. Λυπάμαι. Είπατε ακόμα: «Ήταν μία η προσφορά συνεπώς θα έχουμε ανάδοχο». Τον ημέτερο; Τον προδιαγεγραμμένο; Αυτόν που μας επιβάλλουν άνωθεν και έξωθεν; Κατά τη γνώμη μας αξιοπιστία μηδέν, ανικανότητα άριστα. Ο κύριος Υπουργός μίλησε για 109 δισεκατομμύρια ευρώ ανείσπρακτων οφειλών. Διαβάζω ακριβώς τι είπε: «Είναι στην πραγματικότητα οφειλές που θα έπρεπε να θεωρούμε επί της ουσίας μη εισπράξιμες. Θα έλεγα να μην λαμβάνουμε σοβαρά υπ' όψιν αυτό το στοιχείο, τα 109 δισεκατομμύρια και να κοιτάμε περισσότερο τον βαθμό εισπραξιμότητας των ετήσιων εσόδων». Αυτά ακριβώς είπατε. Είναι 109 δισεκατομμύρια. Ούτε ένα ούτε δύο είναι. Πέρα από τον βαθμό εισπραξιμότητας των εισόδων δεν μας είπατε πόσο μεγάλη είναι η παραοικονομία και η φοροδιαφυγή στην Ελλάδα λόγω εισπρακτικής ανικανότητας, χρόνιας διαφθοράς του συστήματος και λόγω υπερφορολόγησης από την δέσμευση και των τριών μνημονιακών κυβερνήσεων για να πετυχαίνετε τα αβάσταχτα πρωτογενή πλεονάσματα με τα οποία έχετε δεσμεύσει και υποδουλώσει τη χώρα. Τέλος, είπατε ότι «δίνουμε πολύ μεγάλη έμφαση στο τι συμβαίνει στον δημοσιονομικό χώρο που είναι και το χρήσιμο στοιχείο στα οικονομικά του κράτους και ο βασικός προορισμός». Αλλά σε ένα πτωχευμένο κράτος, κύριε Υπουργέ, τι δημοσιονομική ελευθερία κινήσεων έχετε; Τι δημοσιονομικό χώρο; Ουσιαστικά μηδέν. Ενισχυμένη επιτήρηση το ονομάζετε. Ενισχυμένα βασανιστήρια θα λέγαμε εμείς, το ΜέΡΑ25. Αυτό αποτυπώνεται και στη συνεχιζόμενη καταστροφική εικόνα που αφορά το πρόγραμμα δημοσίων επενδύσεων. Η υποεκτέλεση, η υστέρηση στο πρόγραμμα δημοσίων επενδύσεων που αναφέρει η έκθεση του Ελεγκτικού Συνεδρίου είναι ακριβώς το αντίθετο από αυτό που θα έπρεπε να κάνει η Κυβέρνηση σε περίοδο κρίσης, ανεργίας και δημογραφικού προβλήματος της χώρας. Να δράσει αντικυκλικά και να ενισχύσει τις δημόσιες επενδύσεις. Τα μνημόνια που έχετε υπογράψει Νέα Δημοκρατία, ΠΑΣΟΚ, ΚΙΝΑΛ και ΣΥΡΙΖΑ έχουν καταδικάσει τη χώρα σε μία ατελείωτη φυλακή χρέους, απαξίωσης, υποδούλωσης και ευτελισμού της αξιοπρέπειας των Ελλήνων έχοντας παραδώσει στο Υπερταμείο όλη τη δημόσια περιουσία. Τον πλήρη έλεγχο και όλη τη δημόσια περιουσία έχετε παραχωρήσει για ενενήντα εννιά χρόνια στους θεσμούς, στην ΑΑΔΕ, η οποία δεν υπόκειται σε κανέναν κοινοβουλευτικό έλεγχο, ούτε από το Υπουργείο Οικονομικών. Ένα περαιτέρω πρόβλημα που αναγράφεται στον απολογισμό του 2019 είναι η υστέρηση είσπραξης εσόδων για το πρόγραμμα δημοσίων επενδύσεων από τα ευρωπαϊκά διαρθρωτικά και επενδυτικά ταμεία από την Ευρωπαϊκή Ένωση αναδεικνύοντας για άλλη μια φορά την ανικανότητα και αδυναμία απορρόφησης ευρωπαϊκών κονδυλίων που τόσο ανάγκη έχει η χώρα. Έχετε στοχευμένα απαξιώσει δήμους και περιφέρειες. Και δεν είναι δυνατόν να απορροφηθούν κονδύλια για το πρόγραμμα δημοσίων επενδύσεων μέσω αυτών. Θα απορροφηθούν και θα τα καρπωθούν οι πολλοί λίγοι, οι πολλοί μεγάλοι, οι ημέτεροί σας. Νέα Δημοκρατία και ΣΥΡΙΖΑ ερίζουν για το ποιος πέτυχε καλύτερα αποτελέσματα και για το ποιος έκανε την καταστροφικότερη διαχείριση της κρίσης, γιατί ασφαλώς και από τα μνημόνια ή την ενισχυμένη επιτήρηση, όπως τη λέμε τώρα, δεν έχουμε βγει ούτε στο όνειρό μας. Το πρωτογενές πλεόνασμα έφτασε το 2019, για το οποίο συζητάμε, στο 4,4% του ΑΕΠ ή 8,25 δισεκατομμύρια ευρώ καθώς αμφότερες οι μνημονιακές κυβερνήσεις απεδείχθησαν βασιλικότεροι του βασιλέως. Υπενθυμίζουμε ότι η επιτυχία πιστώνεται κυρίως στον ΣΥΡΙΖΑ αφού η δική του κυβέρνηση ήταν εκείνη που είχε δεσμευθεί σε πρωτογενή πλεονάσματα άνω του 2,5% στο Eurogroup της 15ης Ιουνίου 2017. Ήταν η Κυβέρνηση του ΣΥΡΙΖΑ που δέσμευσε τη χώρα σε τερατώδη πρωτογενή πλεονάσματα έως το 2060. Παρατηρούμε το εξής: τον προϋπολογισμό που κατέθεσε για το 2019 η τότε Κυβέρνηση ΣΥΡΙΖΑ και τον καταψήφισε τότε η Νέα Δημοκρατία, έρχεται σήμερα η Νέα Δημοκρατία, ως κυβέρνηση να τον υπερψηφίσει. Νέα Δημοκρατία και ΣΥΡΙΖΑ οι δύο πλευρές του ίδιου νομίσματος. Το 2019 ήταν το έτος κατά το οποίο στο τιμόνι της χώρας εναλλάχθηκαν οι δύο αυτές μνημονιακές κυβερνήσεις. Ως ΜέΡΑ25 είχαμε αποκαλύψει τα ψεύδη αμφότερων κι είχαμε τονίσει ήδη από την άνοιξη του 2020 ότι οι τεράστιες απώλειες που υπέστη το ΑΕΠ της χώρας στα χρόνια των μνημονίων δεν αναπληρώθηκαν παρά ελάχιστα αφού από το 2008 ως το 2013, χάθηκαν 66 δισεκατομμύρια ευρώ, περίπου 26% του ΑΕΠ, ενώ στα έξι χρόνια που μεσολάβησαν έκτοτε από το 2013 έως το 2019 ανακτήθησαν μόλις 10 δισεκατομμύρια ευρώ. Ωστόσο ακόμα και αυτή η βασανιστικά αργή αναιμική ανάκαμψη αποδεικνύεται ασταθής και αβέβαιη καθώς η χώρα εισήλθε σε υφεσιακή τροχιά κατά το τέταρτο τρίμηνο του 2019. Παράλληλα το χρέος γενικής κυβέρνησης συνέχισε να βρίσκεται σε τερατώδη επίπεδα. Όσους φόρους κι αν πληρώνουμε στη δημόσια περιουσία, όση δημόσια περιουσία κι αν πουλάμε, λιμάνια, αεροδρόμια, ενέργεια και άλλα, το δημόσιο χρέος το 2009 ήταν 125%, το 2012 145%, το 2019 191% και σήμερα είναι πάνω από 210%. Συνέχεια αυξάνεται και συνέχεια στοχεύουμε ενώ οι δύο μνημονιακοί δήθεν μονομάχοι παίζουν επικοινωνιακά παιχνίδια ανταγωνιζόμενοι για το ποιος και πόσο καλύτερα διαπραγματεύθηκε ο καθένας τους όρους δανεισμού της χώρας. Εμείς το ΜέΡΑ25 έχουμε ψύχωση με το χρέος και τα πρωτογενή πλεονάσματα που μας έχουν υποβάλει οι δανειστές μας ως μέθοδο αποπληρωμής του. Είναι μία μέθοδος που έχει μπει προσωρινά στον πάγο λόγω πανδημίας. Από την αρχή φωνάζαμε πως η μέθοδος αυτή είναι κοινωνικά καταστροφική και μετατρέπει τη χώρα μας σε απέραντη φυλακή χρέους. Τονίζαμε πως με αυτές τις πολιτικές της ακραίας λιτότητας για να συγκεντρωθεί αυτή η θυσία του ιδιωτικού τομέα για το μη βιώσιμο χρέος καταστρέφει την οικονομία και την κοινωνία, οι νέοι μας μεταναστεύουν, το δημόσιο σύστημα υγείας, παιδείας και πρόνοιας καταρρέει. Καταψηφίζοντας τον απολογισμό και τον ισολογισμό του 2019 υπενθυμίζουμε ότι ως ΜέΡΑ25 εμμένουμε στην πρότασή μας για σύσταση εξεταστικής των πραγμάτων επιτροπής ώστε να ανοίξει ο φάκελος της χρεοκοπίας και των μνημονίων και να υπάρξει διεξοδική διερεύνηση των αιτιών που οδήγησαν σε αυτά, ενώ είμαστε το μόνο κόμμα που έχει καταθέσει ολοκληρωμένη πρόταση για ουσιαστική προστασία των πολιτών και ανάκτηση της εθνικής κυριαρχίας μας. Σας ευχαριστώ.
Ευχαριστούμε τον κ. Λογιάδη. Τον λόγο θα πάρει τώρα ο Αναπληρωτής Υπουργός Οικονομικών, ο κ. Σκυλακάκης.
Κύριε Πρόεδρε, εμείς πότε θα μιλήσουμε;
Μετά τον Υπουργό θα κάνουμε το προγραμματισμό για τους Κοινοβουλευτικούς Εκπροσώπους. Προς το παρόν έχει ζητήσει πρώτος τον λόγο ο κ. Κατρίνης και με τη συναίνεσή σας θα προηγηθεί ένας από τους ομιλητές, ο κ. Αλεξιάδης, ο όποιος έχει προσωπικό λόγο και πρέπει να φύγει. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, με ενδιαφέρον άκουσα και πάλι τη σημερινή συζήτηση, αν και ήταν σε σημαντικό βαθμό επανάληψη όσων είπαμε και στην επιτροπή. Θα προσπαθήσω να μην επαναλάβω τα ίδια και από τη δική μου πλευρά και να δώσω κάποιες απαντήσεις σε θέματα γενικά οικονομικά, αλλά και για τα ειδικότερα που τέθηκαν σε σχέση με τον ισολογισμό και απολογισμό. Να ξεκινήσω βάζοντας λίγο τους αριθμούς στις πραγματικές τους διαστάσεις. Κύριε Λογιάδη, το δημόσιο χρέος δεν είναι πάνω από 210%. Θα πέσει κάτω από 200% φέτος. Επίσης, το ΑΕΠ που παραλάβαμε το 2019 δεν ήταν 187 δισεκατομμύρια απεδείχθη από τη στατιστική υπηρεσία ότι ήταν περίπου 4 δισ. λιγότερο. Πάμε τώρα σε δύο κρίσιμα θέματα αυτής της περιόδου. Πρώτον, σχετικά με τις ανατιμήσεις: Αύξηση των εσόδων δεν προέρχεται από τις ανατιμήσεις, κυρία Παπανάτσιου, διότι η άνοδος του πληθωρισμού που καταγράφηκε, όχι τον Αύγουστο αλλά κατά κύριο λόγο από τον Σεπτέμβριο και τον Οκτώβριο οδηγεί σε έσοδα Φ.Π.Α. που εισπράττονται - όπως ξέρετε καλύτερα από μένα, ενδεχομένως, γιατί δουλέψατε πολύ καιρό σε αυτό - τον Νοέμβριο και τον Δεκέμβριο, στην καλύτερη περίπτωση, και ακόμη δεν έχουμε τα έσοδα του Νοεμβρίου και του Δεκεμβρίου. Προέρχεται η άνοδος των εσόδων κατά κύριο λόγο από αυξημένα έσοδα από το φόρο επιχειρήσεων και από τον ΦΠΑ λόγω της ανόδου του τουρισμού και γενικότερα από το γεγονός ότι υπάρχει η ρευστότητα στις επιχειρήσεις και τα νοικοκυριά, που όπως ξέρετε έχουν αυξήσει τις καταθέσεις τους πάνω από 30 δισεκατομμύρια ευρώ. Οι ανατιμήσεις θα πρέπει να μην ξεχνούμε ότι είναι ένα καθαρά εξωγενές φαινόμενο στην ελληνική οικονομία. Η Ελλάδα καταγράφει μικρότερο πληθωρισμό γιατί προέρχεται από μία βάση αποπληθωρισμού και έχουμε - ας πούμε - την Ισπανία που έχει μία σοσιαλιστική κυβέρνηση και καταγράφει πληθωρισμό 5,2% - αρκετά σημαντικότερο από μας - και δεν είναι εύκολο να αντιδράσει μία κυβέρνηση στις ανατιμήσεις με τρόπο αυτόματο γιατί υπάρχει πάντα ο κίνδυνος να δημιουργήσει κανείς πληθωριστικές προσδοκίες. Αυτό λέω όταν μιλώ για αυτοσυγκράτηση. Και δεν καταλαβαίνω γιατί να υπάρχει κριτική όταν λέμε στις επιχειρήσεις να είστε νουνεχείς και λογικοί στον τρόπο που διαμορφώνετε τους τιμοκαταλόγους σας. Δεν καταλαβαίνω γιατί αυτό είναι κακό. Πραγματικά. Και πρέπει να σας πω ότι οι επιχειρήσεις - και όποιος μιλάει με αυτές, ξέρει - μπορούν να αντιμετωπίσουν το φαινόμενο των ανατιμήσεων με δύο τρόπους, να το δουν ως μία απειλή και να κάνουν μία προσαρμογή αναγκαία για να τα βγάλουν πέρα σε σχέση με το κόστος το αυξημένο ή να το δουν ως ευκαιρία για να αυξήσουν την κερδοφορία τους. Θεωρώ ότι το να το δουν ως ευκαιρία είναι ένα στρατηγικό λάθος για τις επιχειρήσεις, ειδικά σε ένα περιβάλλον ανάπτυξης στο οποίο θα βρεθούν να χάνουν σε πολύ σύντομο χρόνο μερίδιο αγοράς. Και αυτό προσπαθούμε να αποτρέψουμε. Πάμε τώρα στο θέμα του «μαξιλαριού» που τέθηκε από έναν ή δύο ομιλητές. Το να έχεις κεφάλαιο κίνησης - αυτό είναι το μαξιλάρι στην πραγματικότητα σε όρους μιας επιχείρησης - είναι αναγκαίο, ανάλογα και με τη δική σου αξιοπιστία. Το να χρηματοδοτήσεις το κεφάλαιο κίνησης με συρρίκνωση της επιχείρησης είναι λάθος. Όποιος κάνει επιχείρηση γνωρίζει ότι προφανώς θα προτιμούσες να έχεις πρόσβαση σε δανεισμό για να έχεις κεφάλαιο κίνησης. Και αυτό έχουμε και στη δική μας περίπτωση, έχοντας πρόσβαση σε δανεισμό με χαμηλά επιτόκια γιατί υπάρχει εμπιστοσύνη και από τους θεσμούς και από τις αγορές. Τα επιτόκια μας, παρά το γεγονός ότι βρισκόμαστε σε περίοδο πληθωριστικών πιέσεων, είναι σήμερα που κοιτάω γύρω στο 1,2. Όταν τα παραλάβαμε, όπως ξέρετε, την τελευταία φορά που είχε βγει το κράτος να δανειστεί, πριν από τη δική μας Κυβέρνηση, ήταν πάνω από 3. Αυτή την εμπιστοσύνη τη μετατρέπουμε σε δυνατότητα να έχουμε ένα αποθεματικό, αξιοποιώντας και αυτή την περίοδο που υπάρχει από πλευράς Ευρωπαϊκής Κεντρικής Τράπεζας και στοχεύοντας να φτάσουμε, στο πλαίσιο του χρονικού προγραμματισμού που είχαμε περίπου, στην επενδυτική βαθμίδα. Σημειώστε ότι η επενδυτική βαθμίδα είναι εξαιρετικά κρίσιμη γιατί σημαίνει ότι βγαίνουμε οριστικά από μία περίοδο ενισχυμένης εποπτείας, πάμε σε μία αυξημένη εποπτεία - δεν θα το αποφύγουμε αυτό, αλλά δεν είμαστε στην ενισχυμένη - και από εκεί και πέρα τα πρωτογενή πλεονάσματα πρέπει να είναι λογικά, αλλά είναι αναγκαία για να μπορεί η χώρα να δανείζεται από τις αγορές. Διότι, άσχετα με το τι θα λένε οι θεσμοί, πρέπει να έχουμε ήπια πρωτογενή πλεονάσματα για να μπορούμε να δανειζόμαστε από τις αγορές. Και μπροστά μας, στα επόμενα δέκα, είκοσι χρόνια θα έχουμε μία υποκατάσταση του δικού μας χρέους, που βρίσκεται αυτήν τη στιγμή στα χέρια των ευρωπαϊκών μηχανισμών και των εταίρων μας στην Ευρώπη, από χρέος στις αγορές. Γι' αυτό και θα ήθελα όλοι να είμαστε προσεκτικοί για το τι λέμε για τη χώρα και τι λέμε για τον απολογισμό και τον ισολογισμό. Μία παρατήρηση, μιλάμε για κοινωνικά δίκαιη ανάπτυξη - θα επανέλθουμε σε αυτό στη συζήτηση για τον προϋπολογισμό - αλλά θέλω το Κοινοβούλιο να θυμάται πάντα ότι η κοινωνικά δίκαιη ανάπτυξη έχει δύο πόδια. Το ένα είναι να προσπαθούμε να μειώνουμε τις εισοδηματικές ανισότητες όπως αυτές φαίνονται. Και το δεύτερο είναι να προσπαθούμε να περιορίζουμε τις ανισότητες που μετράμε - και ξέρουμε ότι υπάρχουν και είναι τεράστιες - που αφορούν την ανισότητα μεταξύ αυτών που πληρώνουν φόρους και αυτών που δεν πληρώνουν φόρους. Αυτή είναι μια κοινωνική ανισότητα την οποία δεν την έχουμε επαρκώς καταγράψει και η οποία αλλοιώνει όλες τις κοινωνικές μας πολιτικές. Η Ελλάδα έχει ένα κενό ΦΠΑ - ένας αντικειμενικός τρόπος να μετράς το ύψος της φοροδιαφυγής - που έπεσε λίγο τα τελευταία χρόνια, αλλά είναι τεράστια, είναι η δεύτερη μεγαλύτερη στην Ευρώπη - αν θυμάμαι καλά - και πάνω από 25%, είναι γύρω στο 26% με 27%. Καταλαβαίνετε ότι αυτό εμπεριέχει μια τεράστια αδικία και αυτή η αδικία αλλοιώνει και όλες τις κοινωνικές πολιτικές που στηρίζονται σε εισοδηματικά κριτήρια, που εκ των πραγμάτων δεν είναι αληθή, όταν έχεις 27% κενό ΦΠΑ, δηλαδή φοροδιαφυγή. Μπαίνω σε ένα δύο θέματα που τέθηκαν και τα συζητήσαμε και στην Επιτροπή. Μητρώο παγίων. Αυτό είναι μία τεράστια δουλειά. Η δουλειά που πρέπει να γίνει, για να αποκτήσουμε πραγματική αποτίμηση, δεν έχει να κάνει μόνο με το να έρθει ένας λογιστής και να αποτιμήσει ένα ακίνητο. Έχει να κάνει και με το νομικό ξεκαθάρισμα των ακινήτων σε σχέση με τις διεκδικήσεις. Πρόκειται για ένα έργο σισύφειο και κάθε ξεκαθάρισμα ακινήτου, έτσι όπως είναι η Ελλάδα με τις πολλαπλές διεκδικήσεις και καταπατήσεις, ισοδυναμεί κυριολεκτικά με το να ξεχωρίσεις ένα γόρδιο δεσμό. Δεν είναι καθόλου εύκολο. Είναι μια δουλειά που θα ξεκινήσει. Είναι πολύ σημαντικό ότι θα έχουμε ανάδοχο σε έναν απολύτως κανονικό διαγωνισμό. Απλώς επειδή συνήθως έχουμε συνεχείς προσφυγές, είναι θετικό ότι σε αυτόν δεν περιμένω τουλάχιστον προσφυγή, γιατί στο τέλος της ημέρας δεν θα γίνεται η δουλειά. Και ξέρετε, μπορεί κανείς να κάνει κριτική ως Αντιπολίτευση, αλλά μετά πρέπει το κράτος και η πολιτεία να κάνει τα έργα για τα οποία κουβεντιάζουμε. Άμα δεν κάνουμε τα έργα, θα μείνουμε με την κριτική. Το Μητρώο Παγίων του κράτους και το Βιβλίο Αποθήκης του κράτους είναι δύο πράγματα που δεν έχουμε. Σημειώστε ότι το Βιβλίο Αποθήκης είναι κάτι που οποιαδήποτε επιχείρηση έχει, όπως ξέρετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Πρόεδρε, ελάχιστο χρόνο θα χρειαστώ ακόμα.
Συνεχίστε, κύριε Υπουργέ.
Το Βιβλίο Αποθήκης είναι κάτι που κάθε επιχείρηση έχει. Λέει τι κινητά πράγματα έχεις και τι αποθέματα έχεις. Σας διαβεβαιώ ότι το κράτος δεν γνωρίζει οργανωμένα και συστηματικά τα αποθέματα και τα κινητά που κατέχει. Δεν τα γνωρίζει ούτε και τα αποτιμά λογιστικά. Εκεί έχει πολλή μεγάλη σημασία να εισάγουμε ένα ηλεκτρονικό τιμολόγιο, το οποίο θα εμπεριέχει μέσα κωδικοποιημένα κάθε είδος ή αγαθό που αγοράζουμε, έτσι ώστε να μπορεί να περνά απευθείας από το ηλεκτρονικό τιμολόγιο το αγαθό στο Βιβλίο Αποθήκης. Αυτό φαίνεται τεχνικό, είναι όμως ο μόνος τρόπος να αποκτήσουμε πραγματικό Βιβλίο Αποθήκης στο κράτος. Είναι μια πολύ βαθιά μεταρρύθμιση, την οποία και προσωπικά την έβαλα στη συζήτηση, όταν κάναμε τον σχεδιασμό της πρακτικής υλοποίησης της λογιστικής μεταρρύθμισης. Το έχουμε βάλει να ξεκινήσει να γίνεται και θα είναι εξαιρετικά εξυγιαντικό και στον τρόπο που διαχειριζόμαστε τα κινητά πράγματα και σε οποιαδήποτε άλλη πτυχή. Ας θέσω ένα μόνο ερώτημα. Σκεφτείτε τις αποθήκες φαρμάκων στα νοσοκομεία. Ξέρουμε πράγματι με ακρίβεια σήμερα σε ένα λογιστικό σύστημα τι συμβαίνει; Άμα πάμε και το ψάξουμε, ενδεχομένως μπορούμε να βρούμε σε ένα νοσοκομείο να δουλεύει μια αποθήκη φαρμάκων, αλλά ενιαίο λογιστικό σύστημα που να ξέρουμε τι συμβαίνει, ποια φάρμακα έχουμε και ποια δεν έχουμε, σας διαβεβαιώ δεν υπάρχει. Δεν υπάρχει τέτοιο τουλάχιστον που να έχει πρόσβαση κάποιος ο οποίος να μπορεί να τα ελέγχει συνολικά. Κλείνοντας, να επαναλάβω κάτι που είπα σε σχέση με τις παρατηρήσεις του Ελεγκτικού Συνεδρίου. Κάποιες μπορούμε άμεσα να τις αντιμετωπίσουμε. Κάποιες θέλουν περισσότερο χρόνο. Κάποιες τις έχουμε ήδη αντιμετωπίσει. Για παράδειγμα, το θέμα του τακτικού αποθεματικού και της ανάγκης να χρησιμοποιείται και για δαπάνες που δεν είναι απολύτως έκτακτες, το λύσαμε με το ειδικό αποθεματικό που είναι μία θετική μεταρρύθμιση και επιτρέπει να χρηματοδοτούμε αβέβαιες δαπάνες που δεν έχουν όμως έκτακτο χαρακτήρα. Θα αναφερθώ σε δύο θέματα για τα οποία θα ήθελα να απαντήσω στον κ. Σκανδαλίδη - αν και δεν τον βλέπω εδώ - γιατί τα επανέλαβε δύο φορές. Τα μερίσματα, κύριε Σκανδαλίδη, δεν είναι κίνητρο αποεπένδυσης. Η μείωση του φόρου μερισμάτων είναι κίνητρο επένδυσης, διότι στο τέλος της ημέρας οι επιχειρήσεις και ειδικά οι μικρές και μεσαίες επιχειρήσεις έχουν την ανάγκη να παίρνουν τα χρήματα αυτά για να ζήσουν οι άνθρωποι. Ξέρετε, υπάρχουν και επιχειρηματίες που ζούνε από τη δουλειά τους. Είναι δεκάδες και εκατοντάδες χιλιάδες οι επιχειρηματίες που ζουν από τη δουλειά τους και εάν έρχεσαι και τους φορολογείς υπέρμετρα, λογικό είναι ότι θα αναζητήσουν να κάνουν κάτι άλλο, ή άλλη δουλειά ή τρόπο να αποφύγουν τη φορολογία και δεν θα επενδύσουν. Προφανώς δεν θα επενδύσουν, αν δεν μπορούν να ζήσουν. Προηγείται να μπορείς να ζήσεις, ειδικά αν είσαι μια μικρή και μεσαία επιχείρηση και μετά να επενδύσεις. Συνεπώς δεν είναι κίνητρο αποεπένδυσης. Επίσης, να πω για τα χρήματα που δίνονται στα στελέχη. Ξέρετε, το βασικό πρόβλημα που έχει η ελληνική οικονομία είναι η έλλειψη στελεχών, διότι διώξαμε έξω από τη χώρα εκατοντάδες χιλιάδες ανθρώπους την περίοδο μετά το 2011 και όλοι αυτοί ήταν διεθνώς ανταγωνιστικοί. Όλοι αυτοί θα ήταν κρίσιμα στελέχη επιχειρήσεων. Αν δεν έχεις τα στελέχη επιχειρήσεων, δεν έχεις επενδύσεις, δεν έχεις ανάπτυξη, δεν έχεις τίποτε. Και σημειώστε ότι τα στελέχη επιχειρήσεων φορολογούνταν και φορολογούνται βαρύτερα από ό,τι οι επιχειρήσεις - αυτή είναι η πραγματικότητα - και προηγουμένως και τώρα. Δεν είναι παράλογο να φορολογούμε την εργασία χειρότερα από το κεφάλαιο και να διώχνουμε κρίσιμους ανθρώπους εκτός χώρας; Γιατί να τους διώξουμε εκτός χώρας; Έχουμε διώξει δεκάδες χιλιάδες και τώρα τους δίνουμε φορολογική απαλλαγή για να γυρίσουν πίσω. Και όταν συζητάμε για το brain drain και το brain gain όλοι συμφωνούμε, αλλά όταν μιλάμε μετά για τα πρακτικά μέτρα, για να μετατρέψουμε το brain drain σε brain gain, κάνουμε αντιπολιτευτική κριτική. Για να κλείσω με μια θετική αύρα, να πω το εξής. Τα δημόσια οικονομικά μας - και αυτό είναι επίτευγμα όλης αυτής της Αιθούσης και όλων των κυβερνήσεων μετά το 2010- είναι σήμερα πολύ καθαρότερα από πολλές άλλες ευρωπαϊκές χώρες. Είμαστε μία χώρα που μετράμε το έλλειμμά μας μέχρι και το τελευταίο ευρώ. Αυτό σας διαβεβαιώ δεν γίνεται στις άλλες χώρες της Ευρώπης. Καλώς ή κακώς έχουμε πολύ καθαρά δημόσια οικονομικά. Εγώ να δώσω τον έπαινο σε όλες τις κυβερνήσεις που έκαναν αυτή τη δουλειά, λιγότερο στη δική μας, γιατί ένα μεγάλο κομμάτι είχε ολοκληρωθεί, κυρίως από την πρώτη αλλά και τις μετέπειτα κυβερνήσεις εκείνης της περιόδου. Αυτό σημαίνει ότι έχουμε ένα θετικό στοιχείο για τις αγορές. Ο ισολογισμός και απολογισμός, όταν τον ψηφίζουν τα δύο μεγαλύτερα κόμματα, Κυβέρνηση και Αξιωματική Αντιπολίτευση, είναι επίσης θετικό στοιχείο και για τις αγορές και τους θεσμούς. Θα έλεγα ότι μπορούμε να κάνουμε κριτική και, δόξα τω Θεώ, γίνεται κριτική και διάλογος και όλα αυτά. Μπορούμε όμως να κρατήσουμε τον απολογισμό και τον ισολογισμό, που είναι το μέτρημα του τι ακριβώς συμβαίνει, έξω από τη συνήθη αντιπαράθεση για να προσπαθούμε τουλάχιστον στα στοιχεία να συμφωνούμε. Αυτή θα ήταν η δική μου προτροπή και νομίζω ότι προς τα εκεί βαδίζουμε. Και αυτό είναι θετικό και δεν βρίσκω τίποτε το αντιφατικό με το να ψηφίζει ο ΣΥΡΙΖΑ τον συγκεκριμένο ισολογισμό και απολογισμό, ενώ έχει και ένα δικό μας κομμάτι και να ψηφίζουμε εμείς τον συγκεκριμένο ισολογισμό και απολογισμό, ενώ είχε ένα κομμάτι του ΣΥΡΙΖΑ. Σας ευχαριστώ.
Ευχαριστούμε, κύριε Υπουργέ. Τον λόγο έχει τώρα ο κ. Τρύφων Αλεξιάδης από τον ΣΥΡΙΖΑ.
Ευχαριστώ, κύριε Πρόεδρε, και ευχαριστώ και τους κυρίους Βουλευτές που μου παραχώρησαν τη σειρά. Υπάρχει υποχρέωση σε επιτροπή και πρέπει να είμαι εκεί σε ψηφοφορία. Ευχαριστώ πολύ που μου δόθηκε η σειρά, δεν το ζητάω συχνά, και για τη διευκόλυνση. Σε ό,τι αφορά τη σημερινή συζήτηση, με εκπλήξατε ευχάριστα, κύριε Υπουργέ, πρώτα απ' όλα γι' αυτό που είπατε να είμαστε προσεκτικοί τι λέμε. Το συνυπογράφω πλήρως διότι, αν καθίσω και δω το τι έλεγε η Νέα Δημοκρατία - δεν θέλω να αναφερθώ προσωπικά σε σας - ως αντιπολίτευση και το τι κάνει σαν Κυβέρνηση, καταλαβαίνουμε πλήρως την αποτυχία και της αντιπολιτευτικής τακτικής και της κυβερνητικής. Πλέον, πολύ σωστά είπατε και εσείς, μιλάμε με αριθμούς, μιλάμε με στοιχεία. Τελείωσε η περίοδος της προπαγάνδας και της παραπληροφόρησης. Έχετε υπεροπλία στα μέσα μαζικής "παραπληροφόρησης", με συγχωρείτε ενημέρωσης ήθελα να πω, έχετε υπεροπλία, αλλά και αυτή δεν μπορεί να καλύψει τα δεδομένα και υπάρχουν πλέον συγκεκριμένα δεδομένα. Κάθε φορά που ανεβαίνει εδώ, στο Βήμα, ένα στέλεχος της Νέας Δημοκρατίας, και πολλοί από εσάς έχετε παρελθόν και μέσα στη Βουλή και έξω από τη Βουλή, βγαίνει και έχει ένα συγκεκριμένο αφήγημα. Εγώ ερωτώ: ποιο είναι το αφήγημα της Νέας Δημοκρατίας σε σχέση με το τι έγινε πριν το 2015, το 2015 με 2019 και από τον Ιούλιο του 2019 μέχρι σήμερα; Συγγνώμη, κύριε Πρόεδρε, πρέπει να διακόψω μάλλον γιατί δεν αισθάνομαι καλά. Θα συνεχίσω κάποια άλλη στιγμή. Ευχαριστώ πολύ.
Παρακαλώ συνοδεύσετε τον συνάδελφο στο ιατρείο. Είναι καλύτερα έτσι από το να έρθει ο ιατρός εδώ. Ο χρόνος μηδενίζεται. Θα μιλήσει από την αρχή όταν έρθει ο κύριος συνάδελφος. Εν τω μεταξύ θα δώσω τον λόγο στον Κοινοβουλευτικό Εκπρόσωπο του Κινήματος Αλλαγής κ. Κατρίνη και αμέσως μετά στον κ. Κωνσταντίνο Μαραβέγια από τη Νέα Δημοκρατία. Τον λόγο έχει ο κ. Κατρίνης. Παρακαλώ τους Κοινοβουλευτικούς Εκπροσώπους να τηρούν τον χρόνο.
Να ευχηθώ περαστικά στον συνάδελφο κ. Αλεξιάδη κατ' αρχάς. Κυρίες και κύριοι συνάδελφοι, η Κυβέρνηση στο μείζον θέμα της πανδημίας, το οποίο απασχολεί και την ελληνική κοινή γνώμη, απέτυχε και απέτυχε τόσο στη διαχείριση αυτή καθαυτή όσο και στους εμβολιασμούς αλλά, δυστυχώς, και στην προσπάθεια, την καθολικά συμφωνημένη, ενίσχυσης του εθνικού συστήματος υγείας. Και το λέω αυτό διότι δεν είναι εδώ τώρα ο κ. Σκυλακάκης, αλλά πριν από δέκα μέρες είχε επισκεφθεί την Ηλεία με αφορμή την παρέλαση της 28ης Οκτωβρίου. Δεν ξέρω αν είχε ενημερωθεί ότι εν μέσω πανδημίας, εν μέσω έξαρσης του τέταρτου κύματος πανδημίας, κλείνει η μονάδα εντατικής θεραπείας του Γενικού Νοσοκομείου Πύργου. Ποιος θα το έλεγε αυτό και ποιος θα το πίστευε σε άλλες εποχές. Και πρέπει να σηκωθεί ολόκληρο το πολιτικό, αυτοδιοικητικό σύστημα, οι πολίτες της Ηλείας να διαφωνήσουν, να διαμαρτυρηθούν για να συζητηθεί το αυτονόητο. Ποιο είναι αυτό; Ότι δεν μπορεί να κλείνουν μονάδα εντατικής θεραπείας εν μέσω έξαρσης κύματος πανδημίας. Αυτό, λοιπόν, είναι ένα σύμπτωμα μόνο της ανικανότητας και της ανεπάρκειας της Κυβέρνησης στη διαχείριση μιας πολύ δύσκολης κατάστασης, που όσο περνάει ο καιρός, δυστυχώς, επιδεινώνεται. Το λέμε εμείς; Το λένε τα στοιχεία: τετρακόσιες είκοσι μία εισαγωγές είναι ο μέσος όρος της τελευταίας εβδομάδας με ισοζύγιο εισαγωγών - εξιτήριων λόγω COVID να είναι λίγο πάνω από εννιακόσια. Επίσης έχουμε αύξηση των διασωληνωμένων. Είναι θέμα ολίγων ημερών δυστυχώς να φτάσουμε το όριο των εξακοσίων την ίδια στιγμή που κανείς δεν μπορεί να πει ότι είναι ψέμα πως μεγάλο ποσοστό διασωληνωμένων συμπολιτών μας βρίσκονται εκτός μονάδων εντατικής θεραπείας και αυτό γιατί το 90% έχει καλυφθεί μέχρι και σήμερα. Την ίδια στιγμή που κανείς δεν μπορεί να πει ότι είναι ψέμα ότι πάρα πολλά δημόσια νοσοκομεία είναι υποστελεχωμένα, δεν θέλω να μιλήσω για τον αριθμό των συμπολιτών μας που έχει καταλήξει λόγω της πανδημίας στο πρώτο δεκαπενθήμερο του Νοεμβρίου και δυστυχώς είναι ο ίδιος με αυτόν που ήταν όλον τον προηγούμενο μήνα. Όλα, λοιπόν, αυτά τα στοιχεία, τα οποία είναι εξαιρετικά ανησυχητικά, για τα οποία ειδικοί επιστήμονες έχουν μιλήσει εδώ και πάνω από ενάμιση μήνα και έχουν προειδοποιήσει για τη ραγδαία εξέλιξη της πανδημίας, αλλά και την ανάγκη να ληφθούν συγκεκριμένα μέτρα, δυστυχώς φαίνεται αυτή η ζοφερή κατάσταση δεν συγκινεί τους πλέον αρμόδιους, τους κυβερνητικούς παράγοντες. Η Κυβέρνηση σταθερά στην ίδια τακτική, συνεχίζει να διαχειρίζεται επικοινωνιακά και μόνο μία κατάσταση, η οποία δυστυχώς γίνεται ολοένα και δυσκολότερη. Σήμερα, μάλιστα, ο Πρωθυπουργός θα απευθύνει διάγγελμα στους Έλληνες πολίτες, επιβεβαιώνοντας ότι συνεχίζει η Κυβέρνηση αυτή την επικοινωνιακή διαχείριση μιας πανδημίας που απειλεί ολόκληρη τη χώρα. Πόσα διαγγέλματα έχει κάνει ο Έλληνας Πρωθυπουργός μέχρι σήμερα, θυμάται κανείς σε αυτή την Αίθουσα; Θυμάστε, μήπως, ποιες από τις διαπιστώσεις ή τις εκτιμήσεις και τις διαβεβαιώσεις του κ. Μητσοτάκη επιβεβαιώθηκαν μέχρι σήμερα; Ο Πρωθυπουργός και τα μέλη της Κυβέρνησης επιρρίπτουν από τη μία ευθύνες στους πολίτες για τη χαλαρότατη εφαρμογή των μέτρων, αλλά οι ίδιοι δεν αναλαμβάνουν τις ευθύνες, γιατί έχουν κηρύξει το τέλος της πανδημίας ενώ αυτό δεν ήταν σαφές και εμφανές και βιάστηκαν να το κάνουν. Για τους εμβολιασμούς η εκστρατεία πειθούς αντί να γίνει από τους ειδικούς επιστήμονες με ορθό λόγο, δυστυχώς, έγινε από πολιτικούς και από Υπουργούς με χαμηλή αξιοπιστία, που δεν μπορούν να υποστηρίξουν ότι επιχειρήματα, όπως «μη σώσουν και εμβολιαστούν», ανταποκρίνονται σε μία στρατηγική ορθού λόγου. Η Κυβέρνηση έχει εργαλειοποιήσει την επιτροπή επιστημόνων. Αντί να εισηγείται η επιτροπή τα μέτρα, βλέποντας τα υγειονομικά δεδομένα, η Κυβέρνηση εισηγείται στην επιτροπή το αν δέχεται τις δικές της προτάσεις και, μάλιστα, Υπουργοί που είναι τελείως αναρμόδιοι προαναγγέλλουν την εφαρμογή των υγειονομικών μέτρων, γιατί έχουν άποψη για όλα. Εδώ και τώρα, λοιπόν, χρειάζεται ενίσχυση του Εθνικού Συστήματος Υγείας, χρειάζονται μέτρα, όπως κυλιόμενο ωράριο στις υπηρεσίες, για να μην υπάρξει συγχρωτισμός, μέτρα όπως αυστηροποίηση στα μέσα μαζικής μεταφοράς, αλλά και υποχρεωτικότητα σε επαγγελματικές ομάδες που έρχονται σε επαφή με πάρα πολλούς πολίτες. Και κυρίως, κυρίες και κύριοι συνάδελφοι, χρειάζεται οι Υπουργοί να κάνουν ένα βήμα πίσω, επιτέλους, και να βγουν μπροστά οι επιστήμονες. Αυτό, λοιπόν, που χρειάζεται η κοινωνία, επειδή η κοινωνία και ο κόσμος ακούει τους επιστήμονες, επιτέλους, ας το κάνει και η Κυβέρνηση και να μην κάνει ακριβώς το αντίστροφο. Βέβαια, η Κυβέρνηση - στα θέματα της πανδημίας σίγουρα δεν τα πάει καλά - ισχυρίζεται μέχρι και σήμερα ότι όλα γίνονται για χάρη της οικονομίας. Να μην κλείσει η οικονομία, η οικονομία που είναι το μεγάλο asset της Κυβέρνησης Μητσοτάκη, που τα κάνει όλα καλά, που κερδίζει συνεχώς εύσημα από τους οίκους αξιολόγησης, από τις αγορές στο επενδυτικό κομμάτι. Δεν θα πω για την απόσυρση της «MOHEGAN» από το καζίνο στο Ελληνικό. Δεν θα πω για τη σημερινή έκδοση που και το Ελεγκτικό Συνέδριο καταγράφει κάποιες πάγιες μεν, αλλά μη διορθωμένες αδυναμίες, όπως είναι η μη καταγραφή της ακίνητης περιουσίας, η υστέρηση στις εισπράξεις από το πρόγραμμα δημοσίων επενδύσεων ή ακόμα και το γεγονός ότι από το τακτικό αποθεματικό χρησιμοποιήθηκαν κονδύλια για δαπάνες που δεν δικαιολογούνται. Δράττομαι όμως της ευκαιρίας, επειδή ο Αναπληρωτής Υπουργός μίλησε και στην επιτροπή και σήμερα για εμπιστοσύνη αγορών και θεσμών που οδηγεί σε χαμηλά επιτόκια και δυνατότητα δανεισμού. Επειδή, λοιπόν, ο Υπουργός και η Κυβέρνηση, διαρκώς μιλάει για τα χαμηλά επιτόκια, θέλω να καταθέσω στα Πρακτικά την έκθεση του Διοικητή της Τράπεζας της Ελλάδος που λέει ότι μόνο μετά τις παρεμβάσεις της Ευρωπαϊκής Κεντρικής Τράπεζας οι αποδόσεις των ελληνικών ομολόγων ακολούθησαν πτωτική τάση, με αποτέλεσμα να μειωθεί η καμπύλη αποδόσεων. [[Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και μάλιστα στις 29 Οκτωβρίου, λίγες μέρες πριν, όταν η κ. Λαγκάρντ προανήγγειλε τη λήξη του προγράμματος ανταλλαγής ομολόγων, όλως τυχαίως η σφριγηλή, δυνατή και αξιόπιστη ελληνική οικονομία μέσα σε λίγα λεπτά έδειξε τα πρώτα σημάδια αδυναμίας. Η απόδοση του δεκαετούς ομολόγου από 0,52% εκτοξεύθηκε στο 1,3%, ενώ και τα spreads πήγαν πάνω από 130 μονάδες βάσης, ενώ πριν, όσο υπήρχε η κάλυψη του προγράμματος και η ασφάλεια αυτή, ήταν κάτω από τις 100 μονάδες βάσης. Μίλησε ο Υπουργός για εμπιστοσύνη αγορών και θεσμών και αναρωτιέμαι, κύριε Υπουργέ: Γιατί η EUROSTAT ζητά να προεγγραφούν τα 23 δισεκατομμύρια των εγγυήσεων από τις τιτλοποιήσεις του «ΗΡΑΚΛΗ» στο δημόσιο χρέος; Γιατί ζητάει η EUROSTAT να εγγραφούν στο δημόσιο χρέος οι εγγυήσεις από τον φορέα επαναπόκτησης ακινήτων του νέου Πτωχευτικού; Μήπως γιατί εσείς, ενώ λέτε ότι κάνατε τις συζητήσεις με την Επιτροπή Ανταγωνισμού και τον SSM, δεν κάνατε τις συζητήσεις που έπρεπε με τη EUROSTAT, η οποία δικαιολογημένα δεν εμπιστεύεται την Κυβέρνηση της Νέας Δημοκρατίας; Μιας και μίλησε ο κ. Σκυλακάκης για πολύ καθαρά δημοσιονομικά, μας έφερε πολλά χρόνια πίσω, όταν με κυβέρνηση της Νέας Δημοκρατίας τότε προσπαθούσαν κάποιοι να εξαπατήσουν την EUROSTAT εις βάρος της χώρας και ακόμα το πληρώνουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το έλλειμμα ξεπερνάει, απ' ό,τι φαίνεται, το 10%. Ο λόγος χρέος προς ΑΕΠ θα ξεπεράσει το 200%. Κύριε Υπουργέ, υπάρχει ένα ερώτημα: Θα δώσετε αυτά τα οποία υποσχέθηκε ο κ. Μητσοτάκης στη Διεθνή Έκθεση Θεσσαλονίκης; Θα δώσετε το μέρισμα ανάπτυξης, για το οποίο επαίρεστε και πανηγυρίζετε ότι θα ξεπεράσει το 7% ή θα αφήσετε να τα ακούσουν οι χαμηλοσυνταξιούχοι και μετά θα τους αφήσετε εκτός; Δηλαδή ένα εκατομμύριο τριακόσιες χιλιάδες χαμηλοσυνταξιούχοι δεν θα πάρουν τίποτα. Και αν δεν πάρουν φέτος, που έχουμε τη ρήτρα διαφυγής, που έχουμε ρυθμούς ανάπτυξης πάνω από 7%, πότε θα πάρουν, κυρίες και κύριοι συνάδελφοι; Το 2022, όταν θα πρέπει να γίνει η προσαρμογή πάνω από 10 μονάδες;
Ολοκληρώστε, κύριε συνάδελφε, έχετε φθάσει στα οκτώ λεπτά.
Παίρνω και τη δευτερολογία μου, κύριε Πρόεδρε.
Δευτερολογίες δεν προβλέπονται από τον Κανονισμό. Δεν αναφέρομαι σε εσάς, αλλά προς όλους.
Θέλω μία ανοχή, όπως δείξατε και στον κύριο Υπουργό.
Παρακαλώ να ολοκληρώσετε.
Ολοκληρώνω. Τα δημόσια οικονομικά, λοιπόν, δεν είναι σε καλή κατάσταση και γι' αυτόν τον λόγο εσείς λέτε: «εμείς δεν μπορούμε να δώσουμε μέτρα στήριξης στην οικονομία και στην αγορά, δεν μπορούμε να πάρουμε μέτρα ελάφρυνσης των υποχρεώσεων που έρχονται συσσωρευμένες, χρέη πανδημίας, επιστρεπτέα προκαταβολή, τραπεζικές υποχρεώσεις, φόρος εισοδήματος, ΕΝΦΙΑ, τέλη κυκλοφορίας, τρέχουσες υποχρεώσεις». Όλα αυτά πρέπει να πληρωθούν το προσεχές τετράμηνο και εσείς, ενώ δεν έχουμε τη δυνατότητα αυτή, αλήθεια, κύριοι της Κυβέρνησης, γιατί βιάζεστε να αποπληρώσετε δάνεια 7,2 δισεκατομμυρίων στο Διεθνές Νομισματικό Ταμείο και την Ευρωπαϊκή Ένωση, όταν πριν από είκοσι μέρες - και το καταθέτω στα Πρακτικά - ο Υπουργός έλεγε ότι αυτό θα γίνει μέσα στο 2022. [[Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελευταία μου φράση, κύριε Πρόεδρε, και σας ευχαριστώ. Όσον αφορά την εμπιστοσύνη αγορών και θεσμών στην Κυβέρνηση, θα πρέπει να απαντήσει η Κυβέρνηση για ποιον λόγο δεν εκταμιεύθηκε η πρώτη δόση από το Ταμείο Ανάκαμψης 1,718 δισεκατομμυρίου, η οποία ήταν να εκταμιευτεί μέσα στο 2021 και εάν η χώρα έχει την πολυτέλεια να περιμένει αυτούς τους πόρους και την καθυστέρησή τους, όταν όλοι συμφωνούμε ότι είναι η τελευταία ελπίδα για την ανάκαμψη και ανασυγκρότηση της χώρας. Όλα αυτά, λοιπόν, και άλλα, που δυστυχώς ο χρόνος δεν μου επιτρέπει να αναπτύξω, αποδεικνύουν ότι όχι μόνο δεν έχετε κερδίσει την εμπιστοσύνη αγορών και θεσμών στο οικονομικό επίπεδο αλλά, δυστυχώς, χάνετε καθημερινά την εμπιστοσύνη των πολιτών γι' αυτά που κάνετε ή μάλλον δεν κάνετε στο θέμα της οικονομίας, κυρίως όμως της πανδημίας. Ευχαριστώ πολύ.
Ευχαριστώ πολύ. Τον λόγο έχει ο κ. Κωνσταντίνος Μαραβέγιας από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, διάβαζα προχθές ένα άρθρο στην «Εφημερίδα των Συντακτών» πολύ ενδιαφέρον, που αφορά όχι μόνο το αντικείμενο της σημερινής μας συζήτησης αλλά γενικότερα τη στάση της Αξιωματικής Αντιπολίτευσης. Τίτλος του άρθρου ήταν: «Γιατί δεν ανακάμπτει ο ΣΥΡΙΖΑ ούτε καν λίγο;». Το πρόβλημα που αναδείκνυε η «Εφημερίδα των Συντακτών» είναι πως απέναντι στα πολύ μεγάλα ζητούμενα της σημερινής συγκυρίας στον ΣΥΡΙΖΑ κυριαρχεί ουσιαστική αφωνία. Νομίζω πως δεν υπάρχει πιο τρανταχτό παράδειγμα από την πανδημική κρίση, που να υπογραμμίζει την ουσιαστική ανυπαρξία της Αξιωματικής Αντιπολίτευσης. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Αντί για εποικοδομητικές προτάσεις στον δημόσιο διάλογο, ακούμε διαρκώς από τον ΣΥΡΙΖΑ μόνο πρόκληση θορύβου και ακούμε, λόγου χάριν, για υποχρεωτικότητα του εμβολιασμού των υγειονομικών, χωρίς αντίστοιχα κανέναν έλεγχο των υπόχρεων. Ακούγαμε διαρκώς για την ανάγκη αγοράς συνδυασμού μονοκλωνικών αντισωμάτων συγκεκριμένης φαρμακοβιομηχανίας, τα οποία τελικά η ίδια η εταιρεία απέσυρε από τον έλεγχο του EMA. Συνεχίζουμε να ακούμε ακόμη και σήμερα για δήθεν εγκλήματα σε βάρος ασθενών COVID που νοσηλεύονται σε δημόσια νοσοκομεία, για τα οποία μάλιστα o ΣΥΡΙΖΑ έσπευσε προχθές να καταθέσει και επίκαιρη ερώτηση. Αντί, όμως, να καταθέσει κάποια πρόταση για τη βελτίωση της κατάστασης, επανέρχεται στους εξής καταστροφολογικούς ισχυρισμούς: Είναι γνωστή, επίσης, η ελλειμματική στελέχωση των κλινικών COVID, οι οποίες σε μεγάλο βαθμό καλύπτονται, ειδικά στην εφημερία τους, από μη έμπειρο στις λοιμώξεις και μη εξειδικευμένο στη διαχείριση της COVID -19 ιατρικό και νοσηλευτικό προσωπικό, με προφανείς αρνητικές επιπτώσεις στην κακή έκβαση ενός σημαντικού αριθμού περιστατικών, ιδιαίτερα στα νοσοκομεία της επαρχίας. Με άλλα λόγια, για ακόμη μια φορά ο ΣΥΡΙΖΑ στρέφεται εναντίον των υγειονομικών του ΕΣΥ, αμφισβητώντας την επιστημονική τους επάρκεια και την καταλληλόλητά τους να φροντίσουν ασθενείς με COVID. Εκεί, λοιπόν, σταματούν τα χειροκροτήματα στον ΣΥΡΙΖΑ για τους ανθρώπους της πρώτης γραμμής και αρχίζουν οι κατηγορίες και η απαξίωση του ΕΣΥ. Κυρίες και κύριοι συνάδελφοι, η ανάλυση της «Εφημερίδας των Συντακτών» που λέει «γιατί δεν πείθει ο ΣΥΡΙΖΑ;» είναι προφανώς σωστή, δεν είναι όμως πλήρης. Και αυτό γιατί αγνοεί ένα βασικό στοιχείο της πολιτικής του, που είναι ο ανορθολογισμός. Διαβάζω πάλι από την προχθεσινή επερώτηση του κ. Τσίπρα τον εξής απίστευτο ισχυρισμό: «Ο εμβολιασμός δεν αποτελεί διαβατήριο επιστροφής στην κανονικότητα για κανέναν». Λέει, δηλαδή, ο ΣΥΡΙΖΑ στους πολίτες αυτά που έλεγε και ο πρώην Αναπληρωτής Υπουργός Υγείας τόσο καιρό: «Μη δίνετε έμφαση στον εμβολιασμό, δεν πρόκειται να λύσει το πρόβλημα κανενός». Άρα μην ακούτε τους επιδημιολόγους, μην ακούτε τους λοιμωξιολόγους που σας λένε τα αντίθετα. Αυτή είναι η αποθέωση του ανορθολογισμού, με τον οποίο ερχόμαστε αντιμέτωποι σε πολλές συζητήσεις με τον ΣΥΡΙΖΑ. Ανακοίνωσε, για παράδειγμα, προχθές η ΕΛΣΤΑΤ, ότι η ανεργία μειώθηκε τον Σεπτέμβριο στο 13%, έναντι 16,5 τον Σεπτέμβριο του 2020. Τι είχε να σχολιάσει ο ΣΥΡΙΖΑ γι' αυτή την, αναμφισβήτητα, θετική εξέλιξη; Επισημαίνω ότι τον Σεπτέμβριο η αγορά εργασίας επηρεάστηκε από την εφαρμογή ειδικών κανόνων λειτουργίας στις επιχειρήσεις αλλά και μέτρων προστασίας της δημόσιας υγείας στο σύνολο της χώρας. Επίσης, χθες ο κ. Σταϊκούρας δεσμεύτηκε δημόσια ότι η Κυβέρνηση θα ενισχύσει όλους τους πληττόμενους από την ενεργειακή κρίση, δίνοντας επιπλέον χρήματα για το επίδομα θέρμανσης, πέραν δηλαδή των 500 εκατομμυρίων ευρώ που έχουν ήδη εγκριθεί, για κάλυψη των αυξήσεων σε ηλεκτρικό, πετρέλαιο και φυσικό αέριο. Και πάλι, όμως, αφωνία εκ μέρους του ΣΥΡΙΖΑ. Ήρθε πριν από λίγες μέρες η Ευρωπαϊκή Επιτροπή και όχι το Υπουργείο Οικονομικών και εκτίμησε ότι τελικά η ανάπτυξη για το 2021 θα ξεπεράσει το 7%. Γι' αυτό και ο ίδιος ο Πρωθυπουργός προεξόφλησε ότι θα δοθεί και δεύτερη αύξηση κατώτατου μισθού, πέραν αυτής που έχει ήδη ανακοινωθεί για τους εργαζόμενους το 2022, ένα νέο μέρισμα ανάπτυξης που θα δοθεί στον κόσμο της εργασίας, ο οποίος συνέβαλε αποφασιστικά στην ανάπτυξη της εθνικής οικονομίας. Τι έχει, λοιπόν, να πει για όλα αυτά ο ΣΥΡΙΖΑ; Όπως φαίνεται, εκ των πραγμάτων, δεν έχει κάτι να σχολιάσει. Κάτι αντίστοιχο συμβαίνει και με τα συζητούμενα θέματα του Ισολογισμού και Απολογισμού για το 2019. Μετά από επτά χρόνια από τότε που πρωτοσχεδιάστηκε από την Κυβέρνηση της Νέας Δημοκρατίας, έρχεται να υλοποιηθεί ένα καθαρά τεχνικό αλλά και πολύ σημαντικό πρόγραμμα καταγραφής της πραγματικής οικονομικής κατάστασης του ελληνικού δημοσίου. Μετά από μια περίοδο πενταετούς απραξίας του ΣΥΡΙΖΑ, ξεκινά σε λίγο καιρό το Enterprise Resource Planning, το οποίο τελικά θα απεικονίζει σε πραγματικό χρόνο την πλήρη περιουσιακή θέση του δημοσίου, δηλαδή μαζί με κινητές αξίες, αποθέματα σε υλικά, ταμειακά διαθέσιμα και ούτω καθεξής. Πρόκειται για ένα έργο τεράστιας σημασίας, όχι μόνο για την πλήρη λογιστική παρακολούθηση των κρατικών δραστηριοτήτων αλλά κυρίως για τη σωστή διαχείριση όλων των δημόσιων οικονομικών πόρων προς όφελος και της πολιτείας και των πολιτών. Κύριε Πρόεδρε, θα ήθελα να σταθώ - και να έχω ένα λεπτό την ανοχή σας - σε ό,τι αφορά τα οικονομικά αποτελέσματα του 2019, κάτι το οποίο έχω θέσει ξανά και αφορά τα βάρη που κληρονόμησε η Κυβέρνηση της Νέας Δημοκρατίας από τον απελθόντα ΣΥΡΙΖΑ και στον χώρο της κοινωνικής ασφάλισης. Το πρόβλημα το περιέγραψε με σαφήνεια ο κ. Σκυλακάκης στην αρμόδια επιτροπή, αλλά ο ΣΥΡΙΖΑ για άλλη μία φορά έκανε ότι δεν θυμόταν. Θυμίζω, λοιπόν, την περίφημη υπόθεση του ΛΕΠΕΤΕ, της επικουρικής ασφάλισης του προσωπικού της Εθνικής Τράπεζας, ενός ειδικού λογαριασμού που δεν είχε καμμία σχέση με το δημόσιο, ούτε βέβαια με το ΕΤΕΑΕΠ, δηλαδή τον φορέα της κοινωνικής ασφάλισης που προηγήθηκε του e - ΕΦΚΑ. Και, όμως, με απόφαση της τελευταίας στιγμής, ένα τεράστιο ποσό που όφειλε ο ΛΕΠΕΤΕ πέρασε στο δημοσιονομικό αποτέλεσμα, μειώνοντας το κρατικό πλεόνασμα το 2019 εκτάκτως και χωρίς κανείς να το είχε προβλέψει. Πρόκειται για προεκλογικό γραμμάτιο που υπέγραψε ο τότε Υφυπουργός κ. Πετρόπουλος, για το οποίο ήρθε μετά η EUROSTAT να μας επιβάλει δημοσιονομική διόρθωση για το 2019 κατά 545 εκατομμύρια ευρώ. Χάσαμε, δηλαδή, αυτά τα χρήματα δημοσιονομικού χώρου από την προεκλογική ένταξη του ΛΕΠΕΤΕ εκ μέρους του ΣΥΡΙΖΑ στο δημόσιο σύστημα κοινωνικής ασφάλισης. Γι' αυτό, όμως, ακόμη σήμερα δεν ακούμε απολύτως τίποτα από την Αξιωματική Αντιπολίτευση. Κλείνω, κύριε Πρόεδρε, θέλοντας να θυμίσω μία άλλη άσχημη κληρονομιά που μας άφησε ο ΣΥΡΙΖΑ, αλλά η Κυβέρνηση του Κυριάκου Μητσοτάκη εν πολλοίς έχει αναστρέψει. Μιλώ για την υπερφορολόγηση των πάντων, για την οποία περιέργως ακόμη και σήμερα ο ΣΥΡΙΖΑ υπερηφανεύεται. Μόνο το 2019 και για το περίφημο μαξιλάρι του κ. Τσακαλώτου, ο ΣΥΡΙΖΑ αφαίμαξε 11,5 δισεκατομμύρια ευρώ από την πραγματική οικονομία. Χωρίς, λοιπόν, να συνυπολογίσουμε τις άλλες φοροεπιδρομές, που ξοδεύτηκαν αδιακρίτως σε επιδοματικές πολιτικές, ο ΣΥΡΙΖΑ γέμισε το μαξιλάρι με 11,5 δισεκατομμύρια ευρώ πρόσθετης υπερφορολόγησης. Ευτυχώς, όμως, για τους φορολογούμενους, οι ημέρες εκείνες έχουν ήδη περάσει και η παρουσία της Κυβέρνησης δουλεύει για να φέρει ανάπτυξη και όχι νέους φόρους, κερδίζοντας την εμπιστοσύνη και των διεθνών αγορών και των Ελλήνων επενδυτών, αλλά πάνω απ' όλα της ελληνικής κοινωνίας. Γιατί δεν είναι οι φόροι, αλλά είναι οι άνθρωποι που φέρνουν και την οικονομική ανάπτυξη και δημιουργούν σημερινή ελπιδοφόρο προοπτική για τη χώρα μας. Σας ευχαριστώ.
Και εμείς σας ευχαριστούμε, κύριε Μαραβέγια. Όσο προεδρεύω, πρώτη φορά μου ζητάτε χρόνο και, φυσικά, θα σας τον έδινα.
Δεν περίμενα ότι θα είναι μειωμένος ο χρόνος, κύριε Πρόεδρε, στα πέντε λεπτά.
Μη στεναχωριέστε καθόλου. Μία φορά μας ζητήσατε. Καλό μεσημέρι και από εμένα. Χρόνια πολλά στον Πλάτωνα. Θα δώσω τον λόγο στον Κοινοβουλευτικό Εκπρόσωπο της Νέας Δημοκρατίας κ. Ιωάννη Βρούτση. Να ετοιμάζεται ο κ. Χύτας από την Ελληνική Λύση. Έχετε τον λόγο για έξι λεπτά, κύριε Βρούτση. Να σας δώσω και συγχαρητήρια για τον υιό που κέρδισε το ασημένιο μετάλλιο στην Κύπρο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, σήμερα συζητούμε - και έχει ενδιαφέρον - την κύρωση του απολογισμού του κράτους οικονομικού έτους 2019 και την κύρωση του ισολογισμού και των λοιπών χρηματοοικονομικών καταστάσεων της κεντρικής διοίκησης περιόδου αναφοράς 1-1-2019-31-12-2019. Μπορεί να φαίνεται ότι είναι κάτι τελείως τυπικό. Στην πράξη, όμως, εγώ χαρακτηρίζω αυτή τη συζήτηση ως ένα μεγάλο θετικό θεσμικό βήμα, όπως θα εξηγήσω. Είναι ένα θετικό θεσμικό βήμα, γιατί αυτή η σημερινή συζήτηση και τα στοιχεία τα οποία περιγράφονται και είναι στα χέρια όλων των Βουλευτών - πάνω σε αυτή την καταγραφή γίνεται και η συζήτηση - , είναι το αποτέλεσμα του ν.4272/2014 και του π.δ.54/2018. Τι σημαίνει αυτό; Σημαίνει ότι για πρώτη φορά, στη βάση των υποχρεώσεων του κράτους και του νόμου και του προεδρικού διατάγματος, ερχόμαστε στη Βουλή - με καθυστέρηση πολλών ετών, αλλά σήμερα είναι πραγματικά ένα θεσμικό θετικό βήμα - και καταγράφουμε με απόλυτη ακρίβεια τα οικονομικά στοιχεία της χώρας μας. Γι' αυτό το ονόμασα θετικό θεσμικό βήμα. Το δεύτερο που έχω να πω είναι πως θεωρώ ότι είναι και ένα θετικό πολιτικό βήμα. Θετικό πολιτικό βήμα, γιατί η Αξιωματική Αντιπολίτευση, ο ΣΥΡΙΖΑ δηλαδή, ψηφίζει τις οικονομικές καταστάσεις. Και είναι θετικό, γιατί εκτιμώ ότι δεν ψηφίζει και δεν δίνει θετική ψήφο ο ΣΥΡΙΖΑ επειδή το μισό έτος από το 2019 είχε την οικονομική διαχείριση. Ερμηνεύοντας καλοπροαίρετα, πιστεύω ότι αυτό που θα έπρεπε να κάνουν και τα άλλα κόμματα και δεν το κάνουν, είναι να καθιερωθεί ότι τον απολογισμό και τον ισολογισμό του κράτους εφεξής θα πρέπει να το ψηφίζουν όλοι, γιατί δεν αποτελεί στοιχείο με αντικείμενο πολιτικής αντιπαράθεσης. Μπορεί στη συζήτηση αυτού του θέματος, του απολογισμού και του ισολογισμού, να τοποθετηθούν τα κόμματα διαφορετικά για τις πολιτικές, για την εξέλιξη της οικονομίας; Βεβαίως. Όμως, το να τοποθετηθείς με αρνητική ψήφο σε οικονομικά στοιχεία, τα οποία είναι η καταγραφή των υπαλλήλων του Υπουργείου Οικονομικών, του Γενικού Λογιστηρίου του Κράτους, είναι από αστείο έως απαράδεκτο. Δηλαδή, είναι σαν να απορρίπτεις με αρνητική ψήφο τα οικονομικά στοιχεία, τα οποία αυτά σήμερα ψηφίζουμε, δεν τα δεχόμαστε. Άρα εύχομαι και πιστεύω, μετά από αυτό το πρώτο θεσμικό βήμα που γίνεται σήμερα στην ελληνική Βουλή, με τη θετική ψήφο από την πλευρά της Αξιωματικής Αντιπολίτευσης, μέχρι τέλους της συνεδρίασης τα άλλα κόμματα να αναπροσαρμόσουν την ψήφο τους, να την αναθεωρήσουν και να ψηφίσουν θετικά. Εύχομαι εφεξής στο μέλλον όλα τα κόμματα στον απολογισμό του έτους αναφοράς να ψηφίζουν πάντα θετικά. Διότι δεν έχει πολιτικό αντικείμενο διαφοράς η σημερινή συζήτηση. Είναι ή αποδεχόμαστε ή δεν αποδεχόμαστε τα στοιχεία του Υπουργείου Οικονομικών. Στα θέματα τα οποία αναπτύχθηκαν από την κ. Παπανάτσιου κατ' εξοχήν ως εισηγήτρια του ΣΥΡΙΖΑ και από τα άλλα κόμματα, έχω να παραθέσω μερικά πράγματα, τα οποία και εγώ, στη συνέχεια αυτών που είπε ο κ. Σκυλακάκης, θεωρώ σημαντικά για τη συζήτησή μας, την προοπτική της οικονομίας. Κυρίες και κύριοι συνάδελφοι, εγείρεται ένα ερώτημα: Η εθνική οικονομία πάει καλά ή πάει άσχημα; Γιατί αυτό ήταν το μείζον, κύριε Τσακαλώτο, το οποίο αναπτύχθηκε κατ' εξοχήν εδώ από του Βήματος της Βουλής. Όταν όλοι οι διεθνείς οίκοι, όταν η ίδια η Ευρώπη, όταν οι αγορές έρχονται και επιβραβεύουν μέσα από ανακοινώσεις τους την πορεία της εθνικής οικονομίας, όταν το κάνει η Τράπεζα της Ελλάδος, όταν το δείχνουν τα ίδια τα στοιχεία, είναι δυνατόν να αμφισβητήσουμε τη θετική πορεία της εθνικής μας οικονομίας; Η ανάπτυξη για το 2021 θα ξεπεράσει το 7,1%. Είναι μικρός δείκτης ανάπτυξης αυτός; Και όπως λένε οι προβλέψεις για το 2022, η ανάπτυξη θα ξεπεράσει το 5%. Και όπως το μακροοικονομικό επιτελείο της Τράπεζας της Ελλάδος λέει, την επόμενη δεκαετία μεσοσταθμικά η ανάπτυξη θα τρέχει με 3%. Είναι ή δεν είναι θετικό επίτευγμα για την εθνικής μας οικονομία; Εννοείται πως είναι. Φυσικά, εγείρεται ένα θέμα. Το θέμα που αφορά το δημόσιο χρέος, 206,3% το 2020. Ήταν, όμως, η εκτίναξη του δημόσιου χρέους ένα γεγονός το οποίο δημιουργήθηκε από μία σειρά εσφαλμένων πολιτικών ή ήταν κάτι έκτακτο; Ήταν κάτι έκτακτο. Έδωσε 42 δισεκατομμύρια ευρώ το 2020 και το 2021 από τα δημόσια ταμεία το ελληνικό κράτος, για να στηρίξει επιχειρήσεις και θέσεις εργασίας. Έπρεπε ή δεν έπρεπε να το κάνουμε αυτό; Εδώ είναι το ερώτημα. Βεβαίως και έπρεπε. Το 12,5% του ΑΕΠ το 2020 και το 9,3% του ΑΕΠ το 2021 δόθηκαν συνειδητά. Ήταν πολιτική μας για στήριξη επιχειρήσεων και θέσεων εργασίας. Αυτή είναι η πραγματικότητα. Θα μειωθεί το χρέος; Πράγματι, είναι ένα ζήτημα. Η απάντηση είναι ότι ήδη μειώθηκε 6,1% το πρώτο εξάμηνο του 2021, με προοπτική να πέσει στο 190% στο τέλος του 2021-6,1 μονάδες μειώθηκε το πρώτο εξάμηνο - και με προοπτική να μειώνεται συνεχώς. Οι αγορές δείχνουν αξιοπιστία απέναντι στην ελληνική οικονομία; Κρίσιμος δείκτης. Βεβαίως και δείχνουν. Όταν δανειζόμασταν πάνω από τρεις μονάδες και σήμερα δανειζόμαστε κάτω από 1,3%, νομίζω ότι υπάρχει μια μεγάλη διαφορά αξιοπιστίας της ελληνικής οικονομίας από το διεθνές περιβάλλον. Έρχομαι σε ένα άλλο ζήτημα. Η κ. Παπανάτσιου έθεσε το ζήτημα των κοινωνικών, το οποίο ήταν και το χαρτοφυλάκιο το οποίο διαχειρίστηκα στο παρελθόν. Κυρία Παπανάτσιου, από αυτό εδώ το Βήμα, άκουγα κατ' εξοχήν τον ΣΥΡΙΖΑ ως κριτική την περίοδο που είχε την ευθύνη της διακυβέρνησης να μιλάει για μείωση της ανεργίας. Εγώ πάντα, προσπαθώντας με ειλικρίνεια να τοποθετούμαι στο συγκεκριμένο ζήτημα, έλεγα ότι πράγματι επί ΣΥΡΙΖΑ μειωνόταν η ανεργία, αλλά ήταν το αποτέλεσμα μακροχρόνιων δυναμικών ισχυρών μεταρρυθμίσεων, αλλά και πολιτικών που έγιναν και ξεκίνησαν από το 2012 και το 2013. Και εξηγούμαι. Χθες, η ΕΛΣΤΑΤ με ανακοίνωσή της έδειξε το χαμηλότερο ποσοστό ανεργίας από τον Αύγουστο του 2010 μέχρι σήμερα. Έχουμε ρεκόρ μείωσης της ανεργίας έντεκα ετών στο 13%. Δεν είμαστε ικανοποιημένοι. Στόχος είναι να φτάσουμε στον μέσο όρο της Ευρώπης. Όμως, το ξεπερνάω αυτό. Είναι τυχαίο το αποτέλεσμα; Είναι αποσπασματικό; Όχι. Η αποκλιμάκωση της ανεργίας ξεκίνησε από το 2013. Συνεχίστηκε το 2014 και όλα τα χρόνια και φτάσαμε σε αυτό το 13%, το μικρότερο εδώ και έντεκα χρόνια. Είναι, πρώτον, το αποτέλεσμα τολμηρών, γενναίων μεταρρυθμίσεων στην οικονομία. Είναι το αποτέλεσμα της μείωσης των ασφαλιστικών εισφορών κατά 10 ποσοστιαίες μονάδες. Είχαμε 6 μονάδες την περίοδο 2012-2014 και 3,9 μονάδες την περίοδο 2020-2021, δηλαδή μείωση της φορολογίας της εργασίας, που προσελκύει την εργασία και την κάνει πιο ελκυστική. Είναι, επίσης, το αποτέλεσμα - επιτρέψτε μου - του βαρύ προστίμου των 10.500 ευρώ, το πιο βαρύ πρόστιμο που υπήρξε στο Εργατικό Δίκαιο της χώρας για την αδήλωτη εργασία. Θυμίζω ότι στην πρώτη εφαρμογή του προστίμου, τον μήνα Σεπτέμβριο του 2013 εμφανίστηκαν εβδομήντα χιλιάδες νέες θέσεις εργασίας, που δεν ήταν νέες θέσεις εργασίας. Ήταν το πέρασμα από την ανεπίσημη οικονομία στην επίσημη λόγω του προστίμου. Ο ΣΥΡΙΖΑ έλεγε ότι θα το καταργήσει, αλλά το κράτησε και μπράβο. Το πρόστιμο αυτό υπάρχει σήμερα και είναι ο φόβος για κάθε επιχειρηματία που θέλει να έχει αδήλωτο εργαζόμενο. Θυμίζω ότι η αδήλωτη εργασία ήταν στο 42,3% τον Φεβρουάριο του 2013 και σήμερα είναι κάτω από 3% λόγω του προστίμου. Είναι η «ΕΡΓΑΝΗ», που είναι η ηλεκτρονική ασπίδα προστασίας των εργαζομένων και στηρίζεται στην προγραφή όλων των στοιχείων της. Εκεί ακριβώς στηρίζεται. Είναι ηλεκτρονική ασπίδα για τους εργαζόμενους. Είναι ο νέος ασφαλιστικός νόμος, ο ν.4670/2020, κυρία Παπανάτσιου, στον οποίο κάνατε και αναφορά. Γιατί; Διότι αυτός ο νόμος, σε διαφορά με τη δική σας περίοδο, έχει δύο πολύ σημαντικά στοιχεία: Πρώτον, για τον κόσμο τον αγροτικό, τους γεωργούς, και τον επιστημονικό κόσμο και τους ελεύθερους επαγγελματίες, κατήργησε το ασφαλιστικό φορολογικό, το οποίο και σήμερα εδώ το αναζητήσατε και το οποίο ήταν μία από τις δικές σας εσφαλμένες πολιτικές και το πληρώσατε πολιτικά, και έβαλε για πρώτη φορά στον ασφαλιστικό κανόνα της χώρας μας τις ελεύθερες κατηγορίες. Ελεύθερα επιλέγει ο καθένας όποια ασφαλιστική εισφορά θέλει να πληρώσει με αλλαγή κάθε χρόνο. Αυτή ήταν η μεγάλη θετική αλλαγή του ασφαλιστικού. Δεύτερον, πάνω από τα τριάντα χρόνια εργασίας θα έχεις αυξημένη σύνταξη. Τι σημαίνει αυτό; Πολύ απλά, επειδή σήμερα βλέπω στη δημοσιογραφία, στις εφημερίδες να καταγράφεται η ανάγκη να δει τι παίρνει ο καθένας σήμερα, ο ασφαλιστικός νόμος, κύριε Τσακαλώτο, με τα τριάντα χρόνια και πάνω αφορά το μέλλον κυρίως. Διότι όσοι σήμερα είναι εργαζόμενοι έχουν κίνητρο να δηλώνεται η εργασία τους, έτσι ώστε να υπάρχουν ασφαλιστικές εισφορές, να υπάρχει πάνω από τριάντα χρόνια καταγραφή, για να έχουν αυξημένη σύνταξη, δηλαδή καλλιεργεί την ασφαλιστική συνείδηση.
Κύριε συνάδελφε, ολοκληρώστε, σας παρακαλώ.
Τέλος, ένα επιπλέον στοιχείο ήταν ο τρόπος υπολογισμού του κατώτατου μισθού. Ο ν.4172/2013 εγκατέλειψε ένα παρελθόν στο οποίο ο κατώτατος μισθός ήταν περίπου εντός εκτός και επί τα αυτά στον υπολογισμό και έβαλε κανόνες. Με χαρά, παρά τη διαφοροποίηση του ΣΥΡΙΖΑ, ο ΣΥΡΙΖΑ κράτησε τον νόμο τον συγκεκριμένο και η αύξηση του κατώτατου μισθού δεν πρέπει να γίνεται ούτε αυθαίρετα ούτε κατά το δοκούν ούτε με πολιτικές σκοπιμότητες, αλλά θα πρέπει να γίνεται στη βάση της αντιστοίχισης, της δυνατότητας της οικονομίας μας.
Ευχαριστούμε πολύ, κύριε συνάδελφε.
Έκλεισα, κύριε Πρόεδρε. Αυτοί είναι οι δημοσιονομικοί κανόνες, οι οποίοι συνέβαλαν κατ' εξοχήν στην αποκλιμάκωση της ανεργίας, η οποία συνεχίζεται και στα θετικά βήματα συνολικά της εθνικής μας οικονομίας. Ευχαριστώ πολύ.
Ευχαριστούμε πολύ. Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας. Να ετοιμάζεται ο κ. Πασχαλίδης, στη συνέχεια ο κ. Τσακαλώτος, ο κ. Λιούπης και ο κ. Καραθανασόπουλος. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Όνειρο ζω, μη με ξυπνάτε, κύριε Βρούτση. Τι ωραία που τα περιγράψατε όλα! Σε τι ωραία χώρα ζούμε! Όλα λυμένα είναι, όλα τακτοποιημένα. Μπράβο! Δεν ξέρω τι ακριβώς περιγράφετε και τι έχετε στο μυαλό σας, αλλά πραγματικά νομίζω ότι εδώ - και κυρίως έξω στον κόσμο, στους πολίτες και στην κοινωνία - βιάζεται η λογική του κόσμου με αυτά που ακούει. Το αφήγημά σας είναι εκπληκτικό, πραγματικά. Όλα είναι τέλεια.
Σας παρακαλώ, κύριοι συνάδελφοι.
Δεν με πειράζει, κύριε Πρόεδρε. Κάθε φορά που επικεφαλής ενός νομοσχεδίου είναι ο κ. Σκυλακάκης, ξέρετε, κύριε Πρόεδρε, η συζήτηση παρουσιάζει αυξημένο ενδιαφέρον, γιατί ο ίδιος, παρά τις διαφωνίες μας τις πολιτικές και τις ιδεολογικές, είναι ένας νουνεχής άνθρωπος και λογικός και λέει αλήθειες. Διά στόματος Σκυλακάκη ακούσαμε - και θα θέσω κάποια ερωτήματα - τα αυτονόητα, αυτά που προσπαθούν να μας αλλάξουν, να μας βαφτίσουν το κρέας ψάρι, ότι η Ελλάδα είναι ακόμη σε μνημόνιο. Διότι παλεύουν κάποιοι να μας πουν ότι έχουμε βγει από τα μνημόνια. Κι εδώ βιάζεται η λογική μας. Ήταν τρόικα, έγιναν θεσμοί στη συνέχεια - τους βαφτίσαμε - και τώρα είχαμε νέα βάφτιση και τη λέμε ενισχυμένη εποπτεία. Μα, μιλάμε ακριβώς για το ίδιο πράγμα. Έχει καμμία άλλη χώρα στην Ευρωπαϊκή Ένωση αυξημένη εποπτεία; Και τι κάνουν αυτοί λοιπόν, τα μνημόνια, η τρόικα, οι θεσμοί, οι επόπτες, όπως θέλετε πείτε τους; Ελέγχουν μόνο ή δίνουν εντολές; Αυτοί κυβερνούν ή εμείς; Μπορούμε να κουνηθούμε; «Κιχ» μπορούμε να κάνουμε ή πρέπει να ρωτήσουμε για να μας δώσουν την άδειά τους; Είναι ειλικρινής ο κ. Σκυλακάκης. Εγώ θα θέσω κι άλλα ερωτήματα. Τα 42,7 δισεκατομμύρια που ρίξατε ως Κυβέρνηση - που λέτε - στην αγορά τον ενάμιση χρόνο είναι δανεικά ή δεν είναι; Είναι δανεικά. Θα τα πληρώσει ο ελληνικός λαός ή δεν θα τα πληρώσει; Θα τα πληρώσει. Δανείζεστε και επαίρεστε. Χρεώνετε τα παιδιά μας και χαίρεστε. Αυτό είναι πρωτοφανές. Το παραδέχθηκε επίσης ο κ. Σκυλακάκης, ότι τα λεφτά αυτά θα κληθούμε να τα δώσουμε πίσω. Και ξέρετε, αυτό που κάνετε είναι πολύ παράλογο. Διότι είναι σαν να έχουμε ένα μαγαζί. Κάντε το εικόνα. Έχουμε ένα κατάστημα. Δανείζεται το κατάστημα 42,7 δισεκατομμύρια ευρώ για να πουλήσει το εμπόρευμά του, να τζιράρει δηλαδή, για να δώσει στα ταμεία του περίπου 12 δισεκατομμύρια. Τόσα προσδοκά η Κυβέρνηση να εισπράξει με τα 42,7 δισεκατομμύρια που δανείστηκε. Προσδοκά να αυξήσει το ΑΕΠ της χώρας κατά 12 δισεκατομμύρια περίπου. Είναι τελείως παράλογο. Δανείζομαι 43 δισεκατομμύρια για να εισπράξω 12 δισεκατομμύρια περίπου. Εδώ, μιλάμε για παραλογισμό. Μίλησε ο κ. Σκυλακάκης για κοινωνική ανισότητα. Τώρα, είναι ή δεν είναι κοινωνική ανισότητα, κύριε Υπουργέ, να έχεις τόσο υψηλούς φόρους, τους υψηλότερους στην Ευρωπαϊκή Ένωση, για τους Έλληνες πολίτες; Είναι ή δεν είναι κοινωνική ανισότητα, οι πολίτες της χώρας αυτής να πληρώνουν το ακριβότερο ρεύμα; Είναι ή δεν είναι η κοινωνική ανισότητα, να πληρώνουν τα πιο ακριβά καύσιμα; Είναι ή δεν είναι κοινωνική ανισότητα, να έχουμε τους χαμηλότερους μισθούς; Είναι ή δεν είναι κοινωνική ανισότητα, ο Έλληνας φορολογούμενος - εδώ και χρόνια, όχι μόνο τώρα λόγω COVID - να αντιμετωπίζει ένα διαλυμένο εθνικό σύστημα υγείας με όλες τις απολύσεις που έχετε κάνει τα τελευταία χρόνια οι κυβερνήσεις που περάσατε; Σας κάνω ερωτήσεις. Θα απαντήσετε; Αφήστε τις θεάρεστες περιγραφές που κάνετε εδώ, ότι πηγαίνουμε τέλεια. Έχει η Ελλάδα το πιο ακριβό καύσιμο στην Ευρώπη, ναι ή όχι; Έχει η Ελλάδα το πιο ακριβό πετρέλαιο και φυσικό αέριο, ναι ή όχι; Σήμερα που μιλάμε, 18 του Νοέμβρη, είχαμε ρεκόρ στη χονδρεμπορική τιμής στο ηλεκτρικό ρεύμα! Το καταλαβαίνετε; Ρεκόρ τιμής χονδρεμπορικής στο ηλεκτρικό ρεύμα! Τα βασικά αγαθά κατανάλωσης της καθημερινότητας, για να ζήσει η ελληνική οικογένεια, έχουν ξεπεράσει σε αύξηση το 20%. Το καταλαβαίνετε; Και ποια είναι η απάντησή σας; Αύξηση μισθού - σαν δεν ντρεπόμαστε -2%, μισό ευρώ τη μέρα! Μισό ευρώ τη μέρα! Αυτά περιγράφετε με περηφάνια και ικανοποίηση στον κόσμο; Αυτά περιγράφετε, αντί να τους πείτε όλα αυτά που σας αναφέρω, που είναι αλήθεια; Η αλήθεια επίσης είναι η εξής: Είναι ανοχύρωτοι οι πολίτες αυτή τη στιγμή στους πλειστηριασμούς πρώτης κατοικίας, ναι ή όχι; Υπάρχει ή δεν υπάρχει - εμείς λέμε δεν υπάρχει καμμία! - προστασία πρώτης κατοικίας; Υπάρχει ή δεν υπάρχει επιτάχυνση πλειστηριασμών; Έρχεται ή δεν έρχεται τσουνάμι πλειστηριασμών τους επόμενους δεκαπέντε μήνες; Για κάθε μέρα προγραμματίζονται πενήντα με εκατό πλειστηριασμοί. Ημερησίως! Τα καταλαβαίνετε αυτά; Τα βλέπετε; Τα αντιμετωπίζετε. Τι λέτε στον κόσμο. Σας ακούω να μιλάτε. Σας ακούμε τώρα να μιλάτε και νομίζουμε ότι ζούμε αλλού. Υπάρχει πρόταση να μειωθεί ο ΦΠΑ σε είδη πρώτης ανάγκης και ο ειδικός φόρος κατανάλωσης στα καύσιμα. Έχω αυτό το προϊόν, κύριε Βεσυρόπουλε, το οποίο κάνει 10 ευρώ και το κράτος εισπράττει 1 ευρώ φόρους. Αν λοιπόν, κάνει 10 ευρώ, εισπράττει 1 ευρώ φόρους το κράτος. Τώρα το προϊόν αυτό με τις αυξήσεις έχει πάει 15 ευρώ. Αν το αφήσετε ως έχει, το κράτος θα εισπράττει 1,5 ευρώ φόρους. Τι λέμε εμείς; Μειώστε τους φόρους, να πέσει η τιμή του προϊόντος και να εισπράττει το κράτος όσα θα εισέπραττε με την κανονική τιμή. Πάλι 1 ευρώ να εισπράττει το κράτος. Άρα λοιπόν μειώνω τους φόρους, εισπράττω όσα θα εισέπραττα και μειώνω την τιμή του προϊόντος για τον κόσμο. Άρα τι; Μείωση ΦΠΑ, μείωση ειδικού φόρου κατανάλωσης και στα καύσιμα, χωρίς να χάσει το κράτος. Αυτή είναι η πρότασή μας και γίνεται. Είναι εξοργιστικό να επαίρεστε ότι επέστρεψαν χίλιοι συμπατριώτες μας, χίλια λαμπρά μυαλά από τα εξακόσιες πενήντα χιλιάδες Ελληνόπουλα που έφυγαν με το brain drain στο εξωτερικό! Επέστρεψαν χίλιοι και επαίρεστε! Για τον θεό, δηλαδή. Μην το λέτε καθόλου! Τι να πείτε; Ότι από τους εξακόσιους πενήντα χιλιάδες με επτακόσιες χιλιάδες Έλληνες επέστρεψαν οι χίλιοι; Είναι ντροπή πραγματικά! Ερωτήσεις: Έχουμε νέα λουκέτα ή δεν έχουμε; Ζείτε στον κόσμο έξω; Βγείτε να δείτε τι γίνεται στον κόσμο έξω! Ο επιχειρηματικός κόσμος και η εστίαση, το λιανεμπόριο βρίσκονται στα κάγκελα, ναι ή όχι; Δημιουργούνται νέες στρατιές ανέργων, ναι ή όχι; Μην παίζετε με τα νούμερα! Δείτε την πραγματική ζωή, την πραγματική κοινωνία εκεί έξω. Οι ανόητες επιλογές σας στη διαχείριση της πανδημίας οδήγησαν τους ανθρώπους αυτούς του λιανεμπορίου και της εστίασης σε απόγνωση, ναι ή όχι; Τους χρησιμοποιείτε ουσιαστικά τους ανθρώπους αυτούς ως σάκο του μποξ, ως μοχλό πίεσης, για να πειστούν όσοι δεν έχουν κάνει το εμβόλιο; Γιατί τους χρησιμοποιείτε τους ανθρώπους αυτούς! Αυτό κάνετε! Αυτή είναι η κατάσταση που επικρατεί εκεί έξω. Κύριε συνάδελφε, είστε και γιατρός, αν άκουγα εσάς ή αν ο κόσμος άκουγε εσάς να μιλάτε για τον COVID και για τα εμβόλια, πραγματικά, θα είχαμε πολύ περισσότερες πιθανότητες να τους πείσετε να εμβολιαστούν, παρά αυτούς που βάλατε να τους πείσουν: την Παγώνη και τον Βασιλακόπουλο, που φέρνουν τα αντίθετα αποτελέσματα! Λάθος επικοινωνιακό που βάλατε τους ανθρώπους αυτούς! Είναι λάθος ή δεν είναι λάθος η επίταξη γιατρών; Να χάνεται ο κόσμος, να βουλιάζει το Εθνικό Σύστημα Υγείας και εσείς να επιμένετε τιμωρητικά να διατηρείτε χιλιάδες υγειονομικούς σε αναστολή, για ένα καπρίτσιο και μία εκδίκηση; Είναι λάθος! Η Νορβηγία τούς κάνει τρία τεστ την εβδομάδα και τους έχει στη μάχη. Γιατί στη μάχη αυτή δεν περισσεύει κανείς! Λάθος! Είναι λάθος ή δεν είναι που δεν ξέρετε ακόμα πόσες ΜΕΘ έχετε; Χίλιες εκατό λέει ο Πλεύρης, χίλιες τριακόσιες λέει ο Βορίδης. Δεν ξέρουμε ακόμα, ψαχνόμαστε. Είναι αλήθεια ή δεν είναι ότι υπάρχουν καταγγελίες από γιατρούς ότι δεν μπορούν να στελεχωθούν οι ΜΕΘ; Είναι αλήθεια ή δεν είναι αλήθεια ότι παρενέβη ο εισαγγελέας μετά τις δηλώσεις του κ. Βασιλακόπουλου ότι οι ΜΕΘ δεν είχαν στελεχωθεί σωστά, με αποτέλεσμα να αυξηθεί η θνητότητα; Αυτές είναι οι αλήθειες και πρέπει να τις πείτε στον κόσμο και να πείτε ότι έχουμε πρόβλημα και πάμε να το λύσουμε. Μην ωραιοποιείτε πράγματα. Μην περιγράφετε ένα παράλληλο σύμπαν. Δεν έχετε πάρει λευκή επιταγή. Δεν θα είστε ισόβιοι κυβερνήτες της χώρας αυτής. Και κάνετε ό,τι μπορείτε, για να φύγετε όσο πιο γρήγορα γίνεται. Ευχαριστώ πολύ.
Κι εμείς ευχαριστούμε, κύριε Χήτα. Καλείται στο Βήμα ο κ. Ιωάννης Πασχαλίδης από τη Νέα Δημοκρατία και στη συνέχεια είναι ο κ. Τσακαλώτος από το ΣΥΡΙΖΑ - Προοδευτική Συμμαχία. Ορίστε, κύριε Πασχαλίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητείται σήμερα η κύρωση του απολογισμού του κράτους του έτους 2019, του ισολογισμού και των λοιπών χρηματοοικονομικών καταστάσεων της κεντρικής διοίκησης με περίοδο αναφοράς το έτος 2019, με το νομοθετικό ορισμό τόσο του κράτους όσο και της κεντρικής διοίκησης να νοούνται υπό τη στενή τους έννοια, δηλαδή σε αυτήν περιλαμβάνονται κυρίως η Προεδρία της Δημοκρατίας, η Βουλή, τα Υπουργεία και οι αποκεντρωμένες διοικήσεις, όχι όμως και τα δημόσια νομικά πρόσωπα, όπως οι Οργανισμοί Τοπικής Αυτοδιοίκησης. Όπως κάθε απολογισμός έτσι και ο υπό συζήτηση καταρτίστηκε βάσει της αρχής της ενότητας, της αρχής της καθολικότητας, της αρχής του ενιαυσίου, δηλαδή της ετήσιας διάρκειας, και της αρχής της ειδικότητας των πιστώσεων. Όμως, ενώ ο προϋπολογισμός αναφέρεται στο μέλλον, έχει δηλαδή υποθετικό ή εικαζόμενο χαρακτήρα, ο απολογισμός αναφέρεται στο παρελθόν, έχει δηλαδή πραγματικό χαρακτήρα. Όσον αφορά ειδικότερα τον απολογισμό του οικονομικού έτους 2019, τα συμπεράσματα που αξίζει να υπογραμμίσουμε είναι τα εξής: Πρώτον, ότι τα συνολικά έξοδα του κράτους ανήλθαν στο ποσό των 55,27 δισεκατομμυρίων περίπου. Δεύτερον, ότι τα έξοδα που καλύφθηκαν κυρίως από φορολογικά έσοδα της τάξεως των 46,5 δισεκατομμυρίων ευρώ, από απολήψεις από την Ευρωπαϊκή Ένωση 2,4 δισεκατομμύρια ευρώ και από την εκμετάλλευση ή διάθεση της κινητής και ακίνητης περιουσίας του δημοσίου με 1,82 δισεκατομμύρια ευρώ. Και τρίτον, ότι χρειάστηκε χρηματοδότηση ύψους 126 εκατομμυρίων ευρώ για να καλυφθεί το έλλειμμα από τα πιο πάνω συνολικά έξοδα του κράτους. Όσον αφορά τα καθαρά εισπραχθέντα έσοδα του έτους 2019, ανήλθαν σε 55,11 δισεκατομμύρια έναντι 53 δισεκατομμυρίων που είχαν προϋπολογιστεί, προσαυξημένα κατά 1,72 δισεκατομμύρια ευρώ σε σχέση με το έτος 2018. Πιο συγκεκριμένα, τα φορολογικά έσοδα που πραγματοποιήθηκαν, ανήλθαν σε 46,54 δισεκατομμύρια ευρώ έναντι των 46,42 δισεκατομμυρίων ευρώ που είχαν προϋπολογιστεί, ενώ τα έσοδα από την εκμετάλλευση ή διάθεση της κινητής ή ακίνητης περιουσίας του κράτους που είχαν προϋπολογιστεί σε 1,94 δισεκατομμύρια ευρώ, ανήλθαν τελικώς σε 1,82 δισεκατομμύρια. Να σημειωθεί ότι τα καθαρά εισπραχθέντα έσοδα των 55,11 δισεκατομμυρίων ευρώ υπερέβησαν κατά 2,08 δισεκατομμύρια το στόχο του προϋπολογισμού, που προέβλεπε έσοδα ποσού 53,02 δισεκατομμυρίων, ήτοι κατά ποσοστό 4%. Η υπέρβαση αυτή οφείλεται κυρίως στις αυξημένες έναντι προϋπολογισμού εισπράξεις από πωλήσεις αγαθών και υπηρεσιών, υπέρβαση κατά 1,2 δισεκατομμύρια ευρώ, με χαρακτηριστικό παράδειγμα την υπέρβαση εσόδων από την επέκταση της σύμβασης παραχώρησης του Διεθνούς Αερολιμένα Αθηνών, από λοιπά τρέχοντα έσοδα υπέρβαση κατά 933,19 εκατομμύρια ευρώ και από φόρους υπέρβαση κατά 117,39 εκατομμύρια ευρώ, ενώ υπέρβαση κατά 358,10 εκατομμύρια ευρώ σε σχέση με τον προϋπολογισμό εμφάνισαν και οι εισπράξεις από μεταβιβάσεις. Ένα γενικό συμπέρασμα από την αξιολόγηση των αριθμών που παρατέθηκαν, είναι ότι τα πάντα σε ταμειακή λογιστική βάση, οι προβλέψεις του προϋπολογισμού ως προς τα φορολογικά έσοδα για το έτος 2019, εμφανίζονται συνολικά ακριβή. Το δε γεγονός ότι ήταν συνολικά ακριβή και για το προηγούμενο έτος είναι ενθαρρυντικό για την εν γένει επιτυχία των δημοσιονομικών προβλέψεων, που πραγματοποιεί η εκτελεστική εξουσία, ενώ εξάλλου ως προς το έλλειμμα παρατηρήθηκε κατά το έτος 2019 μια ικανοποιητική εξέλιξη, σε σχέση με την αρχική πρόβλεψη. Επιπλέον, αυτό που παρατηρήθηκε για μια ακόμη φορά είναι η απόκλιση του πράγματι εκκρεμούντος προς είσπραξη υπολοίπου εσόδων από αυτό που εμφανίζεται στον απολογισμό, γεγονός που οφείλεται στη μη καταγραφή των ανείσπρακτων απαιτήσεων που έχουν βεβαιωθεί από τα τελωνεία της χώρας στο εισπρακτέο υπόλοιπο του απολογισμού. Οι απαιτήσεις αυτές, σύμφωνα με τις χρηματοοικονομικές καταστάσεις, ανέρχονταν στις 31-12-2019 σε 5,91 δισεκατομμύρια ευρώ. Όσον αφορά τώρα τον ισολογισμό, δηλαδή την κατάσταση της χρηματοοικονομικής θέσης της κεντρικής διοίκησης, αξίζει να σημειωθεί πως οι χρηματοοικονομικές καταστάσεις του οικονομικού έτους 2019 είναι οι πρώτες που καταρτίστηκαν στο πλαίσιο της λογιστικής μεταρρύθμισης στον δημόσιο τομέα και θεσπίστηκαν με τον ν.4270/2014 και εν συνεχεία με το π.δ.54/2018, με το οποίο η Ελλάδα έχει δεσμευθεί να υιοθετήσει τα διεθνή λογιστικά πρότυπα του δημόσιου τομέα. Το νέο λογιστικό πλαίσιο της γενικής διακυβέρνησης σκοπό έχει την ποιοτική αναβάθμιση της χρηματοοικονομικής πληροφόρησης που παρέχει το κράτος στους φορολογούμενους, στους επενδυτές, στους δανειστές, στους πολίτες. Λόγω του νέου τρόπου επιμέτρησης και αναγνώρισης των απαιτήσεων, παρατηρείται απομείωση των απαιτήσεων κατά 101,40 δισεκατομμύρια ευρώ. Αυτό, όμως, δεν σημαίνει ότι οι απαιτήσεις έχουν διαγραφεί, αλλά λογιστικά το ορθό ήταν να επιμετρηθούν κατ' αυτόν τον τρόπο προκειμένου να τους αποδίδονται οι εξ αυτών, πράγματι, εισπράξιμες απαιτήσεις, ώστε να απεικονίζεται αληθώς η χρηματοοικονομική θέση και επίδοση της κεντρικής διοίκησης. Φυσικά, αυτό δεν επηρεάζει τις διεκδικήσεις της κεντρικής διοίκησης έναντι τρίτων. Τελειώνοντας, αφού συγχαρώ θερμά τους υπηρεσιακούς παράγοντες του Γενικού Λογιστηρίου του Κράτους για αυτή την περίπλοκη δουλειά, καθώς και όλο το οικονομικό επιτελείο για το δύσκολο έργο του, θα ήθελα να αναφερθώ στις πολύ ευχάριστες για τη χώρα μας φθινοπωρινές προβλέψεις της Ευρωπαϊκής Επιτροπής, σύμφωνα με τις οποίες προβλέπεται ανάπτυξη 7,1% για φέτος και 5,2% για το 2022. Το γεγονός αυτό θα αποτελέσει καταλυτικό παράγοντα στις αγορές. Συγχρόνως δε, αποδεικνύει ότι η Κυβέρνηση του Κυριάκου Μητσοτάκη βρίσκεται σε πολύ σωστό δρόμο, στον δρόμο προς την πρόοδο και στην ανάκαμψη. Ευχαριστώ.
Ευχαριστούμε πολύ. Έχουμε μία αλλαγή κατόπιν συνεννόησης μεταξύ δύο συναδέλφων και έτσι θα δώσω τον λόγο στον Κοινοβουλευτικό Εκπρόσωπο του ΜέΡΑ25, τον κ. Γρηγοριάδη. Μετά, ας ετοιμάζεται ο κ. Λιούπης. Ορίστε, κύριε Γρηγοριάδη, έχετε τον λόγο.
Σας ευχαριστώ πολύ, αγαπητέ κύριε Πρόεδρε, που μου δίνετε τον λόγο. Ευχαριστώ πολύ και τον κ. Τσακαλώτο που μου παραχώρησε τη σειρά του. Τα μικρά κόμματα, δυστυχώς, έχουμε την κατάρα να είμαστε μονίμως υποχρεωμένοι στα μεγαλύτερα, γιατί αλλιώς δεν θα μιλούσαμε ποτέ. Ο προϋπολογισμός που κατατέθηκε το 2019 από την κυβέρνηση του ΣΥΡΙΖΑ - και είναι ενδιαφέρον, βέβαια, ότι τον καταψηφίσατε τότε εσείς, η Νέα Δημοκρατία - είναι ένας προϋπολογισμός ο οποίος τότε υποτίθετο ότι ήταν ένας προϋπολογισμός που έδειχνε την ανάκαμψη, που έδειχνε δηλαδή ότι η χώρα έχει βγει από τη στενωπό και την καθοδική πορεία, απ' αυτό το σπιράλ το οποίο οδηγεί όλο και σε μεγαλύτερη ύφεση, σύμφωνα με τους τότε κυβερνώντες, σύμφωνα δηλαδή με τον ΣΥΡΙΖΑ. Η πραγματικότητα, κατά τη γνώμη μας στο ΜέΡΑ25, κύριε Πρόεδρε, είναι τελείως διαφορετική και το λέμε αυτό μετά λόγου γνώσεως, όπως θεωρούμε, καθώς όπως είπε ο αγαπητότατος συνάδελφός μου και ειδικός αγορητής του ΜέΡΑ25 στη σημερινή συζήτηση εδώ στην Ολομέλεια, είχαν ήδη απολεσθεί, κύριε Τσακαλώτο, όπως ξέρετε καλύτερα από μένα, 66 δισεκατομμύρια κατά την πενταετία 2008-2013 από το Ακαθάριστο Εθνικό Προϊόν μας. Η ανάκαμψη την οποία ισχυρίστηκε πρώτα με μεγάλη ζέση ο κ. Σαμαράς πριν από τον κ. Τσίπρα και στη συνέχεια ο κ. Τσίπρας, κατάφερε να αποδώσει στα επόμενα έξι χρόνια, όπως είπε ο κ. Λογιάδης, μόλις 10 από αυτά τα 66 δισεκατομμύρια στο Ακαθάριστο Εθνικό Προϊόν μας. Αυτό σημαίνει, με απλά ελληνικά - όλοι το καταλαβαίνουν και νομίζω πως όλοι συμφωνείτε - ότι ήταν αναιμικότατη, ανίσχυρη και εκνευριστικά ενοχλητικά αργή αυτή η δήθεν ανάκαμψη. Θα ήταν, όμως, μια πιθανότητα, μια ελπίδα καλυτέρευσης, αν στο τέταρτο τρίμηνο του 2019 δεν είχαμε ξανά ύφεση. Το ξέρετε, το λένε τα στοιχεία. Υστερούσαν τα προβλεπόμενα έσοδα της Κυβέρνησης και ήταν φανερό ότι η χώρα ξαναμπαίνει σε τροχιά ύφεσης. Έχουμε, λοιπόν, να παρατηρήσουμε ότι πρόκειται στην πραγματικότητα για ένα έτος που είναι πάρα πολύ ενδεικτικό για το τι σημαίνει τελικά να έχεις μετατραπεί σε ένα μνημονιακό κόμμα, είτε λέγεσαι Νέα Δημοκρατία είτε λέγεσαι ΠΑΣΟΚ ή ΚΙΝΑΛ είτε λέγεσαι ΣΥΡΙΖΑ. Είπε ο αγαπητότατος Υπουργός, ο κ. Σκυλακάκης, που ήταν εδώ πριν λίγο και τώρα λείπει για να μου απαντήσει κάτι πάνω σε αυτό, ότι δεν βρίσκει τίποτα το αντιφατικό - διαβάζω αυτό που έγραψα, καθώς ήμουν κάτω - στο να ψηφίζει η Νέα Δημοκρατία τον μισό ισολογισμό - απολογισμό που έκανε ο ΣΥΡΙΖΑ το 2019 και ο ΣΥΡΙΖΑ από την άλλη μεριά, τον υπόλοιπο μισό ισολογισμό - απολογισμό - δηλαδή, μετά τις 7 Ιουλίου - που έκανε η Νέα Δημοκρατία. Και εδώ απαντώ του κ. Σκυλακάκη με αγάπη και λίγο χιούμορ το εξής: Ούτε κι εμείς, κύριε Σκυλακάκη, ούτε και εμείς, κύριε Μητσοτάκη, ούτε και εμείς, κύριε Τσίπρα! Δεν βρίσκουμε, πραγματικά, τίποτα το αντιφατικό. Αντιθέτως, ξέρετε τι βρίσκουμε; Βρίσκουμε ένα γεγονός που είναι κατά τη γνώμη μας πολιτικά εξόχως, εξαιρετικά αποκαλυπτικό, ότι δηλαδή στην ψήφιση και στην εφαρμογή των απάνθρωπων για τον ελληνικό λαό μνημονίων είστε - συγγνώμη - συνέταιροι. Είστε συνεταίροι και συνεργάτες. Και είστε συνεταίροι και συνεργάτες και φαίνεται ανάγλυφα στον ισολογισμό - απολογισμό του 2019, με τον οποίο σε αγαστή σύμπνοια συνεχίζει η Νέα Δημοκρατία να εκπληρώνει τις διαταγές των δανειστών από εκεί ακριβώς που τις αφήσατε εσείς. Επίσης, από τον κ. Σκυλακάκη είχαμε μια καταπληκτική ομολογία που την ακούσατε όλοι, ότι δηλαδή δεν γνωρίζει το κράτος μας τι κατέχει. Μοιάζει λίγο με φάρσα, ξέρετε, καθώς θυμίζει την περίφημη ρήση, το διαφημιστικό σλόγκαν που μας προτρέπει να τζογάρουμε όλοι. Δεν θυμάμαι, νομίζω ότι είναι και εθνικό λαχείο, οπότε μπορώ να το πω και από δω, λέει «δεν θα ξέρετε τι έχετε». Αυτό λέγεται εκεί ως κάτι υπέροχο. Αν δεν μπορείς να υπολογίσεις την περιουσία σου, θα πει ότι είσαι εξωφρενικά πλούσιος. Εδώ πέρα, όμως, ας σοβαρευτούμε. Ένα κράτος έστω και βαλκανικό, έστω και μπανανοειδές, όπως το έχουν κάνει πέντε μνημόνια - και έπεται έκτο, έβδομο και όγδοο - ένα τέτοιο κράτος, είναι δυνατόν να μην ξέρει και τι έχει; Δηλαδή, δεν ξέρει τα ασημικά του! Τότε, στο ΤΑΙΠΕΔ πώς ξεπουλάτε ό,τι έχουμε και δεν έχουμε, αφού δεν ξέρετε καν τι έχουμε; Μήπως πουλάτε και αυτά που δεν ξέρετε ότι έχουμε; Εν πάση περιπτώσει, τον κ. Σκυλακάκη τον παρακολούθησα και θα του απαντήσω λέξη προς λέξη σε μερικά πράγματα που σημείωσα. Σήμερα είπε το καταπληκτικότερο απ' όλα σήμερα και, πραγματικά, σας καλώ να το σκεφτείτε, για να δείτε το αδιέξοδο των ανθρώπων που κυβερνούν, χωρίς να κυβερνούν. Οι Βρυξέλλες κυβερνάνε. Τους παίρνουν τηλέφωνο και τους λένε «θα σου κόψω τα πόδια» και αμέσως υπακούν. Είναι υποδειγματικοί αιχμάλωτοι, υποδειγματικοί κρατούμενοι. Κοιτάξτε τώρα το αδιέξοδο που δημιουργείται. Είπε, λοιπόν, ότι μπαίνουμε σε αυξημένη εποπτεία εφ' εξής, δυστυχώς, λόγω του COVID και όχι σε ενισχυμένη εποπτεία. Κάθε άνθρωπος που δεν έχει πάει δημοτικό αλλά μιλάει ελληνικά στοιχειωδώς - τα μιλάει μιμητικά όπως τα μαθαίνουν τα παιδιά πριν πάνε σχολείο - καταλαβαίνει ότι ενίσχυση και αύξηση είναι το ίδιο πράγμα. Είναι εκπληκτικό. Δεν μπορούσατε να βρείτε μια λέξη που να μην είναι απολύτως συνώνυμη; Δεν είναι Γιάννης, είναι Γιαννάκης. Δεν θα έχουμε πια ενισχυμένη, θα έχουμε αυξημένη επιτήρηση. Είναι τέτοιο το πολιτικό αδιέξοδο στο οποίο έχετε περιέλθει καθώς είστε μνημονιακοί, που δεν υπάρχει καμμία διαχωριστική γραμμή, γιατί δεν ασκείτε καμμία πολιτική. Ασκείτε πολιτική που σας υπαγορεύεται, σας επιβάλλεται και σας διατάζουν να την ασκήσετε. Αυτή την πολιτική ασκείτε και έτσι δεν μπορείτε να βρείτε ούτε καν λέξεις για να περιγράψετε στο κοινό σας, στο ακροατήριό σας, που να μην είναι συνώνυμες. Κύριε Πρόεδρε, δεν υπάρχουν λέξεις. Αναγκάζονται να αντικαταστήσουν το ενισχυμένη με το αυξημένη. Σας το λέω με αγάπη, καθώς είμαι συνάδελφός σας. Γελάει ο κόσμος, αγαπητοί συνάδελφο, εκεί έξω. Άλλαξε ο Μανωλιός κι έβαλε τα ρούχα του αλλιώς, λέει ο κόσμος. Όχι Γιάννης, Γιαννάκης λέει ο κόσμος. Μας είπε ο κ. Σκυλακάκης - που μόλις ανακάλυψε την πυρίτιδα - ότι παρακαλεί τους επιχειρηματίες στην εστίαση να είναι νουνεχείς με τους τιμοκαταλόγους. Πώς να είναι νουνεχείς, κύριε Πρόεδρε; Πώς να είναι νουνεχείς, κυρίες και κύριοι Βουλευτές, με τους καταλόγους μετά από ενάμιση χρόνο lockdown, με επιστρεπτέες προκαταβολές - το επαναλαμβάνω και θα το επαναλαμβάνω πάντα, δεν θα κουραστώ - των δύο, των τεσσάρων χιλιάδων, τις οποίες τώρα τους τις ζητάτε πίσω, σε άλλες πιο παλιές περιπτώσεις ολόκληρες, εξ ολοκλήρου, σε άλλες κατά το ήμισυ και να έχουν σκάσει στο κεφάλι τους και όλα τα χρέη τους, τα οποία συσσωρεύατε με τις περίφημες «αναβολές» που σας λέμε δύο χρόνια τώρα ότι επιτείνουν το πρόβλημα, διότι όταν του έρθουν του άλλου 100.000, είναι χειρότερο από το να του έρθουν να πληρώσει δέκα χιλιάδες. Πώς, λοιπόν, αυτοί οι άνθρωποι, με τέτοιον άγριο πληθωρισμό, να είναι νουνεχείς; Είναι και προκλητικό. Δηλαδή, δεν είναι νουνεχείς; Τι είναι; Είναι τίποτα ζωηρά παιδιά; Είναι τίποτα άμυαλοι νέοι; Καθόλου άμυαλοι νέοι. Ο καφές και το γάλα που αγοράζουν ανέβηκε 50% και επομένως δεν μπορούν να είναι νουνεχείς, κύριε Σκυλακάκη. Για να είσαι νουνεχής πρέπει να επιβιώσεις πρώτα. Δεν θα επιβιώσουν αν δεν ανεβάσουν τις τιμές και έτσι οι τιμές θα φτάσουν σε εμάς. Ποιους εμάς; Τα θύματα σας, όλον τον ελληνικό λαό, ο οποίος έχει χάσει την αγοραστική του δυνατότητα σε ποσοστό 50%, υπερκομματικά έτσι; Με πέντε μνημόνια από τρία διαφορετικά κόμματα, από τα δύο μεγάλα κι ένα πρώην μεγάλο κόμμα, το ΠΑΣΟΚ νυν ΚΙΝΑΛ. Κλείνω, κύριε Πρόεδρε, για να μη μακρηγορήσω, μιας και πήρα και τη θέση του αγαπητού κ. Τσακαλώτου, λέγοντας το εξής: Αυτά όλα που ειπώθηκαν σήμερα εδώ, δήθεν για νοικοκυρέματα, για συμμαζέματα, είναι άλλα λόγια ν' αγαπιόμαστε, κυρίες και κύριοι Βουλευτές, και θα το αποδείξω αμέσως με δύο πολύ απλά στοιχεία. Στην πραγματικότητα 500 τρις να χρωστάει σήμερα η Ελλάδα, αν οι Βρυξέλλες πουν «κανένα πρόβλημα», οι αγορές θα μας δανείζουν με μηδενικά επιτόκια. Στην πραγματικότητα την ημέρα που οι αγορές αποφάσισαν να άρουν την εμπιστοσύνη τους στην ελληνική οικονομία, δεν είχε αλλάξει τίποτα τα τελευταία δέκα χρόνια στην ελληνική οικονομία. Ήταν η ίδια οικονομία που έχαιρε άκρας εμπιστοσύνης από τις αγορές, μέχρι ο κ. Σόιμπλε να διατάξει τις αγορές να μη μας δανείζουν και να πάθουμε έμφραγμα, ώστε να παριστάνουν ότι σώζουν την Ελλάδα, που δεν χρειαζόταν καμμία σωτηρία, και να έρχονται τα χρήματα από πίσω -325 δισ. είναι τα χρήματα που έχουν έρθει όλα αυτά τα χρόνια - να μην μπαίνουν καθόλου στα ταμεία και να πηγαίνουν στην Deutsche Bank και στις δύο μεγαλύτερες γαλλικές τράπεζες. Ή κατάλαβε ο κ. Σόιμπλε ότι απαγορεύεται από το καταστατικό της Ευρωπαϊκής Κεντρικής Τράπεζας να διασώζει τράπεζες, ήθελε να διασώσει τράπεζες και είπε «Α, μπορούμε να παριστάνουμε ότι διασώζουμε χώρες». Μας έχουν κάτσει κακό τσιμπούρι στον λαιμό και μας ρουφάνε το αίμα από την καρδιά μας για να διασώσουν δύο γερμανικές και δύο γαλλικές τράπεζες. Κι αν τους αφήσετε, όλοι μαζί, θα συνεχίσουν να το κάνουν μέχρι το 2100. Ξέρετε ποια είναι η απόδειξη για το ότι λέω αλήθεια; Ότι την ημέρα που ήρθη η εμπιστοσύνη από τα χρηματοπιστωτικά ιδρύματα όλης της γης στην ελληνική οικονομία, ο λόγος του ΑΕΠ προς το εθνικό χρέος της Γαλλίας και της Ιταλίας ήταν χειρότερος από τον λόγο της Ελλάδας. Καμμία αγορά δεν ήρε την εμπιστοσύνη όμως της σε αυτές τις χώρες, γιατί καμμία αγορά δεν πήρε από τους καρεκλοκένταυρους των Βρυξελλών την ιδέα να βυθίσει σε απόγνωση μια χώρα και για δώδεκα χρόνια έναν λαό δέκα εκατομμυρίων, μόνο και μόνο για να διασωθούν τέσσερις χρεοκοπημένες από το 2008, καθώς ήταν εκτεθειμένες στα τοξικότατα αμερικανικά δάνεια για την πρώτη κατοικία. Ευχαριστώ πολύ και τον κ. Τσακαλώτο και εσάς, κύριε Πρόεδρε.
Να ‘στε καλά. Καλείται στο Βήμα ο κ. Αθανάσιος Λιούπης από τη Νέα Δημοκρατία.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, έχει ξεχωριστή αξία να αναλύουμε τα χρηματοοικονομικά δεδομένα του 2019 μέσα από ένα πρίσμα σχεδόν δύο ετών που έχουν μεσολαβήσει και με τη χρονική απόσταση που υπάρχει και μας δίνει μια άλλη πιο σφαιρική οπτική για τα πράγματα. Το 2019 ήταν μια ιδιαίτερη χρονιά. Μέχρι τον Ιούλιο ήταν στην εξουσία η κυβέρνηση ΣΥΡΙΖΑ και από τον Ιούλιο ως το τέλος του έτους η πρώτη περίοδος διακυβέρνησης της Νέας Δημοκρατίας. Παρά το γεγονός ότι η Νέα Δημοκρατία παρέλαβε μια οικονομία σε στασιμότητα και συρρίκνωση, ωστόσο ακόμα και σ' αυτούς τους έξι μήνες του δεύτερου μισού του 2019 αρχίζει να καταγράφεται η διαφορά στην οικονομική πολιτική. Ο προϋπολογισμός του 2019 είναι ο τελευταίος που αποτυπώνει τις συνέπειες της υπερφορολόγησης, που χρησιμοποιήθηκε ως βασικός μοχλός δημιουργίας κρατικών εσόδων με βάση τις επιλογές του ΣΥΡΙΖΑ. Τα συνολικά κρατικά έξοδα ανήλθαν σε περίπου 55 δισεκατομμύρια ευρώ και καλύφθηκαν κατά κύριο λόγο από τη φορολογία, που εισέφερε 46,5 δισεκατομμύρια. Συνολικά η πολιτική που εφήρμοσε η προηγούμενη κυβέρνηση απέτυχε, όπως αποδεικνύεται από το πολύ χαμηλό ποσοστό εισπραξιμότητας. Μόλις το 30% των τελευταίων εσόδων για το 2019 εισπράχθηκε τελικά έναντι του 41% το 2015. Έτσι το εισπρακτέο υπόλοιπο γιγαντώθηκε και έφτασε τα 105 δισ. ευρώ το 2019. Ακούστηκε από την Αξιωματική Αντιπολίτευση η κριτική ότι η Νέα Δημοκρατία διαχειρίζεται άνισα και άδικα τα λαϊκά στρώματα. Μία από τις πρώτες πρωτοβουλίες της Κυβέρνησης, στον πρώτο προϋπολογισμό του 2019, που ήταν ήδη ψηφισμένος και έδινε μικρά περιθώρια ευελιξίας, ήταν η μεγάλη αύξηση στις κοινωνικές παροχές για το 2019. Ενώ είχαν προϋπολογιστεί 246 εκατομμύρια, δόθηκαν 697 εκατομμύρια. Αυτή ήταν η πρωταρχική μέριμνα της Κυβέρνησης της Νέας Δημοκρατίας στο ξεκίνημά της, η στήριξη των αδυνάμων μετά από μια μακρά περίοδο πίεσης που είχαν υποστεί τα μεσαία και ευάλωτα νοικοκυριά. Μια από τις βασικές εκκρεμότητες για την ακριβέστερη αποτύπωση του ισολογισμού του κράτους είναι η αποτύπωση των παγίων του δημοσίου. Η Κυβέρνηση έχει δρομολογήσει ήδη την αναλυτική καταγραφή, για πρώτη φορά, της συνολικής περιουσίας. Άμεσα πρόκειται να δημιουργηθεί ένα μητρώο παγίων του δημοσίου αλλά και να αποκτήσουμε πλήρη γνώση όλων των κινητών πραγμάτων και αναλωσίμων που ανήκουν στο ελληνικό δημόσιο. Προφανώς δεν μπορούμε να έχουμε τη βέλτιστη αξιοποίηση της δημόσιας περιουσία, αν δεν γνωρίζουμε πρώτα ποια είναι. Σε σχέση με την ανάκτηση της αξιοπιστίας της ελληνικής οικονομίας, στην οποία η Αξιωματική Αντιπολίτευση επιχειρεί να πείσει ότι πέτυχε εκείνη, η αλήθεια κατά γενική ομολογία είναι διαφορετική. Η εμπιστοσύνη στην Ελλάδα αποκαταστάθηκε χάρη στις θυσίες του ελληνικού λαού και χάρη στην ανάδειξη μιας πολιτικής ηγεσίας αξιόπιστης, που δεν φάσκει και αντιφάσκει και δεν στηρίζεται σε πυροτεχνήματα. Χάρη σε αυτούς τους παράγοντες χτίστηκε και πάλι η εμπιστοσύνη των αγορών προς την ελληνική οικονομία, που αποτυπώνεται σε όλους τους οικονομικούς δείκτες. Ξεκίνησα την ομιλία μου αναφερόμενος στην αξία που έχει να βλέπουμε τα πράγματα από μια χρονική απόσταση. Πράγματι ο χρόνος που κύλησε από το 2019 μέχρι σήμερα, μας δίνει μια ξεκάθαρη εικόνα της μεγάλης αλλαγής που έχει συντελεστεί στην οικονομία. Σε περισσότερο από δύο χρόνια έχουν γίνει πολλές μειώσεις φόρων και έχουν δοθεί τονωτικές ενέσεις στην οικονομία χωρίς να προστεθεί καμμία επιπλέον επιβάρυνση για τους πολίτες. Οι αριθμοί δεν ψεύδονται. Πρώτον, μείωση ασφαλιστικών εισφορών κατά τέσσερις μονάδες, μείωση του ΕΝΦΙΑ μεσοσταθμικά κατά 22%, μείωση προκαταβολής φόρου στους επαγγελματίες στο 55% από το 100% και για επιχειρήσεις στο 80%, μείωση του φορολογικού συντελεστή για τα φυσικά πρόσωπα στο 9% από το 22%. Ταυτόχρονα 42,7 δις ευρώ δίνονται την περίοδο 2020-2022 για τη στήριξη της οικονομίας, όπως ενδεικτικά με το πρόγραμμα «ΣΥΝ - ΕΡΓΑΣΙΑ», το πρόγραμμα «ΓΕΦΥΡΑ» 1 και 2 για την επιδότηση των δανείων, τις επιστρεπτέες και μη προκαταβολές, για τη στήριξη εν τέλει των επιχειρήσεων της εργασίας, των εργαζομένων και των νοικοκυριών. Και, βέβαια, όλα αυτά υλοποιήθηκαν εν μέσω της υγειονομικής και συνακόλουθης οικονομικής κρίσης, που περιόρισε αναπόφευκτα τη δυναμική και τις προοπτικές της ελληνικής οικονομίας. Μετά από όλα αυτά τα μέτρα η διαφορά στην πραγματική οικονομία είναι μεγάλη. Η ΕΛΣΤΑΤ καταγράφει αύξηση κατά 7% του εισοδήματος των νοικοκυριών στο δεύτερο εξάμηνο του 2021, μεγάλη αύξηση στην οικοδομική δραστηριότητα της τάξης του 36,8% στο πρώτο εξάμηνο του έτους, ενώ ταυτόχρονα καταγράφεται μείωση της ανεργίας κατά 3,5% τον Σεπτέμβριο του 2021 έναντι του 2020. Οι άμεσες ξένες επενδύσεις στο πρώτο εξάμηνο του 2021 παρουσιάζουν αύξηση 34% σε σχέση με το 2020 και 12,5% σε σχέση με το 2019. Σε αντίθεση με όσα συνέβησαν μέχρι το 2019, η οικονομική πολιτική της Νέας Δημοκρατίας στόχευσε σε αύξηση εσόδων, όχι όμως μέσα από την εξουθένωση των πολιτών και δη της μεσαίας τάξης, αλλά μέσα από μια σταθερή οικονομική πολιτική, που κέρδισε διεθνή αναγνώριση και κατέστησε τη χώρα μας έναν ελκυστικό επενδυτικό προορισμό. Έτσι που η πραγματικότητα πλέον έχει διαμορφωθεί είναι εντελώς διαφορετική για την Ελλάδα. Η Ευρωπαϊκή Επιτροπή ανακοίνωσε μια ανάπτυξη 7,1% για το 2021 και 5,2% για το 2022. Η ελληνική οικονομία έχει κάνει στροφή προς μια περίοδο ευημερίας και ευκαιριών, που σηματοδοτούν ένα καλύτερο μέλλον για τις Ελληνίδες και τους Έλληνες. Σας ευχαριστώ.
Καλείται στο Βήμα ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία ο κ. Ευκλείδης Τσακαλώτος.
Ευχαριστώ, κύριε Πρόεδρε. Κύριε Υπουργέ, ήθελα την προσοχή σας, γιατί ετοίμασα έναν πίνακα που θα έδινα στον κ. Σκυλακάκη, τον οποίο θα καταθέσω και μετά στα Πρακτικά. Θα τον δώσω και σε εσάς να τον δώσετε στον κ. Σκυλακάκη και θα ήθελα να τον παρακαλέσετε αυτό το διάγραμμα να το βάζει κάθε βράδυ κάτω από το κρεβάτι του όταν ξυπνάει το πρωί, να το βάζει στην τσάντα του, μήπως από μια διαδικασία ώσμωσης καταλάβει πόσο λάθος κάνει σε πόσα πράγματα. Είναι μόνο ένα διάγραμμα. Λέει ο κ. Σκυλακάκης ότι οι μισθοί θα αυξηθούν όχι με τον κατώτατο μισθό, όχι με συλλογικές συμβάσεις, όχι με άλλες παρεμβάσεις στην αγορά εργασίας, αλλά μέσω της αύξησης της παραγωγικότητας. Θα τον έχετε ακούσει και εσείς πολλές φορές να το λέει. Αυτός ο πίνακας δείχνει σε χώρες του G20 δύο καμπύλες. Βλέπετε όλοι - νομίζω και εσείς, κύριε Υπουργέ - ότι η πάνω καμπύλη δείχνει μια συνεχή αύξηση της παραγωγικότητας μετά από το 2000. Η άλλη καμπύλη δείχνει μια αύξηση των μισθών. Βλέπετε ότι δεν ακολουθεί την αύξηση της παραγωγικότητας σε όλες τις χώρες του δυτικού κόσμου. Δηλαδή, έχουμε στα τελευταία είκοσι - τριάντα χρόνια - στην Αμερική άρχισε λίγο πιο πριν - μια δομική αλλαγή όλων των οικονομιών. Δηλαδή, αν σας είχα αυτόν τον πίνακα για την οικονομία της Αμερικής, των Ηνωμένων Πολιτειών 1870 με 1970, θα βλέπατε ότι οι δύο καμπύλες είναι σχεδόν το ίδιο. Όσο ανεβαίνει η παραγωγικότητα τόσο ανεβαίνουν και οι μισθοί. Μετά από την εποχή του νεοφιλελευθερισμού έχουμε μια ρήξη σε αυτή τη σχέση. Δηλαδή, αυξάνεται η παραγωγικότητα - όχι πολύ εντυπωσιακά - αλλά δεν αυξάνονται οι μισθοί μαζί. Αυτό είναι μια πολύ μεγάλη αλλαγή. Κύριε Βρούτση, είπατε για την ανάπτυξη και αν χαιρόμαστε ή δεν χαιρόμαστε. Το θέμα είναι ότι και από το 2000 μέχρι το 2019 είχαμε ανάπτυξη και οι μισθοί δεν αυξάνονταν. Όταν χθες ο κ. Χατζηδάκης κατάργησε την προειδοποίηση για την υπερεργασία, τι ακριβώς ήθελε να κάνει; Δηλαδή, όχι μόνο έχετε κάνει το νομοσχέδιο για την ευελιξία στην αγορά εργασίας, αλλά τώρα έρχεστε την υπερεργασία, δηλαδή τις τέσσερις - πέντε ώρες πριν φτάσουμε στις υπερωρίες να μην ελέγχονται. Αυτό θέλει να αλλάξει αυτή τη σχέση; Αυτό θέλει να κάνει; Θέλει να έχει και μερίδιο η εργασία στο εθνικό εισόδημα ή η συνέχιση αυτής της καμπύλης ή για την ευελιξία ή για τις συλλογικές συμβάσεις. Άρα, το όλο μοντέλο σας βασίζεται σε ένα λάθος. Πιστεύετε, δηλαδή, ότι μόνο αν αυξηθεί η παραγωγικότητα, θα αυξηθούν οι μισθοί και αυτό δεν ισχύει πια στον δυτικό κόσμο. Στο χθεσινό άρθρο μου στον «ΟΙΚΟΝΟΜΙΚΟ ΤΑΧΥΔΡΟΜΟ» έχω και άλλους πίνακες που διαψεύδουν όλο το αφήγημά σας. Για είκοσι - τριάντα χρόνια πέφτει ο ανώτατος συντελεστής εισοδήματος σε όλες τις χώρες. Σε όλες τις χώρες, όπως και σε εμάς μετά από εσάς, πέφτει ο συντελεστής επί των κερδών. Αυξάνονται οι επενδύσεις; Οι επενδύσεις ως ποσοστό του ΑΕΠ, είτε δημόσιες και ιδιωτικές, τα τελευταία είκοσι χρόνια είναι σε υψηλό επίπεδο μετά από είκοσι - τριάντα χρόνια μείωσης αυτών των φορολογικών συντελεστών; Διότι αυτό μας λέτε. Οι μισθοί θα αυξηθούν με την παραγωγικότητα, η παραγωγικότητα θα αυξηθεί, θα γίνουν επενδύσεις και οι επενδύσεις θα αυξηθούν, όταν μειωθούν οι συντελεστές. Μόνο που αυτή η σχέση δεν πάει μαζί. Όταν μειώνονται οι συντελεστές - μας είπε ο κ. Σκυλακάκης - και του εισοδήματος στα ανώτατα κλιμάκια και των κερδών, δεν έχουμε αύξηση των επενδύσεων. Έχουμε μια νεολαία που σας εγκαταλείπει για αυτόν ακριβώς τον λόγο. Σας εγκαταλείπει, γιατί έχουν μισθούς που δουλεύουν δύο - όταν δουλεύουν - και οι δύο μισθοί μαζί δεν κάνουν έναν μισθό με αξιοπρέπεια. Πώς αντιμετωπίζετε αυτό; Λέγοντας το ίδιο πράγμα που έλεγαν όλες οι κυβερνήσεις τα τελευταία τριάντα χρόνια, ότι με μείωση της φορολογίας και με συμπίεση των μισθών κάποια στιγμή στο τέλος θα έχουμε ανάκαμψη. Και εδώ φαίνεται η μεγάλη διαφορά. Το 2019, δηλαδή το 2018, όταν συζητούσαμε τον προϋπολογισμό του 2019, ήταν - δεν έχει δίκιο ο κ. Γρηγοριάδης σε αυτό που είπε - ο πρώτος προϋπολογισμός που μειώθηκε η λιτότητα από τότε που μπήκαμε στα μνημόνια. Δεν σταματήσαμε. Το επίπεδο ήταν λιτότητα, ήταν σφιχτό για τον κόσμο, αλλά μειώθηκε. Αυτή την πρώτη αλλαγή. Η δεύτερη αλλαγή ήταν, αντιθέτως με ό,τι είπε ο προηγούμενος ομιλητής, ότι ήταν ο πρώτος προϋπολογισμός που φάνηκε η διαφορά ανάμεσα στην προσέγγιση του ΣΥΡΙΖΑ και την προσέγγιση της Νέας Δημοκρατίας, γιατί εμείς δεν χρησιμοποιήσαμε όλο τον διαθέσιμο δημοσιονομικό χώρο στις μειώσεις του φόρου. Είχαμε και αυτό, είχαμε μειώσεις στον ΕΝΦΙΑ, είχαμε μειώσεις στις ασφαλιστικές εισφορές των νέων, είχαμε και για τους αυτοαπασχολούμενους και τους αγρότες, αλλά συγχρόνως, είχαμε για τη στέγαση, για τη «Βοήθεια στο Σπίτι», το κοινωνικό πρόγραμμα, όχι τον κεϋνσιανισμό που υποστηρίζετε εσείς και άλλες κυβερνήσεις στον δυτικό κόσμο, που είναι ένας κεϋνσιανισμός χωρίς κοινωνικό κράτος. Κάνετε παρεμβάσεις, ξοδεύετε λεφτά - όντως - όπως όλες οι χώρες αλλά δεν χτίζετε το κοινωνικό κράτος, δεν δημιουργείτε ένα κοινωνικό κράτος που μπορεί να στηρίξει και να μειώσει την ανασφάλεια που νιώθουν οι πολίτες και αυτό φαίνεται στην υγεία. Είπαν και άλλοι για την υγεία. Εγώ πήγα στη Δράμα, όπως ξέρει ο καλός συνάδελφος εδώ και είχα αντιπροσωπεία από δύο κέντρα υγείας. Η κατάσταση είναι τραγική κατάσταση. Δηλαδή, παίρνουν ανθρώπους από τα κέντρα υγείας, τα πάνε στο Νοσοκομείο της Δράμας, άρα πάει περισσότερος κόσμος στο νοσοκομείο, γιατί δεν μπορεί να εξυπηρετηθεί στο κέντρο υγείας, για παράδειγμα στο Νευροκόπι, που θα μπορούσε κάλλιστα να καλύψει πολλές ασθένειες, έχει εξοπλισμό και για COVID, άμα δεν είναι η σοβαρή υπόθεση. Όχι. Το συμπιέζουμε και πάνε όλοι στο νοσοκομείο. Είναι αυτό αντιμετώπιση του COVID; Είναι ο τρόπος να αντιμετωπίσουμε αυτή την ασθένεια πραγματικά; Και μετά θα μας πείτε ότι εμείς αυξήσαμε τις θέσεις στις ΜΕΘ. Πραγματικά, μέχρι τον Μάρτιο του 2019, πριν την πανδημία, είχατε μια θέση παραπάνω ΜΕΘ από όσες σας αφήσαμε; Όχι, δεν είχατε. Δεν είχατε ποτέ στον νου σας ότι θα στηρίξετε το σύστημα υγείας, γιατί θεωρείτε ότι οι δαπάνες για την υγεία είναι ένα κόστος και όχι μια μελλοντική αύξηση της δημόσιας υγείας και μια αύξηση της ασφάλειας των ανθρώπων, που ξέρουν ότι θα αντιμετωπίσουν τέτοια προβλήματα και πάλι στο μέλλον. Άρα, κλείνοντας, κύριε Πρόεδρε, το μεγάλο ερώτημα της εποχής μας είναι οι ανισότητες όλων των ειδών και στο εισόδημα και στον πλούτο και στην πρόσβαση στα κοινωνικά και πολιτιστικά αγαθά και οι περιφερειακές ανισότητες. Πάλι στη Δράμα ήταν σοκ πόσα μαγαζιά ήταν κλειστά, κύριε συνάδελφε. Δεν το περίμενα. Βεβαίως, γίνονται και εκεί πράγματα και πρέπει να χτίσουμε στα καλά πράγματα που γίνονται, αλλά δεν έχω την αίσθηση ότι είναι στο ραντάρ σας καν το θέμα των ανισοτήτων, οι ανισότητες που φαίνονται σε αυτόν τον πίνακα και οι ανισότητες που θα συνεχιστούν, αν συνεχιστούν αυτές οι πολιτικές. Κύριε Κατρίνη, επειδή χάσατε την αρχή της ομιλίας μου, θα ήθελα και εσείς να το κοιτάξετε αυτό, γιατί δείχνει τι γίνεται όταν Κεντροαριστερά και Κεντροδεξιά συμπλέουν, ποια είναι τα κοινωνικά αποτελέσματα. Χρειάζεται μια άλλη κυβέρνηση, μια κυβέρνηση αριστερή, προοδευτική, δημοκρατική, που στην αναπτυξιακή της πολιτική έχει βάση τις ανισότητες, αρχίζει από τις ανισότητες, για να μπορεί να στηρίξει το εισόδημα, τη ζήτηση και την παραγωγική διάρθρωση της χώρας. Όταν συνεχίζουμε με τις ίδιες πολιτικές, θα έχουμε τα ίδια αποτελέσματα. Σας ευχαριστώ πολύ, κύριε Πρόεδρε.
Ευχαριστούμε κι εμείς τον κ. Τσακαλώτο. Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Ο κύριος συνάδελφος πριν από λίγο μίλησε για τον δημοσιονομικό χώρο που δημιουργήθηκε κατά τα χρόνια της διακυβέρνησης του ΣΥΡΙΖΑ. Ταυτόχρονα είπε ότι έγιναν και μειώσεις φόρων. Εγώ δεν θυμάμαι να έγινε κάποια μείωση φόρου κατά τη διακυβέρνηση του ΣΥΡΙΖΑ. Τα τεσσεράμισι χρόνια της διακυβέρνησης ΣΥΡΙΖΑ δεν μειώθηκε κανένας φόρος. Νομοθέτησαν κάτω από την πίεση του κόσμου μετά τις ευρωεκλογές και με τη νέα εκλογική αναμέτρηση, τη νέα ήττα που θα ερχόταν, νομοθέτησαν παραμονές των εκλογών του 2019, μείωσαν τον ΕΝΦΙΑ κατά 30%, αλλά αυτό δεν εφαρμόστηκε ποτέ. Επί τεσσεράμισι χρόνια δεν έκαναν τίποτα. Το μόνο που έκαναν ήταν να υπερτριπλασιάσουν τους φορολογικούς συντελεστές του συμπληρωματικού φόρου και να μειώσουν το αφορολόγητο όριο από τις 300.000 ευρώ στις 250.000 ευρώ, να αυξήσουν τους συντελεστές φορολόγησης της εισφοράς αλληλεγγύης. Νομοθετήσατε, κύριε Τσακαλώτε, για τη μείωση του συντελεστή φόρου στις επιχειρήσεις από το 29% στο 28% παραμονές των εκλογών του 2019, που δεν εφαρμόστηκε ποτέ. Η κυβέρνηση που μείωσε τους φόρους ήταν η Κυβέρνηση του Κυριάκου Μητσοτάκη και της Νέας Δημοκρατίας μετά από πάρα πολλά χρόνια. Για πρώτη φορά οι Έλληνες πολίτες πήραν εκκαθαριστικά με μειωμένο φόρο ΕΝΦΙΑ επί Κυβέρνησης Νέας Δημοκρατίας και με Πρωθυπουργό τον Κυριάκο Μητσοτάκη. Επί πρωθυπουργίας του Κυριάκου Μητσοτάκη και με Κυβέρνηση της Νέας Δημοκρατίας είδαν να μειώνεται ο συντελεστής φορολόγησης στις επιχειρήσεις από το 28% στο 22%, την αναστολή της ειδικής εισφοράς αλληλεγγύης που - επαναλαμβάνω - ήταν ένα προσωρινό μέτρο που είχε ημερομηνίας λήξης και έληγε στις 31-12-2016. Το μονιμοποιήσατε και υπερτριπλασιάσατε τους συντελεστές φορολόγησης. Μειώσαμε το πρώτο κλιμάκιο στους μισθωτούς, τους συνταξιούχους και τις ατομικές επιχειρήσεις από το 22% στο 9%. Μειώσαμε τον συντελεστή του ΦΠΑ σε πάρα πολλά είδη στην εστίαση, στις μεταφορές, στα μη αλκοολούχα ποτά κ.λπ. από το 24% στο 13%, εκεί που το οδηγήσατε εσείς. Άρα μη μας λέτε για τον δημοσιονομικό χώρο που εσείς κατά τη διακυβέρνησή σας μειώσατε φόρους. Τον αξιοποιήσατε κάπως αλλιώς. Πάντως μείωση φόρων για πρώτη φορά έγινε επί Κυβέρνησης Νέας Δημοκρατίας. Σας ευχαριστώ.
Ευχαριστούμε κι εμείς, κύριε Υφυπουργέ. Κύριε Τσακαλώτε, έχετε τον λόγο.
Δεν είναι ωραίο για τη χώρα να έχει Υπουργό που υποφέρει από απώλεια πρόσφατης μνήμης. Δεν είναι σωστό. Το είπαν και πολλοί ομιλητές της Νέας Δημοκρατίας ότι πρέπει τουλάχιστον να συμφωνούμε. Ο κ. Βρούτσης το είπε και ήταν και κεντρικό κομμάτι της ομιλίας του. Πρέπει να συμφωνούμε στα στατιστικά, στους αριθμούς και μετά να δώσουμε την ερμηνεία μας, την ιδεολογική μας διαφορά, τη διαφορετική στρατηγική. Έχω εδώ τον πίνακα του προϋπολογισμού του '19 που έχει καταγράψει όλες τις μειώσεις που ψηφίσαμε τον Δεκέμβρη του 2018. Σας παρακαλώ πολύ να μην απαντάτε έτσι, να μην εξευτελίζετε τον εαυτό σας και το Κοινοβούλιο. Πρέπει κάποτε να συμφωνήσουμε, όπως είπαν και οι συνάδελφοι της Νέας Δημοκρατίας, σε κάποια στοιχεία. Δεν μπορείτε να καλύπτεστε από τις εφημερίδες σας και τα μέσα σας ότι κανένας δεν θα καταλάβει και θα πουν αυτό που είπατε. Είστε Υπουργός Οικονομικών και άρα πρέπει να φέρεστε σαν Υπουργός Οικονομικών και όχι να λέτε ό,τι έχετε πει από πριν και απλώς να το ξαναλέτε και να το ξαναλέτε και να ελπίζετε ότι ο κόσμος δεν καταλαβαίνει. Όλη η δημοσιονομική παρέμβαση ήταν 50-50 στον προϋπολογισμό του '18 για το '19 ανάμεσα σε μειώσεις φόρων και δαπανών. Αυτή ήταν η στρατηγική μας και είναι ντροπή να μην το αναγνωρίζετε και να μας λέτε «όχι, έπρεπε να ήταν όλα στους φόρους». Αυτό είναι ένα επιχείρημα. Αυτό που είπατε, όμως, είναι μόνο για να σας προστατέψουν τα μέσα σας και να «παπαγαλίσουν» αυτό που λέτε.
Κύριε Πρόεδρε, θα ήθελα τον λόγο για μισό λεπτό.
Ορίστε, κύριε Υπουργέ.
Ο ελληνικός λαός ξέρει πότε είδε μειώσεις φόρων, πότε πήρε εκκαθαριστικά ΕΝΦΙΑ και φόρου εισοδήματος με μειωμένους συντελεστές φορολόγησης, πότε πραγματικά πλήρωσε μειωμένους φόρους. Σας ευχαριστώ.
Ευχαριστούμε κι εμείς. Ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης έχει τον λόγο.
Κύριε Πρόεδρε, δεν συνηθίζω να παίρνω τον λόγο, όμως το κάνω σήμερα γιατί πιστεύω ότι αυτά τα οποία είπε ο κ. Τσακαλώτος χρήζουν απάντησης. Κύριε Τσακαλώτε, ξεπερνάω το θέμα της μείωσης φόρων και ασφαλιστικών εισφορών. Κυρίαρχη θέση μας, πετυχημένη όσον αφορά τα οικονομικά αποτελέσματα και στην εργασία και στην οικονομία. Έρχομαι στο κομμάτι που αναφέρεστε συχνά - πυκνά και αναφέρατε και σήμερα, δηλαδή στο κοινωνικό κράτος. Επειδή λίγο πριν είπατε προς τον Υπουργό ότι καλό είναι να θυμόμαστε, γιατί είναι προσβολή αν δεν θυμόμαστε, εσείς φαίνεται ότι ξεχάσατε ότι η μεγαλύτερη κοινωνική μεταρρύθμιση του νεότερου ελληνικού κράτους έγινε από κυβέρνηση της Νέας Δημοκρατίας και λέγεται ελάχιστο εγγυημένο εισόδημα - τελεία και παύλα - κάτι το οποίο - θυμίζω πάλι γιατί λέτε ότι πρέπει να θυμόμαστε - το βαφτίζατε όταν το φέραμε στη Βουλή «παγίδα φτώχειας». Τελεία όσον αφορά το κοινωνικό κράτος και την κοινωνική ευαισθησία. Δεύτερον. Μισθοί: Εγώ, κύριε Τσακαλώτε, δεν μπορώ να ξέρω την αξιοπιστία του διαγράμματος που καταθέσατε. Δεν το αμφισβητώ. Ας δούμε, όμως, πώς αυξάνονται οι μισθοί, κύριε Πρόεδρε, και τι έκανε ο ΣΥΡΙΖΑ. Το 2013, κύριε Τσακαλώτε, - επανέρχομαι για να θυμόμαστε - με τον νόμο Βρούτση 4172/2013 μπήκε ένα νέο πλαίσιο υπολογισμού των μισθών βάσει του οποίου η αξιολόγηση για την αύξηση του κατώτατου μισθού δεν γίνεται αυθαίρετα και «στο γόνατο», αλλά αντιστοιχείται και με την παραγωγικότητα και με την ανεργία και με το διαθέσιμο εισόδημα και με τη δυνατότητα και την αντοχή της οικονομίας. Όταν το φέραμε στη Βουλή, ο ΣΥΡΙΖΑ αποχώρησε, είπε «ο νόμος Βρούτση θα καταψηφιστεί αμέσως όταν γίνουμε κυβέρνηση», γίνατε κυβέρνηση και όχι μόνο δεν τον καταψηφίσατε, αλλά το 2018 τον φέρατε πανηγυρικά στο Βουλή και τότε ευχαρίστησα την κ. Αχτσιόγλου που επιβεβαίωσε τον νόμο Βρούτση. Υπάρχει άλλη πρόταση που κάνετε, κύριε Τσακαλώτε, για τον υπολογισμό του μισθού; Εάν την έχετε, γιατί δεν την κάνατε όταν ήσασταν κυβέρνηση; Αλλά και αν τώρα έχετε ανακαλύψει κάτι καινούργιο, φέρτε το στη Βουλή να το δούμε. Αυτό που έκανε η Ελλάδα το '13 πάει να υιοθετηθεί τώρα παντού. Γίνεται συζήτηση σε όλη την Ευρώπη σήμερα για τον υπολογισμό του κατώτατου μισθού για να υιοθετηθεί το μοντέλο και το περίγραμμα του δικού μας νόμου, δηλαδή, αξιόπιστοι θεσμικοί φορείς να υπολογίζουν το πόσο πρέπει να αυξηθεί ο μισθός. Πράγματι δεν το καταργήσατε γιατί ήταν σωστό, αλλά μη λέτε αυτά τα πράγματα στη Βουλή και προσβάλλετε τη νοημοσύνη μας και τη μνήμη μας. Ευχαριστώ.
Ευχαριστούμε κι εμείς, κύριε Βρούτση. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.
Ευχαριστώ, κύριε Πρόεδρε. Βεβαίως, κύριε Βρούτση, υπάρχει συνέχεια και στο δικό σας νομοσχέδιο που έγινε νομοσχέδιο Βρούτση - Αχτσιόγλου, αλλά και συνολικότερα στις ασκούμενες κυβερνητικές πολιτικές. Η πιο τρανή απόδειξη είναι η σημερινή κύρωση του ισολογισμού και απολογισμού που σχετίζεται με τον προϋπολογισμό του 2019, ο οποίος ψηφίστηκε από τον ΣΥΡΙΖΑ και καταψηφίστηκε από τη Νέα Δημοκρατία. Στο πρώτο εξάμηνο κυβέρνηση ήταν ο ΣΥΡΙΖΑ που τον υλοποίησε και στο δεύτερο εξάμηνο κυβέρνηση ήταν η Νέα Δημοκρατία. Σήμερα από κοινού ψηφίζετε τον ισολογισμό και τον απολογισμό. Έτσι, λοιπόν, επιβεβαιώνεται η συνέχεια των κυβερνητικών πολιτικών παίρνοντας το νήμα και τη σκυτάλη από εκεί που τα άφησε η προηγούμενη κυβέρνηση τόσο όσον αφορά τα δημοσιονομικά μεγέθη που καταγράφονται στον ισολογισμό και στον απολογισμό, γιατί αυτό είναι το αποτέλεσμα του ισολογισμού και του απολογισμού, όσο και στο γεγονός ότι στο επίκεντρο της εκάστοτε ασκούμενης κυβερνητικής πολιτικής βρίσκεται η ικανοποίηση των αναγκών των επιχειρηματικών ομίλων. Ας θυμηθούμε ότι ο προϋπολογισμός του 2019, όπως ισχυρίζονταν η τότε κυβέρνηση ΣΥΡΙΖΑ - ΑΝΕΛ, ήταν πρώτος μεταμνημονιακός προϋπολογισμός, μετά δηλαδή την τυπική και όχι την ουσιαστική λήξη των μνημονίων, γιατί ακριβώς είχε δεσμευτεί η κυβέρνηση ΣΥΡΙΖΑ - ΑΝΕΛ σε πρωτογενή πλεονάσματα μέχρι το 2060, πρωτογενή ματωμένα πλεονάσματα σε βάρος των αναγκών των λαϊκών στρωμάτων, στην ενισχυμένη εποπτεία και στη συνέχιση των καπιταλιστικών αναδιαρθρώσεων που διαμορφώνουν το περιβάλλον θωράκισης της ανταγωνιστικότητας των επιχειρηματικών ομίλων. Αν αυτό ονομάζεται καθαρή έξοδος χωρίς νέα μέτρα, όπως ισχυρίζεται ο ΣΥΡΙΖΑ, τότε οι λέξεις χάνουν κάθε έννοια. Μάλιστα η τότε κυβέρνηση προχώρησε και σε μια σειρά εμβληματικά μέτρα που αναδεικνύουν τον ταξικό της χαρακτήρα και προσανατολισμό. Όσον αφορά στη φορολογία μείωσε τον συντελεστή φορολόγησης των νομικών προσώπων, δηλαδή των επιχειρήσεων και ταυτόχρονα προχώρησε στη μείωση των συντελεστών των διανεμόμενων κερδών, δηλαδή των διαφόρων ραντιέρηδων, 10% οι ραντιέρηδες και 22% οι μισθωτοί, οι συνταξιούχοι και οι αυτοαπασχολούμενοι. Αυτό είναι φορολογική δικαιοσύνη για τον ΣΥΡΙΖΑ και όχι μόνο για το ΣΥΡΙΖΑ, αλλά βεβαίως και για τη Νέα Δημοκρατία που αξιοποίησε αυτή την πάσα του ΣΥΡΙΖΑ για να μειώσει ακόμη περισσότερο τους δύο συγκεκριμένους συντελεστές, με αποτέλεσμα τα φορολογικά βάρη να πέφτουν και να συνεχίζουν να τα σηκώνουν οι πλάτες των λαϊκών στρωμάτων. Μόνο ως ειρωνεία μπορεί να ακουστεί ο ισχυρισμός ότι τα 35 δισεκατομμύρια ευρώ των φορολογικών μέτρων των μνημονίων ήταν από το πρώτο και δεύτερο μνημόνιο. Έτσι είπε η εισηγήτρια του ΣΥΡΙΖΑ. Αλλά, όμως, η κυβέρνηση ΣΥΡΙΖΑ - ΑΝΕΛ πάτησε σε αυτά τα 35 δισεκατομμύρια, τα νομιμοποίησε και πρόσθεσε και άλλα 10 δισεκατομμύρια φορολογικά μέτρα που τα πλήρωναν με το αίμα τους και τον ιδρώτα τους οι εργαζόμενοι και τα υπόλοιπα λαϊκά στρώματα. Το δεύτερο εμβληματικό μέτρο που έκανε η κυβέρνηση του ΣΥΡΙΖΑ είναι να βάλει πρόσθετα εμπόδια στο δικαίωμα στην απεργία. Να, λοιπόν, ποιος ήταν ο ταξικός προσανατολισμός της κυβέρνησης του ΣΥΡΙΖΑ αμέσως μετά τα μνημόνια και όχι με τα μνημόνια. Έτσι, λοιπόν, ο κρατικός προϋπολογισμός του 2019 είχε αύξηση των φορολογικών εσόδων κατά κύριο λόγο από τα λαϊκά στρώματα. Όσον αφορά τις δαπάνες μείωση των δαπανών για παροχές προς τους εργαζόμενους προέβλεπε, μείωση των συνολικών δαπανών για τις συντάξεις προέβλεπε ο προϋπολογισμούς 2019 και μείωση της κρατικής χρηματοδότησης προς τα νοσοκομεία. Αυτά προέβλεπε ο πρώτος μεταμνημονιακός προϋπολογισμός. Έτσι, λοιπόν, το αποτέλεσμα της εκτέλεσης για το οποίο και οι δυο σας σήμερα θα το υπερψηφίσετε ήταν τα 8 δισεκατομμύρια ευρώ πρωτογενές πλεόνασμα, τα ματωμένα πρωτογενή πλεονάσματα τα οποία πλήρωσε με το υστέρημα του ο ελληνικός λαός. Μάλιστα μια πολύ μικρή επιστροφή, που είναι στη λογική «να σε κάψω Γιάννη, να σε αλείψω λάδι», πήγε στη διαχείριση των πιο φτωχών λαϊκών στρωμάτων, στην ανακούφισή τους υποτίθεται, έχοντας κάνει μια πολιτική αναδιανομής επί της ουσίας της φτώχειας και οι λιγότερο φτωχοί να πληρώνουν για τους περισσότερους φτωχούς. Έτσι είχαμε έναν ταξικό προϋπολογισμό. Τελεία και παύλα. Δεύτερον, για να αποκαταστήσουμε την αλήθεια, με τα μνημόνια εμπλέκονται όλα τα κόμματα της σημερινής Βουλής πλην του ΚΚΕ, άλλα σε μεγαλύτερο και άλλα σε μικρότερο βαθμό. Βεβαίως το ΠΑΣΟΚ - ΚΙΝΑΛ είναι ο πρωταθλητής. Ψήφισε και τα τρία μνημόνια και το πρώτο και το δεύτερο και το τρίτο, η Νέα Δημοκρατία το δεύτερο και το τρίτο νομιμοποιώντας το πρώτο και η συγκυβέρνηση ΣΥΡΙΖΑ - ΑΝΕΛ έφερε το τρίτο μνημόνιο που επί της ουσίας νομιμοποιούσε και το πρώτο και το δεύτερο μνημόνιο. Ο, δε, Βελόπουλος, ως μέλος του Κοινοβουλίου με το ΛΑΟΣ στήριξε κυβέρνηση που εφάρμοσε μνημόνια. Ο, δε, Βαρουφάκης, Υπουργός Οικονομικών του ΣΥΡΙΖΑ παρέτεινε αντί να καταργήσει το δεύτερο μνημόνιο για έξι μήνες, για να μπορέσει να συνεχιστεί η διαπραγμάτευση για την επιβολή του τρίτου μνημονίου, που βέβαια αποσύρθηκε έγκαιρα από την κυβέρνηση τότε του ΣΥΡΙΖΑ - ΑΝΕΛ για να παραμείνει ως χρήσιμη εφεδρεία για το σύστημα. Τρίτο ζήτημα, η επόμενη μέρα. Έρχεστε και πανηγυρίζετε για υψηλούς ρυθμούς ανάπτυξης, κύριοι Υπουργοί. Λέτε ότι θα φτάσει 7,1%. Όμως, αυτή η ανάπτυξη στηρίζεται πάνω στα αποκαΐδια που έχετε αφήσει και εσείς και οι προηγούμενες κυβερνήσεις των εργασιακών συνδικαλιστικών ασφαλιστικών δικαιωμάτων στο δικαίωμα επιβίωσης των αυτοαπασχολουμένων και των βιοπαλαιστών αγροτών. Μάλιστα είναι μια ανάπτυξη η οποία θα συνεχίσει να παίρνει ακόμη νέα αντεργατικά και αντιλαϊκά μέτρα για να μπορέσει να προχωρήσουν οι εκταμιεύσεις από το Ταμείο Ανάκαμψης, το οποίο επιβάλλει το πανευρωπαϊκό μνημόνιο για τους λαούς. Γιατί θα πρέπει να υλοποιηθούν σε όλες τις χώρες οι βέλτιστες πρακτικές σφαγιασμού των ατομικών και συλλογικών δικαιωμάτων, όπως εφαρμόζονται σε ολόκληρη την Ευρωπαϊκή Ένωση και στη χώρα μας. Έτσι, λοιπόν, η ανάπτυξη αυτή δεν πρόκειται να αναιρέσει την επίθεση που δέχονται οι εργαζόμενοι, δεν πρόκειται να οδηγήσει στην παραμικρή αποπληρωμή των τεράστιων απωλειών τα οποία είχαν. Αυτά τα μέτρα τα οποία υλοποιεί η Κυβέρνηση της Νέας Δημοκρατίας είναι μέτρα αναγκαία για το σύστημα και όχι αποτέλεσμα των ιδεοληψιών της Νέας Δημοκρατίας. Οδηγούν σε μια ανάπτυξη άδικη, σε μια ανάπτυξη ταξική όπου ο πλούσιος γίνεται πλουσιότερους και ο φτωχός φτωχότερος. Έτσι, λοιπόν, αποτέλεσμα αυτών των πολιτικών είναι η ακρίβεια, γιατί η ακρίβεια δεν είναι κάποιο φυσικό φαινόμενο που ήρθε ξαφνικά. Είναι αποτέλεσμα των στρατηγικών επιλογών που έχουν κάνει όλες οι κυβερνήσεις και η σημερινή Κυβέρνηση. Για παράδειγμα η ακρίβεια στην ενέργεια και η εκτόξευση της τιμής είναι το αποτέλεσμα της πολιτικής απελευθέρωσης της αγοράς ηλεκτρικής ενέργειας και στη χώρα μας και συνολικά στην Ευρωπαϊκή Ένωση. Είναι το αποτέλεσμα της πολιτικής της πράσινης μετάβασης που συμφωνείτε και υλοποιείτε όλα τα κόμματα. Είναι το αποτέλεσμα της ενεργειακής εξάρτησης της χώρας μας από το εισαγόμενο φυσικό αέριο το οποίο υποκατέστησε τον λιγνίτη, το εγχώριο καύσιμο. Να, λοιπόν, γιατί λέμε ότι είναι το αποτέλεσμα μιας συνολικής πολιτικής το θέμα της ακρίβειας. Θα μπορούσα να αναφέρω και άλλα παραδείγματα, αλλά δεν με φτάνει ο χρόνος για να μακρηγορήσω. Είναι μια ανάπτυξη άδικη. Με ρώτησε πριν στον διάδρομο ο κ. Χατζηδάκης. Είναι εδώ ο πρώην δήμαρχος. Μου λέει: «Ο ιός είναι καπιταλιστικός»; Κύριε Χατζηδάκη, αυτό το οποίο ξέρω, ότι τα αποτελέσματα της πανδημίας, οι εκατόμβες νεκρών και οι καταρρεύσεις των δημόσιων συστημάτων υγείας σε όλες τις καπιταλιστικές χώρες είναι αποτέλεσμα της καπιταλιστικής διαχείρισης. Αυτό μπορώ να σας το υπογράψω. Είναι το αποτέλεσμα της εμπορευματοποίησης της υγείας, όταν οι δυνατότητες - και αυτό φάνηκε από το πόσο γρήγορα κυκλοφόρησε το εμβόλιο - για την αντιμετώπιση της πανδημίας είναι τεράστιες που θα μπορούσαν όχι μόνο να έχουν σωθεί ζωές αλλά οι επιπτώσεις να ήταν πολύ μικρές, δεν αξιοποιούνται προς όφελος των λαϊκών στρωμάτων, όταν δεν υπάρχει πρωτοβάθμια φροντίδα υγείας, όταν τα δημόσια νοσοκομεία συρρικνώνονται και καταρρέουν κάτω από το όνομα της συνύπαρξης με τον ιδιωτικό επιχειρηματικό τομέα στην υγεία. Καπιταλιστική είναι και η Ρωσία, αλλά δείτε στην Κούβα με το εμπάργκο το οποίο έχει, με τις τεράστιες δυσκολίες και τις απαγορεύσεις που έχει, πώς εκεί όχι μόνο αντιμετωπίζει, αλλά στέλνει και βοήθεια σε άλλες καπιταλιστικές χώρες πολύ πιο ανεπτυγμένες από την Κούβα. Γι' αυτό λέμε, λοιπόν, ότι είναι αποτέλεσμα του καπιταλιστικού τρόπου διαχείρισης η πανδημία και όχι ως αποτέλεσμα της ίδια της πανδημίας. Τέταρτο ζήτημα. Θα είναι μια ανάπτυξη η οποία θα είναι ματωμένη. Στην κυριολεξία τα εργατικά ατυχήματα πολλαπλασιάζονται με γεωμετρική πρόοδο μέρα με την ημέρα: ο νεκρός στο λιμάνι του Πειραιά, στην «COSCO», στις προβλήτες, ο νεκρός στον ΗΣΑΠ τις προηγούμενες μέρες και δεκάδες μη καταγεγραμμένα άλλα ατυχήματα, θανατηφόρα, αλλά και μη θανατηφόρα. Γιατί ακριβώς τα μέτρα προστασίας, υγιεινής και ασφάλισης πάνε περίπατο στο όνομα της θωράκισης της ανταγωνιστικότητας των επιχειρηματικών ομίλων, γιατί αποτελούν κόστος. Θα είναι μια ανάπτυξη η οποία θα διευρύνει ακόμη περισσότερο την ψαλίδα ανάμεσα στις δυνατότητες τις υπαρκτές λόγω της τεχνολογίας, της επιστήμης και των παραγωγικών δυνατοτήτων που υπάρχουν από τη μια μεριά και στο επίπεδο ικανοποίησης των λαϊκών αναγκών. Γιατί ο πλούτος συσσωρεύεται σε όλο και λιγότερα χέρια σε παγκόσμιο επίπεδο. Αυτό το οποίο παρουσίασε ο κ. Τσακαλώτος βεβαίως ισχύει σε παγκόσμιο επίπεδο. Δεν είναι αποτέλεσμα ιδεοληψίας. Είναι αυτό που είχε πει ο Κάρολος Μαρξ - ο κύριος καθηγητής όφειλε να το γνωρίζει - για τη σχετική υπεραξία. Η παραγωγικότητα της εργασίας αποτελεί ακριβώς αυτό τον μηχανισμό και το εργαλείο που εκτοξεύει τη σχετική υπεραξία. Άρα, λοιπόν, δεν είναι θέμα νεοφιλελεύθερου μοντέλου διαχείρισης αλλά οι ανισότητες βρίσκονται στο ίδιο το DNA του καπιταλιστικού συστήματος. Από αυτή την άποψη όσοι με τα λόγια λένε ότι θα περιορίσουν αυτές τις ανισότητες δεν κάνουν τίποτα άλλο παρά να καλλιεργούν αυταπάτες στον κόσμο.
Ολοκληρώστε παρακαλώ.
Θα ολοκληρώσω, κύριε Πρόεδρε. Δεν έχει μιλήσει άλλος από το ΚΚΕ. Δώστε μου δύο - τρία λεπτά παραπάνω γιατί είμαι ο μοναδικός ομιλητής.
Να σας δώσω.
Είναι μια ανάπτυξη η οποία θα είναι αβέβαιη, με χαμηλούς ρυθμούς παρά την προσωρινή εκτόξευση που δείχνουν τα στοιχεία. Μια ανάπτυξη η οποία θα προετοιμάσει το έδαφος για την εκδήλωση μιας νέας ακόμη πιο βαθιάς καπιταλιστικής κρίσης. Γιατί ό,τι και να κάνετε δεν μπορείτε να ξεφύγετε από τον κύκλο της καπιταλιστικής οικονομίας. Κυρίες και κύριοι, εμείς το λέμε καθαρά. Η εξέλιξη των πραγμάτων δείχνει ακριβώς ότι είναι προκαθορισμένο το πρόγραμμα από τις ανάγκες των επιχειρηματικών ομίλων όχι μόνο της σημερινής κυβέρνησης αλλά είναι προκαθορισμένο το πρόγραμμα και της επόμενης κυβέρνησης ανεξάρτητα οποιασδήποτε κομματικής σύνθεσης. Θα πρέπει να ικανοποιεί τις ανάγκες των επιχειρηματικών ομίλων. Θα πρέπει να υποτάσσεται στις κατευθύνσεις της Ευρωπαϊκής Ένωσης. Έτσι, λοιπόν, εμείς το λέμε καθαρά. Ο ελληνικός λαός δεν πρέπει να δείξει καμμία αναμονή και καμμία εμπιστοσύνη ούτε στη σημερινή Κυβέρνηση, ούτε στην αυριανή. Οι σωτήρες έχουν πεθάνει. Μόνο ο λαός με την πάλη του μπορεί να σώσει τον λαό. Αυτό το απέδειξε περίτρανα και στις φυσικές καταστροφές, στις πυρκαγιές, στις πλημμύρες. Το απέδειξε περίτρανα στον νικηφόρο αγώνα, αυτή την επιτυχία που είχαν οι εργαζόμενοι στο λιμάνι του Πειραιά στην «COSCO». Το απέδειξε περίτρανα ο αγώνας των εργαζομένων στην e - food. Γι' αυτόν ακριβώς τον λόγο χρειάζεται αυτή η οργάνωση να κλιμακωθεί, να γιγαντωθεί, να αποκτήσει χαρακτηριστικά πανελλαδικού συντονισμού του κινήματος της εργατικής τάξης και των λαών για να στοχεύσει στον πραγματικό αντίπαλο, στον κοινό εχθρό. Κοινός εχθρός των εργαζομένων, των αυτοαπασχολούμενων, των βιοπαλαιστών αγροτών, των λαϊκών στρωμάτων είναι το αστικό κράτος και οι κυβερνήσεις που το υπηρετούν. Είναι τα συμφέροντα του κεφαλαίου και η πολιτική της Ευρωπαϊκής Ένωσης. Απέναντι σε αυτόν τον εχθρό πρέπει να στοχεύσει αυτό το πανελλαδικά συντονισμένο κίνημα. Και σε συμπόρευση με το ΚΚΕ να ανοίξει το δρόμο για ριζικότερες ανατροπές. Έτσι, λοιπόν, κύριε Πρόεδρε το ΚΚΕ θα καταψηφίσει τον απολογισμό και τον ισολογισμό. Αυτό είναι καθαρό. Δεν χρειαζόταν αμφισβήτηση. Γιατί δεν είναι απλά και μόνο καταστιχογράφηση ορισμένων οικονομικών μεγεθών, όπως έλεγε ο κ. Βρούτσης, αλλά αποτυπώνει το αποτέλεσμα μιας σκληρής, μιας άδικης, μιας βαθιάς ταξικής πολιτικής σε βάρος των λαϊκών στρωμάτων και γι' αυτόν ακριβώς τον λόγο ως ΚΚΕ καταψηφίζουμε και τον απολογισμό και τον ισολογισμό για το 2019. Ευχαριστώ, κύριε Πρόεδρε.
Και εμείς ευχαριστούμε. Κηρύσσεται περαιωμένη η συζήτηση επί των σχεδίων νόμου του Υπουργείου Οικονομικών: α) Για την κύρωση του Απολογισμού του Κράτους οικονομικού έτους 2019 και β) Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς του 1-1-2019 ως 31-12-2019. Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Για την κύρωση του Απολογισμού του Κράτους οικονομικού έτους 2019»; Παρακαλώ όσοι το αποδέχονται να εγερθούν. [[Στο σημείο αυτό εγείρονται οι αποδεχόμενοι την πρόταση]] Προφανώς ηγέρθησαν οι περισσότεροι. Συνεπώς το σχέδιο νόμου του Υπουργείου Οικονομικών: «Για την κύρωση του Απολογισμού του Κράτους οικονομικού έτους 2019» έγινε δεκτό σε μία και μόνη συζήτηση κατά πλειοψηφία και έχει ως εξής:
Ερωτάται επίσης το Σώμα: Γίνεται δεκτό το σχέδιο νόμου του Υπουργείου Οικονομικών: «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2019 έως 31-12-2019»; Παρακαλώ όσοι το αποδέχονται να εγερθούν. Προφανώς ηγέρθησαν οι περισσότεροι. Συνεπώς το σχέδιο νόμου του Υπουργείου Οικονομικών: «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2019 έως 31-12-2019» έγινε δεκτό σε μία και μόνη συζήτηση κατά πλειοψηφία και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπεύθυνη του επικύρωση των Πρακτικών της σημερινής συνεδρίασης στην οποία περιλαμβάνεται η συζήτηση και ψήφιση: α) «Για την κύρωση του Απολογισμού του Κράτους οικονομικού έτους 2019» και β) «Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης περιόδου αναφοράς 1-1-2019 έως 31-12-2019.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.36΄ λύεται η συνεδρίαση για αύριο, ημέρα Παρασκευή 19 Νοεμβρίου 2021 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 1/1/8-10-2021 επίκαιρης επερώτησης αρμοδιότητας Υπουργείου Εθνικής Άμυνας που κατέθεσαν ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα πέντε Βουλευτές του κόμματός τους με θέμα: «Γιατί υπογράψατε με προκλητική αύξηση του κόστους - ακόμα και σε σύγκριση με τους αρχικούς δικούς σας υπολογισμούς - τη Συμφωνία για το Διεθνές Κέντρο Αεροπορικής Εκπαίδευσης της Πολεμικής Αεροπορίας στην Καλαμάτα».